**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Ιουλίου 2020, ημέρα Τετάρτη και ώρα 11.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Οικονομικών, κ. Γεώργιος Ζαββός, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αμυράς Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Σενετάκης Μάξιμος, Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Σκόνδρα Ασημίνα, Ρουσόπουλος Θεόδωρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Ζαχαριάδης Κωνσταντίνος, Μαμουλάκης Χαράλαμπος (Χάρης), Παπαδόπουλος Αθανάσιος, Παπανάτσιου Αικατερίνη, Τζάκρη Θεοδώρα, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Δελής Ιωάννης, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Απατζίδη Μαρία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριοι Υπουργοί καλημέρα και καλό μήνα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών με τίτλο «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις».

Πριν δώσω το λόγο στον Εισηγητή  της Πλειοψηφίας, στον κύριο Κεδίκογλου να σας ενημερώσω για το πρόγραμμα των συνεδριάσεων της Επιτροπής μας.

Αύριο, Πέμπτη στις 11.30΄ θα καλέσουμε τους φορείς, όπου θα διεξαχθεί η ακρόαση των φορέων στην ίδια αίθουσα της Γερουσίας. Η τρίτη συνεδρίαση, η συζήτηση επί των άρθρων, θα πραγματοποιηθεί στις 15.00΄ πάλι στην αίθουσα Γερουσίας. Η δεύτερη ανάγνωση του νομοσχεδίου θα γίνει την ερχόμενη εβδομάδα, την ερχόμενη Τρίτη το πρωί, στις 10.00΄ στην αίθουσα συνεδριάσεων της Ολομέλειας.

Το λόγο έχει ο Εισηγητής της Μειοψηφίας, κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Νομίζω ότι είναι αρκετά βιαστικό, υπό την έννοια ότι αρκετά μέλη της Επιτροπής αύριο θα έχουν και την Επιτροπή Απολογισμού και Ισολογισμού. Ήδη, συνεδριάζουμε σε ούτε 40 ώρες από την ώρα που μας κοινοποιήθηκε στα email μας το συγκεκριμένο νομοσχέδιο. Χθες, είχαμε στην Ολομέλεια, όπως πολύ καλά γνωρίζετε, πάλι νομοσχέδιο του Υπουργείου Οικονομικών, άρα ήμασταν εκεί, έπρεπε να μιλήσουμε. Δεν είχαμε αρκετό χρόνο για να το επεξεργαστούμε. Νομίζω ότι η όλη διαδικασία δείχνει μια βιασύνη, η οποία δεν χρειάζεται, ιδίως για το συγκεκριμένο νομοσχέδιο. Απ’ ό,τι κατάλαβα κιόλας, ούτως ή άλλως στην Ολομέλεια δεν πρόκειται να έρθει την επόμενη εβδομάδα, δεν υπάρχει κάποιος ιδιαίτερος λόγος βιασύνης. Άρα, για ποιο λόγο και την κατ’ άρθρον συνεδρίαση να την βάλουμε αύριο και δεν μπορούμε την επόμενη εβδομάδα με την ησυχία μας που έχουμε και τη δεύτερη ανάγνωση; Για να έχουμε και εμείς το χρόνο να επεξεργαστούμε καλύτερα το συγκεκριμένο νομοσχέδιο, γιατί, ναι, μεν, είναι εφαρμογή Οδηγιών και Κανονισμού της Ευρωπαϊκής Ένωσης, αλλά έχει διάφορα κομμάτια τα οποία θέλουμε να τα επεξεργαστούμε και θέλουμε να δούμε τι θα πουν οι φορείς και επ’ αυτών.

Δεν νομίζω ότι υπάρχει κάποιος λόγος βιασύνης και θα προτείνουμε τουλάχιστον η κατ’ άρθρων συζήτηση να πάει την επόμενη εβδομάδα κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι. Ευχαριστώ, κύριε Χατζηγιαννάκη. Σας άκουσα με προσοχή. Κοιτάξτε να δείτε. Υπάρχει ολόκληρος προγραμματισμός που γίνεται, όπως γνωρίζετε. Η διάσκεψη των Προέδρων αποφασίζει για το πρόγραμμα της συζήτησης των νομοσχεδίων. Γνωρίζω πολύ καλά ότι, το Υπουργείο Οικονομικών ετοιμάζει μεγάλο και σημαντικό αριθμό νομοσχεδίων που θα πρέπει να κατατεθούν. Είναι επαρκής ο χρόνος, από αύριο που θα συζητήσουμε επί των άρθρων μέχρι την Τρίτη που έχουμε τη δεύτερη ανάγνωση. Νομίζω, όλοι οι συνάδελφοι μπορούν επ’ αυτού να τοποθετηθούν με άνεση χρόνου, οπότε θα παρακαλέσω να ξεκινήσουμε τη συζήτηση.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Κύριε Πρόεδρε, με συγχωρείτε, αλλά δεν είναι καθόλου επαρκής ο χρόνος. Αν θεωρείτε εσείς αρκετό το χρονικό διάστημα, από τη Δευτέρα που το λάβαμε στις 10 μ.μ., 9:30 μ.μ. με 10 μ.μ., μέχρι σήμερα. Μετρήστε πόσες ώρες είναι μέχρι σήμερα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Αν έχουμε, επομένως, άλλες 24 ώρες για να τοποθετηθούμε επί των άρθρων θα μας διευκόλυνε πάρα πολύ. Χθες είχαμε νομοσχέδιο στην Ολομέλεια, κάποιοι από εμάς αναγκαστήκαν και μιλήσαν μετά τις 5μ.μ, άρα, φύγαμε από τη Βουλή αργά. Αύριο έχουμε και την άλλη Επιτροπή Απολογισμού και γενικού Ισολογισμού του Κράτους και πολλά μέλη θα πρέπει να μιλήσουν. Δεν μπορούμε να καταλάβουμε τη βιασύνη. Ο προγραμματισμός φυσικά είναι προγραμματισμός, αλλά, δεν μπορεί όλο αυτό να βαίνει εις βάρος της Κοινοβουλευτικής διαδικασίας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχει ζητήσει το λόγο ο κ. Υπουργός; Θα τοποθετηθεί επ’ αυτού; Παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, ευχαριστώ πάρα πολύ. Καταρχήν, για να έχετε μια ενημέρωση όλοι οι συνάδελφοι στην Επιτροπή Οικονομικών Υποθέσεων, ο καταρχήν προγραμματισμός του Υπουργείου Οικονομικών είναι για να συζητήσουμε αυτό και άλλα δύο νομοσχέδια μέσα στον Ιούλιο. Θα ακολουθήσει ένα νομοσχέδιο, φορολογικής φύσεως, που χθες παρουσιάστηκε στο Υπουργικό Συμβούλιο και λογικά θα κατατεθεί προς διαβούλευση τις επόμενες δύο ημέρες και υπάρχει και το Πτωχευτικό Δίκαιο το οποίο προγραμματίζεται να έρθει μέσα στον Ιούλιο. Άρα, πράγματι, υπάρχει πυκνό νομοθετικό έργο προγραμματισμένο μέσα στον Ιούλιο. Σε ότι αφορά το τρέχον νομοσχέδιο δεν υπάρχει κάποια βιασύνη από το Υπουργείο Οικονομικών. Το Υπουργείο Οικονομικών είναι εδώ και Παρασκευές και Δεύτερες, αλλά ο προγραμματισμός γίνεται από τη Βουλή.

Σε ότι μας αφορά συνεπώς εάν η επιλογή της επιτροπής είναι να γίνει οποιαδήποτε συζήτηση κατά άρθρο την Παρασκευή ή τη Δευτέρα δεν έχουμε αντίρρηση, αλλά πρέπει να ξέρετε τον προγραμματισμό τον οποίο κάνετε και εσείς και οι συνάδελφοι. Αντιλαμβάνομαι τι λέτε. Θέλω να διευκρινίσω ότι δεν υπάρχει βιασύνη από το υπουργείο οικονομικών. Είναι όμως ο προγραμματισμός της Βουλής όπως αυτός πολλές φορές προκύπτει και από το ενδιαφέρον που εκφράζετε εσείς οι ίδιοι οι βουλευτές κυρίως της επαρχίας. Εμείς και την Παρασκευή και τη Δευτέρα είμαστε εδώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κύριε υπουργέ. Κύριε Αρσένη έχετε τον λόγο.

**ΚΡΙΤΩΝ- ΗΛΙΑΣ ΑΡΣΕΝΗΣ:** Επειδή, η αγορήτρια μας είναι στην ολομέλεια αυτή τη στιγμή, μου ζήτησε να παρέμβω και να πω ότι και εμείς από την πλευρά μας συμφωνούμε εφόσον ο υπουργός δεν έχει πρόβλημα να πάει τη Δευτέρα. Θεωρούμε ότι είναι σημαντικό να υπάρχει επαρκής χρόνος ιδίως από τη στιγμή που υπάρχει αυτή δυνατότητα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν μπορεί να πάει τη Δευτέρα και την Τρίτη η δεύτερη ανάγνωση. Κύριε Αρβανιτίδη έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής Κινήματος Αλλαγής):** Οι βουλευτές επαρχίας έχουμε το ζήτημα ότι πηγαινοερχόμαστε με αυτοκίνητο. Δυστυχώς, η αντίληψη η οποία αναπτύσσεται μας κάνει επαρχία. Οι βουλευτές λοιπόν της περιφέρειας έχουμε σοβαρό πρόβλημα μετακίνησης. Πηγαίνουμε για 10 ώρες και γυρίζουμε πίσω. Είναι αδύνατον να το παρακολουθήσουμε όλο αυτό. Τρίτη λοιπόν όπως το βάλατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ πολύ κύριε συνάδελφε. Παρακαλώ πολύ τον κύριο Κεδίκογλου να μας προτείνει ποιους φορείς εκτιμά ότι πρέπει να καλέσουμε για την αυριανή συνεδρίαση.

**ΣΥΜΕΩΝ ΚΕΔΙΚΟΓΛΟΥ (Εισηγητής Πλειοψηφίας):** Ευχαριστώ κύριε πρόεδρε. Θα ήθελα να προτείνω την Επιτροπή Κεφαλαιαγοράς, τη Λέσχη μη Εκτελεστικών Μελών Διοικητικών Συμβουλίων, το Σύνδεσμο Επιχειρήσεων και Βιομηχανιών και το Ελληνικό Συμβούλιο Εταιρικής Διακυβέρνησης. Είμαστε ανοιχτοί να ακούσουμε και τις προτάσεις της αντιπολίτευσης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ. Κύριε Χατζηγιαννάκη έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής Μειοψηφίας):** Κύριε πρόεδρε εμείς θα θέλαμε να κληθούν ο Σύνδεσμος Επαγγελματιών Κανονιστικής Συμμόρφωσης Ελλάδος, που έχει συμμετάσχει και στη διαβούλευση απ’ ότι είδαμε, η Ένωση Εισηγμένων Εταιρειών, η Επιτροπή Λογιστικής Τυποποίησης και Ελέγχων, η Ένωση Θεσμικών Επενδυτών και επειδή έχει και το κομμάτι των φορολογικών δηλώσεων στο τέλος του νομοσχεδίου η Πανελλήνια Ομοσπονδία Φοροτεχνικών Ελεύθερων Επαγγελματιών και το Εμπορικό Επιμελητήριο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Κύριε Αρβανιτίδη παρακαλώ έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής Κινήματος Αλλαγής):** Νομίζω ότι η Επιτροπή Κεφαλαιαγοράς έχει ακουστεί, Ελληνικά Χρηματιστήρια - Χρηματιστήριο Αθηνών, η Ένωση Εισηγμένων έχει ακουστεί, η Ένωση Θεσμικών Επενδυτών, το Ινστιτούτο Εσωτερικών Ελεγκτών Ελλάδας, ο Σύνδεσμος Επενδυτών και Διαδικτύου, η Ένωση Ελλήνων Επενδυτών, Σώμα Ορκωτών Ελεγκτών Λογιστών, η Κεντρική Ένωση Επιμελητηρίων και βέβαια η Ομοσπονδία Συλλόγων Υπαλλήλων των Επιμελητηρίων για τη διατάξεις του άρθρου 82 που αφορά το ΓΕΜΗ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλούμε τους εισηγητές να δώσουν μια κατάσταση με τους προτεινόμενους φορείς στο προεδρείο. Κύριε Συντυχάκη έχετε τον λόγο παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής Κ.Κ.Ε.):**  Δεν προτείνουμε κανέναν φορέα για το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, ο κύριος Βιλιάρδος έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ** **(Ειδικός Αγορητής Ελληνικής Λύσης):** Θα δώσουμε τη λίστα μας γραπτά κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, ο κύριος Αρσένης έχει τον λόγο.

**ΚΡΙΤΩΝ- ΗΛΙΑΣ ΑΡΣΕΝΗΣ:** Έχουμε καλυφθεί κύριε πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Θα δούμε τους φορείς και θα σας ενημερώσω σε λίγο για την οριστική κατάσταση. Παρακαλώ τον λόγο έχει ο κύριος Κεδίκογλου, εισηγητής της πλειοψηφίας.

**ΣΥΜΕΩΝ ΚΕΔΙΚΟΓΛΟΥ (Εισηγητής της Πλειοψηφίας):** Κύριε πρόεδρε, θα αρχίσω με ένα γενικότερο ορισμό. Η εταιρική διακυβέρνηση είναι ένα σύνολο κανόνων που εφαρμόζονται στις ανώνυμες εταιρείες και ρυθμίζουν τη λειτουργία του διοικητικού συμβουλίου σε σχέση με τους μετόχους της εταιρείας.

Με την εταιρική διακυβέρνηση επιδιώκεται η υπεύθυνη οργάνωση λειτουργία διοίκηση και έλεγχος μιας εταιρίας με στόχο την αύξηση της αξίας της και την προστασία των έννομων συμφερόντων όλων των μετόχων της, κυρίως όμως των μετόχων μειοψηφίας έναντι των μεγαλομετόχων.

Οι κανόνες εταιρικής διακυβέρνησης καθορίζουν τον τρόπο, με τον οποίο επιτυγχάνονται οι εταιρικοί στόχοι καθιερώνουν συστήματα παρακολούθησης και αποτίμησης των εταιρικών κινδύνων, καθώς, και τον τρόπο με τον οποίο εξασφαλίζεται η διαφάνεια των πεπραγμένων της διοίκησης έναντι των μετόχων . Η γενική φιλοσοφία της εταιρικής διακυβέρνησης είναι η λήψη των αποφάσεων από όσο το δυνατόν περισσότερα πρόσωπα και όσο το δυνατόν δημοκρατικότερη λειτουργία του Δ.Σ. της επιχείρησης. Η εταιρική διακυβέρνηση δίδεται στο βαθμό σοβαρότητας της κάθε εταιρείας και το κατά πόσο σέβεται τους μετόχους της.

Τώρα το σχέδιο νόμου εταιρική διακυβέρνηση Ανωνύμων Εταιρειών σύγχρονη αγορά κεφαλαίου και ενσωμάτωση στην ελληνική νομοθεσία της οδηγίας της ευρωπαϊκής οδηγίας του 2017 του ευρωπαϊκού κοινοβουλίου και του συμβουλίου μέτρα προς εφαρμογή του κανονισμού του 2017 και άλλες διατάξεις περιλαμβάνει διατάξεις που αποσκοπούν στην πιο αποτελεσματική και διαυγή εταιρική διακυβέρνηση των ανωνύμων εταιρειών προσαρμόζοντας παράλληλα το υφιστάμενο πλαίσιο λειτουργίας της αγοράς κεφαλαίου, στα νεότερα ελληνικά και ευρωπαϊκά δεδομένα και ενισχύοντας την ανταγωνιστικότητά της.

Επιπλέον το σχέδιο νόμου συμβάλλει στην προστασία των μετόχων και των επενδυτών στην προσέλκυση διεθνών επενδυτών και στη διευκόλυνση της σύστασης ευέλικτων μορφών οργανισμών εναλλακτικών επενδύσεων ώστε μεταξύ άλλων να δοθεί ώθηση σε επενδύσεις, σε νεοφυείς εταιρείες επί των νεοελληνικότερων stand apps. Τα κυριότερα σημεία του νομοσχεδίου είναι τα εξής.

Στο πρώτο μέρος, για την εταιρική διακυβέρνηση, οι εταιρείες υποχρεούνται να διαθέτουν πολιτική καταλληλόλητας των μελών του διοικητικού συμβουλίου, η οποία εγκρίνεται από το διοικητικό συμβούλιο και περιλαμβάνει κατ’ ελάχιστον τις αρχές που αφορούν στην επιλογή ή την αντικατάσταση των μελών του Διοικητικού Συμβουλίου και τα κριτήρια για την αξιολόγηση της καταλληλόλητας των μελών του Διοικητικού Συμβουλίου . Μεταξύ των αρμοδιοτήτων του Διοικητικού Συμβουλίου ορίζεται ότι επιβλέπει την υλοποίηση του συστήματος εταιρικής διακυβέρνησης, το οποίο υποχρεούνται να εφαρμόζουν οι εταιρείες .

Επιπλέον, το Διοικητικό Συμβούλιο διασφαλίζει την αποτελεσματική λειτουργία του συστήματος εσωτερικού ελέγχου καθώς και την ανεξαρτησία των λειτουργιών του. Προβλέπεται ότι το Διοικητικό Συμβούλιο αποτελείται από εκτελεστικά μη εκτελεστικά και ανεξάρτητα μη εκτελεστικά μέλη. Καθορίζονται οι αρμοδιότητες και το πεδίο ευθύνης των εκτελεστικών και μη εκτελεστικών μελών και εξειδικεύονται οι περιπτώσεις ύπαρξης της σχέσης εξάρτησης. Ως Πρόεδρος του Διοικητικού Συμβουλίου διορίζεται μη εκτελεστικό μέλος. Αν εκτελεστικό μέλος διοριστεί ως Πρόεδρος τότε ο Αντιπρόεδρος υποχρεωτικά πρέπει να είναι μη εκτελεστικό μέλος. Πέραν της επιτροπής ελέγχου που ήδη προβλέπεται με τον το νόμο του 2017 εισάγονται δύο νέες επιτροπές, δηλαδή, η επιτροπή αποδοχών και η επιτροπή υποψηφιοτήτων. Το έργο της επιτροπής αποδοχών συνέχεται με την αποτελεσματική ικανοποίηση των προϋποθέσεων του εταιρικού νόμου περί διαμόρφωσης και ελέγχου της πολιτικής αποδοχών της εταιρείας. Ενώ το έργο της επιτροπής υποψηφιοτήτων είναι η διαμόρφωση και υποβολή προτάσεων προς το διοικητικό συμβούλιο για την επιλογή προσώπων ως μελών κατ’ εφαρμογή της πολιτικής καταλληλόλητας. Οι αρμοδιότητες των δύο επιτροπών μπορούν να ανατεθούν σε μία επιτροπή.

Οι εταιρείες υποχρεούνται να διαθέτουν κανονισμό λειτουργίας. Το ελάχιστο περιεχόμενο του οποίου αποτυπώνεται στο σχέδιο νόμου. Περίληψη του κανονισμού λειτουργίας πρέπει να δημοσιεύονται στην ιστοσελίδα των εταιρειών. Καθορίζονται τα ζητήματα οργανωτικής διάρθρωσης της μονάδας εσωτερικού ελέγχου των εταιρειών, η οποία είναι ανεξάρτητη οργανωτική μονάδα εντός των εταιρειών και η οποία έχει στόχο την παρακολούθηση και βελτίωση των λειτουργιών και των πολιτικών αναφορικά με το σύστημα εσωτερικού ελέγχου.

Πέραν των ζητημάτων οργανωτικής διάρθρωσης της μονάδας προβλέπονται κατ’ ελάχιστον οι αρμοδιότητές της καθώς επίσης και οι υποχρεώσεις του επικεφαλής της να παρίσταται στις Γενικές Συνελεύσεις των μετόχων. Οι εταιρείες πρέπει να εφαρμόζουν κώδικα εταιρικής διακυβέρνησης, ο οποίος θα έχει συνταχθεί από φορέα εγνωσμένου κύρους.

Εισάγονται διατάξεις με τις οποίες καθορίζονται υποχρεώσεις διαφάνειας και έγκαιρης και πλήρους κατά το δυνατόν ενημέρωση των μετόχων των εταιρειών. Εν όψει της εκλογής μελών του Διοικητικού Συμβουλίου οι εταιρίες υποχρεούνται να διαθέτουν μονάδα εξυπηρέτησης μετόχων, η οποία έχει την ευθύνη για την άμεση ακριβή και ισότιμη πληροφόρηση των μετόχων καθώς και την υποστήριξή τους όσον αφορά την άσκηση των δικαιωμάτων τους. Εισάγεται η υποχρέωση λειτουργίας μονάδας εταιρικών ανακοινώσεων και προβλέπονται οι αρμοδιότητές της για παροχή ενημέρωσης προς τους μετόχους και το επενδυτικό κοινό, σύμφωνα με την ισχύουσα νομοθεσία.

Προβλέπονται οι ειδικότερες προϋποθέσεις για την αύξηση του μετοχικού κεφαλαίου της εταιρείας με καταβολή μετρητών, για την αλλαγή χρήσης αντληθέντων από αυτήν κεφαλαίου, καθώς και οι προϋποθέσεις για τη μεταβίβαση περιουσιακών στοιχείων της εταιρείας, που αντιπροσωπεύουν το 51% της συνολικής αξίας των περιουσιακών της στοιχείων.

Τέλος, καθορίζεται η εποπτική αρμοδιότητα της Επιτροπής Κεφαλαιαγοράς και τίθενται οι επαπειλούμενες κυρώσεις για παραβάσεις των διατάξεων του σχεδίου νόμο, που αφορούν την εταιρική διακυβέρνηση.

Στις διατάξεις για τη σύγχρονη αγορά κεφαλαίου ρυθμίζονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων. Στόχος των ρυθμίσεων στο πλαίσιο της ανάπτυξης της ελληνικής οικονομίας και της ενίσχυσης της ελληνικής επιχειρηματικότητας είναι η σύσταση και η λειτουργία των οργανισμών αυτών στην Ελλάδα με τη μορφή αμοιβαίου κεφαλαίου κατά τα πρότυπα και άλλων κρατών-μελών της Ευρωπαϊκής Ένωσης.

Αναμορφώνεται το νομοθετικό πλαίσιο σχετικά με τις απαιτήσεις δημοσίευσης δελτίου σε περιπτώσεις δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά. Εισάγονται, επίσης, αυστηρότερες κυρώσεις για παραβάσεις από πλευράς ορκωτών λογιστών.

Στα θέματα οργάνωσης, διοίκησης και λειτουργίας της Επιτροπής Κεφαλαιαγοράς περιλαμβάνονται ρυθμίσεις, που αφορούν την εσωτερική λειτουργία της και στο τέταρτο μέρος, πολύ σημαντικό για τη συντριπτική πλειονότητα των Ελλήνων, ρυθμίζεται ο χρόνος καταβολής των δόσεων φόρου εισοδήματος, η έκπτωση φόρου στην εφάπαξ καταβολή του φόρου από φυσικά πρόσωπα, οι δόσεις του ΕΝΦΙΑ που αυξάνονται από 5 σε 6.

Θα το δούμε τώρα λίγο ειδικότερα: Στο πρώτο μέρος με τις διατάξεις του προτεινόμενου σχεδίου νόμου επικαιροποιείται το νομοθετικό πλαίσιο για την εταιρική διακυβέρνηση των ανωνύμων εταιρειών με εισηγμένες μετοχές, ή άλλες κινητές αξίες σε ρυθμιζόμενη αγορά στην Ελλάδα.

Η επικαιροποίηση αποσκοπεί στην ενίσχυση του πλαισίου εταιρικής διακυβέρνησης λαμβάνοντας υπόψη, αφενός τις μεταβολές στο νομοθετικό πλαίσιο και ρυθμιστικό πλαίσιο, που διέπει τη δράση των εταιρειών σε ενωσιακό επίπεδο κατά το διάστημα που μεσολάβησε από τον νόμο του 2002 μέχρι και σήμερα -ένα μεγάλο διάστημα- αφετέρου τις σύγχρονες τάσεις στη θεματική της εταιρικής διακυβέρνησης.

Ειδικότερα, με τις νέες ρυθμίσεις επιδιώκεται η προσαρμοσμένη ενίσχυση των δομών και διαδικασιών εταιρικής διακυβέρνησης κατά τρόπον, ώστε αυτές αφενός να ανταποκρίνονται στις αυξημένες απαιτήσεις, που θέτει η σύγχρονη αγορά κεφαλαίου και αφετέρου να μην θίγεται η λειτουργική και αποφασιστική αυτονομία της εταιρείας, η οποία διέπεται από την εταιρική νομοθεσία καθώς και την υφιστάμενη νομοθεσία της κεφαλαιαγοράς.

Επιδιώκεται, επίσης, η διευκρίνηση ζητημάτων, τα οποία έχουν απασχολήσει τόσο τη νομική πράξη, όσο και τη θεωρία όπως ενδεικτικά ο ρόλος των μη εκτελεστικών μελών του διοικητικού συμβουλίου. Υπό το πρίσμα αυτό, εισάγεται αναλυτικό πλέγμα διατάξεων που διέπει τη λειτουργία του διοικητικού συμβουλίου των εισηγμένων εταιρειών. Θεσμοθετούνται δύο νέες όπως είπα, επιτροπές που έχουν ως στόχο τη διασφάλιση σε βάθος επεξεργασίας από μη εκτελεστικά μέρη του διοικητικού συμβουλίου θεμάτων, που αφορούν τις αποδοχές και την ανάδειξη νέων υποψήφιων-μελών, που υπόκεινται στη συνέχεια προς έγκριση του διοικητικού συμβουλίου, καθώς και την αποτελεσματική και ορθολογική συμμόρφωση της εταιρείας με το ισχύον νομοθετικό πλαίσιο.

Παράλληλα αναβαθμίζονται ουσιωδώς οι απαιτούμενες οργανωτικές δομές της εταιρείας. Οι τελευταίες παρά ταύτα διατηρούνται προσαρμοσμένες στο μέγεθος και την πολυπλοκότητα των δραστηριοτήτων της εταιρείας, ώστε οι υποχρεώσεις να παραμένουν αναλογικές και επομένως αποτελεσματικές.

Στόχος είναι η εμπέδωση ορθών και αποτελεσματικών πρακτικών διακυβέρνησης από τις ανώνυμες εταιρείες και η συνακόλουθη ενίσχυση της εμπιστοσύνης των μετόχων ή δυνητικών μετόχων προς αυτές.

Στις διατάξεις για τη σύγχρονη αγορά κεφαλαίων ενσωματώνεται η Ευρωπαϊκή Οδηγία του 2017, του Ευρωπαϊκού Κοινοβουλίου και του Συμβουλίου για την τροποποίηση της Οδηγίας του 2007, όσον αφορά την ενθάρρυνση της μακροπρόθεσμης ενεργού συμμετοχής των μετόχων.

Οι διατάξεις από τα άρθρα 25 έως 36 καθορίζουν προϋποθέσεις για την άσκηση ορισμένων δικαιωμάτων των μετόχων που συνδέονται με δικαίωμα ψήφου σε γενικές συνελεύσεις, που έχουν την καταστατική τους έδρα στην Ελλάδα και οι μετοχές των οποίων έχουν εισαχθεί προς διαπραγμάτευση σε ρυθμιζόμενη αγορά εγκατεστημένη ή λειτουργούσα σε κράτος-μέλος της Ευρωπαϊκής Ένωσης.

Κύριε Πρόεδρε, θα πάρω και τη δευτερολογία μου, γιατί είναι μεγάλο το νομοσχέδιο, οπότε θα χρειαστώ περισσότερο χρόνο.

Καθορίζονται, επίσης, ειδικές απαιτήσεις, προκειμένου να ενθαρρυνθεί η συμμετοχή των μετόχων, ιδίως μακροπρόθεσμα. Οι εν λόγω ειδικές απαιτήσεις εφαρμόζονται για την ταυτοποίηση των μετόχων, τη διαβίβαση πληροφοριών, τη διευκόλυνση της άσκησης των δικαιωμάτων των μετόχων, τη διαφάνεια των θεσμικών επενδυτών, τους διαχειριστές περιουσιακών στοιχείων και τους πληρεξουσίους συμβούλους.

Στα άρθρα 27 έως 32, εφαρμόζονται στους διαμεσολαβητές που παρέχουν υπηρεσίες σε μετόχους ή σε άλλους διαμεσολαβητές, για μετοχές εταιρειών, οι οποίες έχουν την καταστατική τους έδρα στην Ελλάδα και οι μετοχές των οποίων έχουν εισαχθεί προς διαπραγμάτευση σε ρυθμιζόμενη αγορά εγκατεστημένη ή λειτουργούσα σε κράτος - μέλος της Ευρωπαϊκής Ένωσης.

Στα άρθρα 32 έως 35, έχουμε διατάξεις που αφορούν θεσμικούς επενδυτές και διαχειριστές περιουσιακών στοιχείων, πληρεξούσιους συμβούλους που έχουν την καταστατική τους έδρα στην Ελλάδα ή αν ο πληρεξούσιος σύμβουλος δεν έχει καταστατική έδρα εντός Ευρωπαϊκής Ένωσης, εφόσον έχει στην Ελλάδα τα κεντρικά του γραφεία ή κατάστημα, σε περίπτωση που δεν έχει κεντρικά γραφεία εντός της Ευρωπαϊκής Ένωσης.

Στα άρθρα 25 έως 36, οι προτεινόμενες διατάξεις ισχύουν με την επιφύλαξη της ισχύουσας τομεακής νομοθεσίας, εθνικής ή ενωσιακής, για τη ρύθμιση συγκεκριμένων κατηγοριών εισηγμένων εταιρειών ή οντοτήτων. Όπου ο παρόν νόμος θεσπίζει ειδικότερους νόμους ή προσθέτει απαιτήσεις, σε σύγκριση με την ανωτέρω ισχύουσα τομεακή νομοθεσία, οι διατάξεις της τελευταίας εφαρμόζονται συμπληρωματικά με τις διατάξεις των άρθρων 25 έως 36.

Για τους οργανισμούς εναλλακτικών επενδύσεων με μορφή αμοιβαίου κεφαλαίου, με τον νόμο αυτόν διαμορφώθηκε ένα εναρμονισμένο ρυθμιστικό πλαίσιο και εποπτικό πλαίσιο για τις δραστηριότητες των διαχειριστών οργανισμών εναλλακτικών επενδύσεων, την προστασία των επενδυτών μέσω των κανόνων διαφάνειας και των λειτουργικών και οργανωτικών απαιτήσεων που πρέπει πλέον να τηρούν οι διαχειριστές, καθώς και για τη διασφάλιση του διαχωρισμού των λειτουργιών φύλαξης περιουσιακών στοιχείων μέσω του θεματοφύλακα.

Στα άρθρα 37 έως 56, προβλέπονται ειδικοί όροι για την αδειοδότηση και λειτουργία των οργανισμών αυτών που μπορούν να διαχειρίζονται οι διαχειριστές, πέραν των υφιστάμενων.

Όπως επισημαίνει η Ευρωπαϊκή Επιτροπή αλλά και οι υποστηρικτικοί θεσμοί, όπως το ESRB, το European Systemic Risk Board και το Συμβούλιο Χρηματοπιστωτικής Σταθερότητας, η μη τραπεζική χρηματοδότηση μπορεί να έχει πλεονεκτήματα ως εναλλακτική πηγή χρηματοδότησης, με στόχο την υποστήριξη της οικονομικής ανάπτυξης και την ενίσχυση της ανταγωνιστικότητας και σταθερότητας του χρηματοοικονομικού συστήματος της Ευρωπαϊκής Ένωσης.

Αυτό, όπως επισημαίνεται, σήμερα επιτυγχάνεται με τη συμμετοχή των οργανισμών εναλλακτικών επενδύσεων, μεταξύ άλλων, στην αγορά κεφαλαίου, δηλαδή στις εκδόσεις μετοχών ή εταιρικών ομολόγων εισηγμένων ή μη και ακινήτων.

Στόχος του σχεδίου νόμου, στο πλαίσιο της ανάπτυξης της ελληνικής οικονομίας και της ελληνικής επιχειρηματικότητας, είναι η σύσταση και λειτουργία οργανισμών εναλλακτικών επενδύσεων στην Ελλάδα, με τη μορφή αμοιβαίου κεφαλαίου, κατά τα πρότυπα και άλλων κρατών - μελών της Ευρωπαϊκής Ένωσης.

Στις απαιτήσεις δημοσίευσης κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά, που απασχολεί το τρίτο κεφάλαιο, με τις προτεινόμενες διατάξεις επικαιροποιούνται οι διατάξεις του νόμου του 2005, σχετικά με την απαίτηση δημοσίευσης πληροφοριακού δελτίου, σε περίπτωση δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά.

Ακόμα ορίζονται με σαφήνεια οι υποχρεώσεις δημοσίευσης δελτίου, κατά την περίπτωση διενέργειας προσφοράς, αποκλειστικά μέσω ηλεκτρονικού συστήματος.

Τέλος, θεσπίζονται μέτρα εφαρμογής του Ευρωπαϊκού Κανονισμού του 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά.

Έτσι επιτυγχάνεται η αναμόρφωση και η ενοποίηση δικαίου σχετικά με τις απαιτήσεις δημοσίευσης, σε περιπτώσεις δημόσιας προσφοράς κινητών αξιών ή κατά την εισαγωγή τους προς διαπραγμάτευση σε ρυθμιζόμενη αγορά, σύμφωνα με τις συνθήκες της αγοράς και βεβαίως, η ταυτόχρονη συμμόρφωση της εθνικής νομοθεσίας στον Κανονισμό.

Στις εφαρμοστικές διατάξεις του Κανονισμού του 2017, του Ευρωπαϊκού Κανονισμού του Ευρωπαϊκού Κοινοβουλίου και του Συμβουλίου της 12ης Δεκεμβρίου του 2017, σχετικά με τη θέσπιση γενικού πλαισίου για την τιτλοποίηση και δημιουργία ειδικού πλαισίου για απλή και διαφανή τυποποιημένη τιτλοποίηση, με τις οποίες, καθορίζονται οι απαιτήσεις σχετικά με τη δέουσα επιμέλεια και τη διαφάνεια για τα μέρη που συμμετέχουν σε τιτλοποιήσεις, τα κριτήρια για την παροχή πίστωσης, οι απαιτήσεις πώλησης τιτλοποιήσεων σε πελάτες λιανικής, η απαγόρευση επανατιτλοποίησης, οι απαιτήσεις εκ μέρους των οντοτήτων ειδικού σκοπού για τιτλοποίηση, καθώς και των ΟΕΣΤ, καθώς και οι όροι και διαδικασίες για τα αρχεία καταγραφής τιλοποιήσεων. Επίσης, δημιουργείται ένα ειδικό πλαίσιο για την απλή διαφανή και τυποποιημένη τιτλοποίηση, την STS.

Στο πλαίσιο της εφαρμογής του Κανονισμού, ο οποίος ως δεσμευτική νομοθετική πράξη με υποχρεωτική ισχύ σε όλα τα κράτη μέλη της την Ε.Ε., έχει άμεση ισχύ δημιουργείται η υποχρέωση στα κράτη μέλη για τον ορισμό των αρμόδιων αρχών για την εποπτεία της συμμόρφωσης των μεταβιβαζοντουσών οντοτήτων των αρχικών δανειοδοτήσεων και των ΟΕΣΤ, ως προς τις υποχρεώσεις που καθορίζονται στα κείμενα του Κανονισμού, καθώς, και για την εποπτεία συμμόρφωσης των τρίτων μερών αλλά και τον καθορισμό της αρμοδιότητας των αρχών για επιβολή διοικητικών κυρώσεων και άλλων μέτρων. Ειδικότερα, κρίνονται αναγκαίες οι προτεινόμενες διατάξεις καθώς αποτελούν απαραίτητα μέτρα για την εφαρμογή του Ευρωπαϊκού Κανονισμού του 2017.

Στα μέτρα για την εφαρμογή του Κανονισμού για τα αμοιβαία κεφάλαια της χρηματαγοράς με τροποποιήσεις μιας σειράς νόμων που κρίνονται αναγκαία για την εύρυθμη λειτουργία της αγοράς.

Στη συνέχεια, έχουμε τα θέματα οργάνωσης διοίκησης και λειτουργίας της Επιτροπής Κεφαλαιαγοράς. Επικαιροποιούνται θέματα που αφορούν στη σύνθεση του Διοικητικού Συμβουλίου και της Συμβουλευτικής Επιτροπής της Επιτροπής Κεφαλαιαγοράς διασφαλίζοντας την αποτελεσματική λειτουργία των οργάνων αυτής. Επίσης, εισάγονται ρυθμίσεις που αφορούν τον προϋπολογισμό της Επιτροπής Κεφαλαιαγοράς, ώστε να αποφευχθεί διοικητική επιβάρυνση σε περίπτωση μεταφοράς κονδυλίων μεταξύ Κωδικών του προϋπολογισμού, ανάλογα με τις ανάγκες εκτέλεσης του, η οποία δεν συνεπάγεται τροποποίηση του ύψους του εγκεκριμένου από τον Υπουργό Οικονομικών ετήσιου προϋπολογισμού. Εδώ, θα πρέπει να προσθέσω ότι είναι πολύ σημαντικό το ότι δεν βγαίνει από την Επιτροπή το Χρηματιστήριο και εισάγεται η ΕΛΤΕ.

Στις λοιπές διατάξεις, μια ειδικότερη αναφορά. Το σημαντικότερο είναι, η ρύθμιση του χρόνου καταβολής των δόσεων φόρου εισοδήματος Φυσικών Προσώπων, Νομικών Προσώπων και Νομικών Οντοτήτων, για τα εισοδήματα του φορολογικού έτους 2019. Επίσης, παρέχεται κίνητρο για την ταχύτερη είσπραξη εσόδων από το δημόσιο μέσω της έκπτωσης φόρου στην εφάπαξ καταβολή του φόρου από τα Φυσικά Πρόσωπα.

Επίσης, με την παράγραφο 2, και στο πλαίσιο της ανάγκης περαιτέρω διευκόλυνσης των Φυσικών και Νομικών Προσώπων για να ανταποκριθούν στην καταβολή των φορολογικών τους υποχρεώσεων, ειδικά για το έτος 2020, οι δόσεις του ΕΝΦΙΑ, αυξάνονται από 5 σε 6.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Το λόγο είχε, ο κύριος Μιλτιάδης Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κύριοι Υπουργοί κυρίες και κύριοι συνάδελφοι, μετά τη συζήτηση στην Ολομέλεια του νομοσχεδίου, χθες, για τις μικροπιστώσεις, άκουσα τον κυβερνητικό εκπρόσωπο, τον κύριο Πέτσα, να ανακοινώνει ότι η κυβέρνηση επιταχύνει το μεταρρυθμιστικό της έργο για να κάνει καλύτερη τη ζωή των Ελλήνων.

Προφανώς, δεν θέλω να αμφισβητήσω τις καλές προθέσεις της κυβέρνησης και του κ. Πέτσα, ακόμα βέβαια, περιμένουμε τη λίστα, η οποία από μέρα σε μέρα έρχεται- τη Δευτέρα έρχεται, η Δευτέρα γίνεται Τετάρτη, η Τέταρτη γίνεται Παρασκευή και δεν ξέρουμε πότε θα λάβουμε τη λίστα των Μέσων Μαζικής Ενημέρωσης για τα 20 εκατ. €, και δεν μπορούμε να καταλάβουμε για ποιο λόγο δεν τη δημοσιοποιεί ο κ. Πέτσας, ο λαλίστατος, κατά τα άλλα.

Είπα και πριν ξεκινήσει η διαδικασία, ότι θεωρούμε πάρα πολύ βιαστικό τον τρόπο που έρχεται το συγκεκριμένο νομοσχέδιο. Όχι μόνο κοινοβουλευτικά στην εισαγωγή του- από Δευτέρα βράδυ, σήμερα, αύριο και όλη αυτήν τη διαδικασία που ανέπτυξα νωρίτερα- αλλά ακόμα και στη διαβούλευση. Η διαβούλευση που έγινε για ένα νομοσχέδιο που επηρεάζει και αφορά στις εισηγμένες στο Ελληνικό Χρηματιστήριο εταιρείες, κατά βάση, ακόμα και αν αποτελεί σε κάποια σημεία ενσωμάτωση Οδηγίας και ενσωμάτωση του Ευρωπαϊκού Κανονισμού, έγινε από τις 12 Μαρτίου μέχρι τις 2 Απριλίου.

Αυτή ήταν η διαβούλευση που έγινε μέσα στο lock down, μέσα στον κυκλώνα της κρίσης της πρωτοφανούς που ακόμα ζούμε, αλλά ιδίως τότε δεν ξέραμε και τι θα κάνουμε. Έπρεπε οι φορείς, τους οποίους αφορά αυτό το νομοσχέδιο, να θέσουν όλα τα ζητήματα και να λάβουμε γνώση των προβληματισμών, διότι ένα σημαντικό κομμάτι των εισηγμένων εταιριών θα επηρεαστεί.

Βλέπουμε, βέβαια, μέσα στη διαβούλευση προβληματισμούς, σε σχέση με ένα νομοσχέδιο το οποίο, αν και στη βάση του μπορεί επί της αρχής να μην διαφωνούμε, όμως με πολλά επιμέρους ζητήματα μάς κάνουν να αμφιβάλλουμε κατά πόσο θα μπορέσει να είναι λειτουργικό και κατά πόσον θα μπορέσει να βοηθήσει την ελληνική οικονομία και τις εισηγμένες εταιρείες.

Εμείς δεν μπορούμε να κατανοήσουμε τη βιασύνη εισαγωγής του συγκεκριμένου νομοσχεδίου, από τη στιγμή που όπως μας είπατε, κύριε Υπουργέ έχετε πολύ σημαντικά νομοσχέδια να καταθέσετε. Άρα, για ποιο λόγο μέσα στην κρίση της πανδημίας προχωράμε στο συγκεκριμένο, από τη στιγμή που δεν έχουμε και κάποια υποχρέωση ενσωμάτωσης της συγκεκριμένης Οδηγίας, χρονικό περιορισμό.

Ήδη, εμείς έχουμε νομοθετήσει εδώ και δύο χρόνια, όπως πολύ καλά γνωρίζετε, τον ν.4548, ο οποίος εκσυγχρόνισε επιτέλους τη νομοθεσία για τις ανώνυμες εταιρείες. Άρα, δεν θεωρούμε ότι ήταν βιαστικό και δεν είναι απάντηση ότι κάποια παραδείγματα εταιρειών, οι οποίες δυστυχώς καταπάτησαν κάθε έννοια εισηγμένης εταιρείας στο Χρηματιστήριο, μάς επέβαλαν μέσα στο καλοκαίρι να φέρουμε ένα τέτοιο νομοσχέδιο.

Θεωρούμε, ότι όσον αφορά αυτό καθαυτό το περιεχόμενο του σχεδίου νόμου, εισάγεται ένα λεπτομερέστερο και αυστηρότερο, σε σχέση με το ισχύον πλαίσιο εταιρικής διακυβέρνησης. Σε γενικές γραμμές, όπως σας είπα και πριν, δεν έχουμε μεγάλες διαφωνίες. Υπάρχει και η θετική παράλειψη διατάξεων του ν.3016/2002, σχετικά με τις υποχρεώσεις μελών των Διοικητικών Συμβουλίων, καθώς και η μέχρι σήμερα εμπειρία των διατάξεων που αφορά στην εταιρική διακυβέρνηση και η οποία ανέδειξε εγγενή αδυναμία πρακτικής εφαρμογής και εποπτείας τους, ενώ προκάλεσε και αρκετά ερμηνευτικά προβλήματα.

Από εκεί και πέρα, όμως, θα πρέπει να εκφράσουμε επιφυλάξεις, αφενός ως προς τη δικαιοπολιτική κατεύθυνση, αφετέρου ως προς κάποιες σημαντικές νομικές του αδυναμίες. Πρόκειται για νομοσχέδιο βαρύ, υπέρμετρα βαρύ, περιλαμβάνει πληθώρα κυρώσεων και κινείται αντίθετα στη λογική του ν.4548 και αντίθετα στη λογική της αγοράς. Φαντάζομαι και εσείς είδατε από τη διαβούλευση όλους τους προβληματισμούς και τις παρατηρήσεις που έχει κάνει η Ένωση Εισηγμένων.

Κύριοι υπουργοί και κυρίες και κύριοι συνάδελφοι, εντόπισα ότι μέσα στο νομοσχέδιο, η λέξη «κυρώσεις» απαντάται 26 φορές. Δεν ξέρω, κατά πόσον θα λειτουργήσει αυτό προς όφελος ενός Χρηματιστηρίου, αναιμικού, όπως το Ελληνικό Χρηματιστήριο, το οποίο, πολύ καλά γνωρίζετε, καλύτερα από μένα, ότι οι πραγματικές του συναλλαγές είναι ελάχιστες. Αυτό φυσικά δεν δίνει καμία πνοή, ούτε σε εταιρείες, οι οποίες είναι υγιείς, ιδίως επειδή με πάρα πολλά άρθρα έχετε υπέρμετρα επιβαρύνει τα διοικητικά κόστη εταιρειών, οι οποίες χαρακτηρίζονται μικρομεσαίες, για εισηγμένες βέβαια εταιρείες, όχι μικρομεσαίες με τους όρους της απλής οικονομίας. Αυτά που θεωρεί και η Ευρωπαϊκή Επιτροπή.

Νομίζουμε ότι οι εταιρείες μεν μεγάλης κεφαλαιοποίησης και οι μεγάλες εταιρείες δεν θα αντιμετωπίσουν προβλήματα και πολύ φοβόμαστε ότι άλλη μία φορά γίνεται μία διάταξη νόμου, που θα ωφελήσει τελικά τις μεγάλες εταιρείες και όχι τις μικρομεσαίες, από τις οποίες, κατά βάση, αποτελείται το Ελληνικό Χρηματιστήριο και σ’ αυτές απευθύνεται. Δεν δίνεται κανένα κίνητρο στην πραγματικότητα και γι’ αυτό θεωρούμε αντιαναπτυξιακή τη λογική του, γιατί θα εμποδίσει πάρα πολλές εταιρείες να σκεφτούν την είσοδό τους στο Χρηματιστήριο ή θα δυσχεράνει τις ήδη εισηγμένες μικρομεσαίες εταιρείες.

Στα πιο ειδικά θέματα, θα αναφερθούμε αναλυτικότερα αφού ακούσουμε και τους φορείς, γιατί θέλουμε να ακούσουμε τους φορείς, κύριε Πρόεδρε. Επιφυλασσόμαστε, όπως είπα, γιατί η γενική λογική επικαιροποιεί δικό μας νομοθετικό πλαίσιο και την Οδηγία του 2017 την 828 του Ευρωπαϊκού Κοινοβουλίου. Θα τα πούμε και στην κατ’ άρθρων, αλλά έχουμε πολύ σημαντικές ενστάσεις στο άρθρο 76, που εισάγει παρέκκλιση όπως ομολογεί και η ίδια αιτιολογική από τον υπαλληλικό κώδικα για την επιλογή των προϊσταμένων των διευθύνσεων της Επιτροπής Κεφαλαιαγοράς. Είναι Ανεξάρτητη Αρχή η Επιτροπή Κεφαλαιαγοράς, αλλά βλέπουμε πάρα πολλές παρεκκλίσεις από τον υπαλληλικό κώδικα και δεν ξέρουμε τι θα γίνει. Ναι μεν, η αιτιολογική, δικαιολογεί την ύπαρξη δύο μελών του ΑΣΕΠ και δύο οριζόμενων μελών από την Επιτροπή Κεφαλαιαγοράς, στην Επιτροπή που θα κάνει τις συνεντεύξεις, αλλά όπως καταλαβαίνετε όταν οι παρεκκλίσεις γίνονται κανόνας μόνο προβληματισμό μπορεί να δημιουργήσει σε όλους μας.

Το τέλος του νομοσχεδίου, περιλαμβάνει τη ρύθμιση των καταβολών των δόσεων μέχρι τις 31/7/2020 και συνεχίζονται οι υπόλοιπες επτά με ορίζοντα τον Φεβρουάριο του 2021. Έχουμε ακούσει πάρα πολλούς προβληματισμούς, από τους ίδιους τους ανθρώπους της αγοράς. Κατ’ αρχήν την έκπτωση του φόρου τη θεωρούμε πάρα πολύ μικρή, κύριε Υπουργέ. Δηλαδή, θεωρείτε τους ανθρώπους, που εσείς είχατε ως σημαία πολιτική, τους συνεπείς ότι η έκπτωση του 2% που θα καταβάλουν το σύνολο του φόρου προκαταβολικά, είναι αρκετή για να τους ανταμείψει; Εμείς, νομίζουμε, ότι μέσα σε αυτήν την κρίση, η οποία δυστυχώς όπως φαίνεται, τον φθινόπωρο μπορεί και να γιγαντωθεί, ανάλογα βέβαια και με την πορεία την καλοκαιρινή που δεν φαίνεται να είναι ιδιαίτερα ευοίωνη, πολύ φοβόμαστε ότι δεν θα αποτελέσει σημαντικό κίνητρο για να έρθουν επιχειρήσεις και να προκαταβάλουν το φόρο. Νομίζουμε, ότι δεν θα βοηθήσει ιδιαίτερα τις επιχειρήσεις και πρέπει να εξετάσετε το ζήτημα. Δεν ξέρω, αν θα έρθετε τις επόμενες ημέρες όπως φημολογείται, με μείωση της προκαταβολής φόρου. Σας έχουμε καλέσει και εμείς από το πρόγραμμα, το οποίο έχουμε καταθέσει, είναι απαραίτητη η μείωση της προκαταβολής φόρου και για τις επιχειρήσεις και για τους πολίτες. Αυτή η ρευστότητα, η επιστρεπτέα προκαταβολή, θα είναι δώρο άδωρο, αν δεν μπορέσετε να μειώσετε την προκαταβολή φόρου για το 2021. Ελπίζω, να μας το απαντήσετε, αν πρόκειται να προχωρήσετε σε τέτοια μείωση, όπως έχει εξαγγείλει ο Πρωθυπουργός.

Θέλω να κλείσω, με μία παρατήρηση, γιατί την προηγούμενη εβδομάδα κάναμε κοινή Επιτροπή Οικονομίας και Οικονομικών. Ο Υπουργός Ανάπτυξης ο κ. Γεωργιάδης, μας ανακοίνωσε, ήταν λαλίστατος ως προς τα χρήματα που δόθηκαν είτε με τη μορφή επιστρεπτέας προκαταβολής είτε με το ΤΕΠΙΧ. Μας έλεγε, ότι μέσα σε επτά εβδομάδες δόθηκαν 2 δις αρχικά 1,5 δις και αναγκαστήκατε λόγω των πολλών αιτήσεων να τα αυξήσετε, σας κάλεσε μάλιστα από το βήμα της Βουλής να δεχτείτε και περισσότερες εταιρείες οι οποίες θα ενταχθούν στο πρόγραμμα αυτό. Ποια είναι η πραγματικότητα όμως; Οι αιτήσεις ήταν 19 δις, οι οποίες έγιναν για το ΤΕΠΙΧ. Όντως εκεί καταλαβαίνω, ότι τα συγκεκριμένα χρήματα είχατε, συγκεκριμένα δώσατε τα 2 δις, τα οποία εγκρίνατε μετά την αύξηση από το 1,5 δις. Πόσα από αυτά, κύριε Υπουργέ, έχουν πέσει στην αγορά, το έχετε ελέγξει; Γιατί ήταν καλεσμένες η Ένωση Τραπεζών, ήταν καλεσμένοι στην Επιτροπή αυτή οι τραπεζίτες και η αναπτυξιακή τράπεζα, αλλά έγινε ολόκληρο θέμα και τελικά αποδείχτηκε ότι ορθώς έγινε ολόκληρο θέμα, διότι βάσει της επιστολής της ΓΣΕΒΕΕ προκλήθηκε η κοινή αυτή Επιτροπή και δεν ήταν προσκεκλημένη. Πλέον, καταλάβαμε για ποιο λόγο δεν ήταν προσκεκλημένη.

Την ίδια ημέρα, κατά τύχη το βράδυ, είχα συνάντηση με τον λογιστή μου. Δεν ήξερε, δεν είχε παρακολουθήσει την ενημέρωση στη Βουλή, δεν είχε ο άνθρωπος παρακολουθήσει κάτι. Η απορία του ήταν: ξέρεις κάποιον που έχει λάβει ενίσχυση απ’ το ΤΕΠΙΧ; Ο ίδιος. Του λέω, το πρωί ο Υπουργός Ανάπτυξης μάς ανακοίνωσε μια λίστα εταιρειών, 2 δις πέσανε στην αγορά. Γιατί, μου λέει, εμείς συζητάμε όλοι οι λογιστές της Αθήνας μεταξύ μας, δεν έχουμε βρει κάποιον.

Την επόμενη μέρα, έτυχε και είχα συνάντηση με έναν άνθρωπο που γνωρίζει, είναι στο τραπεζικό σύστημα υψηλά ιστάμενος και καταλάβαμε και θέλουμε μία τοποθέτησή σας επ’ αυτού κύριε Υπουργέ, ότι οι τράπεζες στις οποίες, προφανώς, εσείς τους δώσατε να διαχειριστούν τα 2 δις και ορθά κάνατε μέχρι ένα σημείο, το θέμα είναι πώς ελέγχουμε τη διαδικασία απόδοσης και πώς, αυτά τα χρήματα μπαίνουν στην πραγματική οικονομία. Με τα δύο αυτά δις, πολύ απλά τα χρησιμοποίησαν στις συγκεκριμένες επιχειρήσεις, οι οποίες ήταν δάνεια, προφανώς επιχειρηματικά, προφανώς μια σειρά δανείων, εξασφάλισαν τα ανοιχτά δάνεια τα οποία, όπως πολύ καλά γνωρίζετε, στις περισσότερες επιχειρήσεις δεν είναι εξασφαλισμένα, ούτε εγγυήσεις έχουν πλην των επιχειρηματικών, ούτε ενυπόθηκα είναι και αντικατέστησαν τις χρηματοδοτήσεις με τις δικές μας, δηλαδή, με του ελληνικού λαού, με του ΤΕΠΙΧ, να είμαι απόλυτα σαφής για να μην νομίζετε ότι λαϊκίζω, τις εγγυήσεις, αντικατέστησαν τα μη εξασφαλισμένα δάνεια σε πολλές από τις επιχειρήσεις, με αποτέλεσμα ένα πολύ μικρό μέρος αυτών των χρημάτων να έχει πέσει στην αγορά και γι’ αυτό να προβληματίζεται όλη η αγορά, που έχουν πάει αυτά τα χρήματα.

Προφανώς, δεν ξέρω αν είναι 15% με 20% που μου είπαν αυτά τα χρήματα, τα οποία έχουν πέσει, πραγματικά, στην οικονομία, στην πραγματική οικονομία, δεν μπορώ να το ελέγξω. Εσείς μπορείτε να μας παραθέσετε τα ανάλογα στοιχεία, αν και κάποια από αυτά δόθηκαν σε μεγάλες επιχειρήσεις, όπως η ΑEGEAN, το όνομα αυτό δεν το λέω τυχαία, μας το είπε κύριος Γεωργιάδης από βήματος της Βουλής, καταλαβαίνετε ότι στην πραγματική οικονομία δεν έχει πέσει σχεδόν τίποτα.

Αν αυτή είναι η λογική και απλά κάνουμε το σταυρό μας το φθινόπωρο η ύφεση να είναι μικρότερη από 10% στο 8% - που προσδιορίζονται τώρα κύριε Υπουργέ - και περιμένουμε την ενίσχυση από την ευρωπαϊκή ένωση, η οποία όπως φαίνεται και αυτή καθυστερεί και αυτή μειώνεται πλέον, απ’ ότι καταλαβαίνουμε και επ’ αυτού να δούμε τα 32 δις φαίνεται ότι πηγαίνουμε στα 25 τελικά και δεν ξέρω πόσο θα φτάσει μέχρι το δεύτερο εξάμηνο του 21 που φαίνεται να αρχίσουν να έρχονται τα πρώτα χρήματα, θα θέλαμε κύριε Υπουργέ να μας πείτε, με ποιον τρόπο σκοπεύετε να αντιμετωπίσετε τη λαίλαπα, που πολύ φοβόμαστε, ότι έρχεται το φθινόπωρο.

Σας ευχαριστώ κύριε πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Χατζηγιαννάκη. Τον λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε. Με το παρόν νομοσχέδιο, υιοθετούνται διατάξεις σχετικά με την εταιρική διακυβέρνηση, μία έννοια που δεν είναι καινούργια στην Ελλάδα, τουλάχιστον όσον αφορά στις εισηγμένες επιχειρήσεις.

Εισάγονται, επίσης, ορισμένες ενδιαφέρουσες δυνατότητες άντλησης κεφαλαίων, ενώ ρυθμίζονται κάποια επιμέρους θέματα. Το γεγονός αυτό συμβαίνει εν μέσω σκανδάλων που έχουν πλήξει την κεφαλαιαγορά τα τελευταία χρόνια όπως, τις Folie-Folie, που για πολύ καιρό προβαλλόταν από τα μέσα μαζικής ενημέρωσης ως μία επιτυχής, εξωστρεφής επιχείρηση ή της CretaFarm, που αποτελούσε μια προβεβλημένη χρηματοδότηση του πακέτου Γουόκερ. Τα συγκεκριμένα σκάνδαλα, πάντως, τεκμηριώνουν ότι δεν υπάρχουν ιδανικές καταστάσεις.

Επίσης, πως ο ιδιωτικός τομέας στην Ελλάδα δυστυχώς, ειδικά οι λίγες μεγάλες εταιρείες δεν έχουν τις δυνατότητες ούτε τη διάθεση να βοηθήσουν τη χώρα. Αυτό ακριβώς συμπεραίνεται επιπλέον από τη μεταφορά της έδρας ορισμένων εταιρειών εκτός Ελλάδος είτε για καλύτερους όρους χρηματοδότησης είτε για φορολογικούς σκοπούς, για παράδειγμα της Coca-Cola, της Τιτάν, της Βιοχάλκο ή της ΦΑΓΕ. Πρόκειται για το γνωστό business drain που συνέβη παράλληλα με το brain drain, αποτελέσματα και τα δύο των μνημονίων που επιβλήθηκαν στην Ελλάδα με τις ευχές του ΣΕΒ, ο οποίος συντάχθηκε αμέσως, από την πρώτη στιγμή, με τους δανειστές.

Συνεχίζοντας, το βασικό πρόβλημα της Ελλάδας σήμερα δεν είναι το θεσμικό πλαίσιο, αλλά η οικονομική κρίση, η χρηματοδοτική ανέχεια, καθώς επίσης η έλλειψη οράματος και σχεδίου όσον αφορά την αλλαγή του οικονομικού μας μοντέλου, του μοντέλου που μας χρεοκόπησε, καθιστώντας μας υποτελείς των ξένων. Kάτι που μας δημιουργεί μεγάλες απορίες όσον αφορά τις πραγματικές του αιτίες. Εννοούμε την αλλαγή του θεσμικού πλαισίου που θα διευκολύνει την περαιτέρω άλωση της Ελλάδας από τους ξένους, αφού οι Έλληνες δεν έχουν πλέον τη δυνατότητα διεξαγωγής επενδύσεων.

Στο νομοσχέδιο τώρα εισάγονται κάποιες συνηθισμένες πρακτικές του εξωτερικού στην ελληνική κεφαλαιαγορά, γεγονός που εμείς θεωρούμε ως μία ενδιαφέρουσα θεωρητική άσκηση σε μία οικονομία που είναι σε τέλμα, χωρίς χρηματοδότηση, με μία αναιμική κεφαλαιαγορά, χωρίς κανένα σχέδιο ανάπτυξης, με πολυεθνικές που κυριαρχούν στις υπηρεσίες, αλλά λίγες από αυτές παράγουν στην Ελλάδα, καθώς επίσης με δημόσιες επιχειρήσεις που αντί να χρησιμοποιηθούν για την ανάπτυξη της χώρας, τεμαχίζονται και ξεπουλιούνται σε εξευτελιστικές τιμές. Γιατί; Προφανώς για να εξυπηρετήσουν τις ανάγκες κερδοφορίας ορισμένων ιδιωτών ή και τα στρατηγικά σχέδια ξένων κρατικών εταιριών. Ο μοναδικός αναζωογονητικός τομέας για την εγχώρια δραστηριότητα, αυτός των μικρομεσαίων επιχειρήσεων, υποφέρει και δυσφημείται, μεταξύ άλλων για τη φοροδιαφυγή και για την αναποτελεσματικότητα του, όταν τα στοιχεία το διαψεύδουν.

Έχετε αλήθεια την εντύπωση ότι με την υιοθέτηση ενός νέου θεσμικού πλαισίου μπορεί να αλλάξει κάτι αυτόματα στην πραγματική οικονομία; Προφανώς, όχι. Επομένως, στην ουσία νομοθετείτε για να απασχολείτε τους πολίτες και τα Μέσα Μαζικής Ενημέρωσης με νομοσχέδια, προϊόντα οδηγιών της Ευρωπαϊκής Ένωσης, μελετών του ΣΕΒ και νομοπαρασκευαστικών επιτροπών, δικηγόρων, που κατατίθεται στη Βουλή προς ψήφιση με συνοπτικές διαδικασίες.

Όσον αφορά τώρα τα περιεχόμενα του νομοσχεδίου, στο πρώτο μέρος με τα άρθρα 1 έως 24 περιγράφεται το πλαίσιο της εταιρικής διακυβέρνησης των εισηγμένων ανωνύμων εταιρειών ως εξής:

Πρώτον, η λειτουργία του διοικητικού συμβουλίου τους, όπου καθορίζεται η επιλογή των μελών του, με την υποχρέωση να συμπεριλαμβάνεται κατά 25% ένα φύλο ή τουλάχιστον εξαμελής σύνθεση του από εκτελεστικά μη εκτελεστικά και ανεξάρτητα μη εκτελεστικά μέλη, η επιτροπή αποδοχών των διευθυντικών στελεχών και η επιτροπή υποψηφιοτήτων μελών του διοικητικού τους συμβουλίου.

Δεύτερον, διατάξεις σχετικές με τον εσωτερικό έλεγχο, όπου θεσπίζεται η μονάδα εσωτερικού ελέγχου στελέχωσης και οι αρμοδιότητες της, ενώ προϋπήρχε βέβαια ο σχετικός θεσμός, επιβάλλεται η σύνταξη κανονισμού λειτουργίας και ο κώδικας εταιρικής διακυβέρνησης της εταιρείας, καθώς επίσης των σημαντικών θυγατρικών της, καταγράφονται οι αρμοδιότητες του τμήματος εξυπηρέτησης των μετόχων, που φροντίζει για τις ανακοινώσεις και για την παροχή εκτενούς πληροφόρησης, σχετικά με τα οικονομικά στοιχεία και την πορεία της εταιρείας, με αποδέκτες τους μετόχους και το επενδυτικό κοινό, καθώς επίσης η άσκηση των δικαιωμάτων τους. Επομένως, αυξάνονται οι απαιτήσεις για τη συγκεκριμένη δραστηριότητα, οπότε θα χρειαστούν επαγγελματίες της πληροφόρησης, όπως συμβαίνει πολλά χρόνια τώρα στο εξωτερικό.

Στο δεύτερο μέρος του σχεδίου νόμου τώρα, στα άρθρα 25 έως 75 αναφέρονται μερικά πολύ ενδιαφέροντα χρηματοδοτικά εργαλεία, εάν βρεθούν βέβαια τα χρήματα.

Ειδικότερα τα εξής: Πρώτον, καλύπτονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων, οι οποίοι σύμφωνα με την Επιτροπή Κεφαλαιαγοράς περιλαμβάνουν τις ακόλουθες νομικές μορφές. A) Ανώνυμες Εταιρείες Επενδύσεων Χαρτοφυλακίου. B) Ανώνυμες Εταιρείες Επενδύσεων σε Ακίνητη Περιουσία. Γ) Αμοιβαία Κεφάλαια Επιχειρηματικών Συμμετοχών Κλειστού Τύπου. Δ) Εταιρείες Κεφαλαίου Επιχειρηματικών Συμμετοχών. Ε) Ανώνυμες Εταιρείες Διαχείρισης Οργανισμών Εναλλακτικών Επενδύσεων. Εταιρείες διαχείρισης των ανωτέρω κεφαλαίων δηλαδή, με τα στελέχη που λαμβάνουν τις αποφάσεις. Στις ΑΕΔΟΕΕ, συγκαταλέγεται το κρατικό ταμείο, το οποίο μαζί με το ΕΤΕΑΝ, με την Αναπτυξιακή Τράπεζα, είναι σε θέση να διαθέσουν κατά τους δικούς μας υπολογισμούς περί τα 2 δισεκατομμύρια ευρώ, ποσό που μάλλον δεν είναι αρκετό.

Θεωρούμε, πως οι εταιρείες της κατηγορίας αυτής είναι κάτι ανάλογο του θεσμού του Private Equiti, ότι πρόκειται για κλειστού τύπου επενδυτικά κεφάλαια. Δηλαδή, για εταιρείες με προκαθορισμένο ύψος επενδύσεων, οι οποίες είναι σε θέση να παρέχουν εναλλακτική χρηματοδότηση και δάνεια σε μικρομεσαίες επιχειρήσεις, που δεν μπορούν να εισαχθούν στο χρηματιστήριο ή να βρουν κεφάλαια από τις τράπεζες. Εν προκειμένω, επωφελούνται από τη ρευστότητα, από τη σχέση τους, καθώς, επίσης από την παρακολούθησή τους εκ μέρους των επαγγελματιών των εταιρειών αυτών. Οφείλουμε να σημειώσουμε εδώ, πως τοποθετούνται όρια στη μόχλευση, στο 150% του κεφαλαίου των οργανισμών εναλλακτικών επενδύσεων στο άρθρο 50, κάτι που κακώς φυσικά δεν τέθηκε στις μικροτράπεζες. Καθώς, επίσης στο 20% του μετοχικού τους κεφαλαίου στην ίδια επένδυση, στο άρθρο 38.

Δεύτερον, εισάγεται μια πιο απλή μορφή άντλησης κεφαλαίων μικρού ύψους μέσω δημόσιας προσφοράς και εισαγωγής κινητών αξιών σε μία ρυθμιζόμενη αγορά. Θεωρούμε, πως πρόκειται για κάτι ανάλογο με το Regulation A, των Ηνωμένων Πολιτειών. Με μία μορφή δηλαδή, Crowdfunding με χαμηλότερες απαιτήσεις σε σχέσεις όπου οι εταιρείες δεν εισάγονται στο χρηματιστήριο. Ειδικότερα για επιζητούμενα ποσά μεταξύ 500.000 ευρώ και 5.000.000 ευρώ, συντάσσεται ένα πληροφοριακό δελτίο και όχι ένα ενημερωτικό, κατά τον Κανονισμό της Ευρωπαϊκής Ένωσης 1129/2017, γεγονός που σημαίνει πως κοστίζει λιγότερο ενώ είναι πολύ πιο εύκολο. Για επιζητούμενα ποσά χαμηλότερα του 1.000.000 ευρώ, η προσφορά μπορεί να γίνει χωρίς δελτίο αρκεί να πληρούνται κάποιοι όροι της, όπως η συμμετοχή του εκάστοτε επενδυτή να περιορίζεται κατά το μέγιστο στα 10.000 ευρώ ή στο 10% των εσόδων του, καθώς, επίσης στις 50.000 ευρώ ανά εταιρεία διαχείρισης για να υπάρχει διασπορά κινδύνου, κάτι που είναι θετικό φυσικά.

Τέλος, όσον αφορά στα υπόλοιπα μέρη του σχεδίου νόμου στο Γ’, στο Δ’ και Ε’, που συμπεριλαμβάνονται επιπλέον κάποια διαδικαστικά θέματα, στα άρθρα 76 έως 85, θα αναφέρω τα εξής:

Πρώτον, προδιαγράφονται προσλήψεις και αναδιοργάνωση της Επιτροπής Κεφαλαιαγοράς. Προφανώς, λόγω των αυξανόμενων διαδικασιών, καθώς, επίσης στα πλαίσια του πελατειακού κράτους. Εν προκειμένω, δημιουργούνται 28 θέσεις και καταργούνται 10, με συνολικό κόστος 435.000 ευρώ ετησίως και με την τροποποίηση του Κανονισμού Εσωτερικής Λειτουργίας.

Ασφαλώς, υπάρχει μεγάλη ανάγκη για επίβλεψη εκ μέρους της Επιτροπής Κεφαλαιαγοράς, ειδικά αν σκεφθεί κανείς το επίπεδο των γνώσεων περί των κεφαλαιαγορών στην Ελλάδα, όπου κάποιος μέτοχος μεγάλης εισηγμένης διέδιδε, εν μέσω υποδειγματικής κερδοσκοπίας, ότι δεν έχει χρήματα η συγκεκριμένη εταιρεία για τα βασικά. Εννοούμε, προφανώς, τη ΔΕΗ και τον κ. Χατζηδάκη, πέρυσι λίγο μετά τις εκλογές, όπου σε ανάλογη ερώτησή μας η Επιτροπή Κεφαλαιαγοράς απάντησε, πως θα επιβλέψει την εταιρεία. Μάλλον, δε το δρομολόγησε, αφού σταμάτησαν οι απαράδεκτες αναφορές.

Δεύτερον, παρέχονται φορολογικές διευκολύνσεις λόγω του Covid19 για εκπτώσεις ή για την τμηματική καταβολή των φόρων εισοδήματος ιδιωτών και επιχειρήσεων, καθώς, επίσης του ΕΝΦΙΑ.

Πρόκειται για ταμειακά μέτρα που δεν γνωρίζουμε εάν υπάρχει η δυνατότητα εκ μέρους του δημοσίου, ούτε ποσοτικοποιούνται ως συνήθως από το Γενικό Λογιστήριο του Κράτους.

Τέλος, στο νομοσχέδιο καθορίζονται κάποια χρηματικά πρόστιμα για παραβάσεις από ορκωτούς λογιστές έως 1 εκατομμύριο στο άρθρο 74 και για φυσικά πρόσωπα σε εισηγμένες έως 3 εκατομμύρια στο άρθρο 55. Υπάγονται στο πνεύμα της αυστηροποίησης του πλαισίου στο οποίο θα αναφερθούμε ειδικότερα στη συζήτηση επί των άρθρων.

Κλείνοντας, θα θέλαμε να αναφερθούμε στο διεθνές κανονιστικό πλαίσιο έτσι ώστε να τεκμηριώσουμε πως δεν λύνονται θεσμικά τα προβλήματα κακοδιαχείρισης και δεν μπορούν να αποτρέψουν τις μεγάλες απάτες. Ούτε φυσικά συμβαίνουν μόνο στην Ελλάδα. Πρόσφατο παράδειγμα, η γερμανική Wirecard, η οποία προβαλλόταν ως μία δυναμική εταιρεία της νέας οικονομίας και των ηλεκτρονικών πληρωμών, δηλαδή, ως μια επιχείρηση του τομέα των θαυμάτων, όπως προβάλλουν ορισμένοι Έλληνες την ψηφιοποίηση. Τελικά, επρόκειτο για μία ωραία βιτρίνα με άυλες δραστηριότητες ανά τον κόσμο χωρίς καθόλου χρήματα.

Επειδή, η ηλεκτρονική ρευστότητα μπορεί να είναι εκτός από άυλη και αέρας, τεκμηριώνοντας πως δεν εμποδίζει τους επιτήδειους η ψηφιοποίηση. Εν προκειμένω, η Wirecard μετέφερε και πάρκαρε άυλη ρευστότητα σε διάφορες χώρες ανά τον κόσμο ακόμη και ως τις Φιλιππίνες, όπου τελικά αποκαλύφθηκε πως η άυλη ρευστότητα ήταν αέρας ύψους 1,9 δισ. ευρώ. Εντούτοις η Wirecard είχε ως ορκωτούς λογιστές μια μεγάλη διεθνή εταιρεία την Ernst & Young που χρησιμοποίησε στην Ελλάδα ο κύριος Χατζηδάκης για να εκτιμήσει τη βιωσιμότητα της ΔΕΗ. Μία εταιρεία που ακόμη δεν έχει ολοκληρώσει μετά από έξι ολόκληρα χρόνια την εκκαθάριση και την επαναδραστηριοποίηση της ΕΛΒΟ.

Ορκωτούς λογιστές και εσωτερικούς ελεγκτές είχαν και έχουν πολλές άλλες σκανδαλώδεις ξένες εταιρείες όπως η Deutsche Bank, Siemens, Lehman Brothers, Enron, Parmalat και διάφορες άλλες που έχουν απασχολήσει συχνά την επικαιρότητα ή που χρεοκόπησαν με τις γνωστές συνέπειες για την εγχώρια και παγκόσμια οικονομία. Είναι τεκμηριωμένο δε το ότι η πιο διεφθαρμένη χώρα στην Ευρωπαϊκή Ένωση είναι η Γερμανία, ενώ οι ελληνικές κυβερνήσεις κατηγορούν τους Έλληνες μικροεπιχειρηματίες χωρίς καν να αποδεικνύουν τις κατηγορίες τους.

Σε κάθε περίπτωση είναι εφικτές η φοροδιαφυγή και η απάτη παρά την ύπαρξη θεσμικών πλαισίων, συχνά νόμιμα από εκείνες τις εταιρείες που διαθέτουν λόμπι για την προώθηση ρυθμίσεων που τις συμφέρουν. Αντίθετα στην Ελλάδα διώκεται η μικρή επιχειρηματικότητα όπως η «γιαγιά στη λαϊκή» που δεν εξέδωσε απόδειξη από την ΑΑΔΕΕ που στραγγαλίζει κυριολεκτικά την ελληνική οικονομία όπως έχει αποδειχτεί πολλές φορές.

Η Wirecard πάντως επιβλεπόταν από την Γερμανική Επιτροπή Κεφαλαιαγοράς αφού ήταν εισηγμένη στο χρηματιστήριο του Βερολίνου και μάλιστα μία από τις 30 κορυφαίες εταιρείες του δείκτη Ducks. Τα αποτελέσματα δε αυτής της επίβλεψης ήταν τουλάχιστον ντροπιαστικά για τη Γερμανία για μία χώρα που είναι δήθεν υπόδειγμα στην Ευρώπη. Η Wirecard διέθετε βέβαια πολύ καλούς δικηγόρους οι οποίοι έκαναν τη ζωή μαρτύριο στους δημοσιογράφους των Financial Times που αναζητούσαν το ένα από τα 1,9 δισεκατομμύρια ευρώ. Φυσικά δε δημοσίευε ελέγχους εταιρικής διακυβέρνησης, ενώ εισήλθε στο χρηματιστήριο μέσω ενός Revers IPO με εισφορά σε μία προ υπάρχουσα εισηγμένη στην InfoGenie Europe AG. Πρόκειται ενδεχομένως για κάτι που θα μπορούν να δρομολογήσουν οι συστημικές τράπεζες μετά το hive - down, όταν θα έχουν καθαρίσει οι κακές τράπεζες από τα κόκκινα δάνεια που θα ξεπουληθούν στα funds με παρακράτηση των ακινήτων και χωρίς τη χρήση των διατάξεων του αναβαλλόμενου φόρου που θα παραμείνει στα βιβλία και δεν θα χάσει τη δήθεν αξία του.

Κλείνοντας συμπερασματικά το πρόβλημα δεν είναι οι κανονισμοί αλλά οι άνθρωποι που τους υπηρετούν και το γενικότερο οικονομικό συμφέρον, το οικονομικό κλίμα στο οποίο σίγουρα δεν βοήθησαν η ευρωπαϊκή αλληλεγγύη και τα μνημόνια. Το γεγονός αυτό δεν σημαίνει, βέβαια, πως είμαστε αρνητικοί όσον αφορά την οργάνωση και την ταξινόμηση των διαδικασιών, αλλά το θέμα είναι οι προτεραιότητες, οι οποίες σήμερα δεν είναι αυτές του νομοσχεδίου αλλά η αλλαγή του οικονομικού μας μοντέλου και η παραγωγή πλούτου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Κύριε Πρόεδρε, κυρίες και κύριοι συνάδελφοι, κατά τη γνώμη μας η Κυβέρνηση άργησε πολύ να φέρει το παρόν νομοσχέδιο προς ψήφιση, χωρίς κανένα ιδιαίτερο λόγο θεωρούμε. Είναι ένα νομοσχέδιο με δύο βασικές παρεμβάσεις, την εταιρική διακυβέρνηση των Α.Ε. που είναι εισηγμένες στο Χρηματιστήριο και ρυθμίσεις για την κεφαλαιαγορά. Είναι άξιο απορίας γιατί ένα τέτοιο, κατά βάση τεχνικού χαρακτήρα νομοσχέδιο, χρειάστηκε να περάσει πολύς καιρός μέχρι να έρθει για ψήφιση στη Βουλή, τη στιγμή μάλιστα που για κάποια θέματα είχε γίνει η κατάλληλη προετοιμασία από τις προηγούμενες διοικήσεις της Επιτροπής Κεφαλαιαγοράς.

Θέματα όπως οι αλλαγές στην εταιρική διακυβέρνηση των Α.Ε. με εισηγμένες αξίες σε ρυθμιζόμενες αγορές, τα χρηματιστήρια, η ενσωμάτωση της ευρωπαϊκής οδηγίας 828/2017 για την ενθάρρυνση της μακροπρόθεσμης ενεργού συμμετοχής των μετόχων, οι οργανισμοί εναλλακτικών επενδύσεων, η εφαρμογή του ευρωπαϊκού κανονισμού 1129/2017 για τις δημοσιεύσεις κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση, του ευρωπαϊκού κανονισμού 2402/2017 για τη θέσπιση γενικού πλαισίου για την τιτλοποίηση, του ευρωπαϊκού κανονισμού 1131/2017 για τα αμοιβαία κεφάλαια της χρηματαγοράς και τέλος τα θέματα οργάνωσης, διοίκησης και λειτουργίας της Επιτροπής Κεφαλαιαγοράς, θέματα άκρως τεχνικού χαρακτήρα. Αποτελούν δε το 95% των άρθρων του νομοσχεδίου που θα έπρεπε ήδη να είχε έρθει επί της προηγούμενης Κυβέρνησης.

Το δε υπόλοιπο 5% των άρθρων του νομοσχεδίου αποτελείται από λοιπές διατάξεις, όπως οι δοσοποιήσεις, η αύξηση των δόσεων στην καταβολή των φόρων, του ΕΝΦΙΑ και λοιπά. Διατάξεις που και αυτές θα μπορούσαν να είχαν έρθει πιο νωρίς ως τροπολογίες μέσα σε ΠΝΠ, όπως έγινε για το «μεγάλο περίπατο της Αθήνας». Έχουμε να κάνουμε, λοιπόν, με ένα τεχνικό νομοσχέδιο, όπως προανέφερα, το οποίο όμως είναι σημαντικό για την αγορά. Ο μεν ΣΥΡΙΖΑ δεν αξιοποίησε τις προτάσεις που είχαν κατατεθεί επί των ημερών του για να ρυθμιστούν τα ζητήματα αυτά, προφανώς γιατί δεν πολυπίστευε και ακόμα δεν πιστεύει ότι σωστά ρυθμισμένες αγορές και ιδιαίτερα η κεφαλαιαγορά, είναι απαραίτητη προϋπόθεση για την ανάπτυξη της οικονομίας, αλλά κυρίως είναι και εργαλείο της οικονομίας, προκειμένου να αντληθεί ρευστότητα για τις μικρές και μεσαίες επιχειρήσεις. Όσο, λοιπόν, δεν τα πίστευε και δεν τα πιστεύει ακόμα ο ΣΥΡΙΖΑ αυτά τα εργαλεία και τις ρυθμίσεις, τόσο δεν κινητοποιήθηκε και τα άφηνε όλα πιο πίσω.

Αλλά και η Νέα Δημοκρατία καθυστέρησε να φέρει αυτές τις διατάξεις και για να είμαι ειλικρινής, δεν φέρνει καμιά επαναστατική αλλαγή με αυτό το νομοσχέδιο, με αποτέλεσμα να έχουμε σήμερα ένα τελείως άτολμο νομοσχέδιο. Διότι, η διαχρονική θέση της Νέας Δημοκρατίας είναι ότι η αγορά αυτορυθμίζεται και απλώς έρχεται να επιφέρει σημειακές αλλαγές, με μια τυπική επικαιροποίηση του ξεπερασμένου πια νομοθετικού πλαισίου ιδιαίτερα σε θέματα εταιρικής διακυβέρνησης των Α.Ε..

Απέναντι σε αυτές τις δύο φοβικές, κατά τη γνώμη μας θα έλεγα, στάσεις, τόσο του ΣΥΡΙΖΑ όσο και της Νέας Δημοκρατίας, υπάρχει η δική μας προοδευτική αντίληψη για το ρόλο του κράτους στη ρύθμιση των αγορών, ρόλος που δεν είναι άλλος από το να βάζει καθαρούς κανόνες και να επιβλέπει αυστηρά την τήρησή τους, να ασκεί μια προστατευτική λειτουργία, αποτρέποντας τους κερδοσκόπους και τη χειραγώγηση και με βάση την δική μας ιδεολογία, να διοχετεύονται τα οικονομικά και άλλα οφέλη σε όσο το δυνατόν περισσότερους. Αυτός ο ρόλος του Κράτους αποτυπώνεται στις αποφάσεις της Πολιτείας, που πρέπει να λαμβάνονται έγκαιρα, προληπτικά και αποτελεσματικά. Εδώ θα πρέπει να έρθει η οποιαδήποτε ελληνική Κυβέρνηση σε ευρωπαϊκό επίπεδο και να συμβάλλει θετικά με τις προτάσεις της στο ευρωπαϊκό project του Capital Market Union, δηλαδή την Ένωση των Εθνικών Κεφαλαιαγορών, που αποτελεί σχέδιο της Ευρωπαϊκής Ένωσης για αποδέσμευση χρηματοδοτικών πόρων για την ευρωπαϊκή ανάπτυξη. Είναι αυτό για μας το κεντρικό ζητούμενο, όπως συζητούσαμε και στο χθεσινό νομοσχέδιο, για τις μικροχρηματοδοτήσεις των επιχειρήσεων, δηλαδή, το πώς θα διοχετευτούν γρήγορα πόροι στις ευρωπαϊκές επιχειρήσεις, μεταξύ άλλων, στις μικρομεσαίες επιχειρήσεις, καθώς και σε έργα υποδομής που χρειάζονται κεφάλαια, ώστε να δημιουργηθούν γρήγορα θέσεις εργασίας.

Μετά την αποχώρηση του Ηνωμένου Βασιλείου από την Ευρωπαϊκή Ένωση μαζί με το Σίτι του Λονδίνου, η ευρωπαϊκή στόχευση για εμβάθυνση και ενοποίηση των κεφαλαιαγορών δεν πρέπει να ατονήσει. Η εμβάθυνση και η ενοποίηση των ευρωπαϊκών κεφαλαιαγορών θα παρέχει στις επιχειρήσεις περισσότερες επιλογές χρηματοδότησης με χαμηλότερο κόστος, θα προσφέρει νέες ευκαιρίες και μεγαλύτερη ασφάλεια για τους αποταμιευτές και τους επενδυτές και τέλος, θα ενισχύσει την ανθεκτικότητα του χρηματοοικονομικού συστήματος.

Πέραν, όμως, από το ευρωπαϊκό πλαίσιο και κανόνες και τα τεχνικά ζητήματα που έρχεται να ρυθμίσουν στο παρόν νομοσχέδιο, πρέπει να δούμε δύο βασικά πολιτικά ερωτήματα. Θέτει το νομοσχέδιο τις βάσεις, ώστε η κεφαλαιαγορά να γίνει ένας στιβαρός πυλώνας χρηματοδότησης των πολυμετοχικών ελληνικών επιχειρήσεων δίπλα στον τραπεζικό κλάδο; Εξασφαλίζεται μέσα από αυτές τις ρυθμίσεις η προστασία των μετόχων των επιχειρήσεων θέτοντας αυξημένους κανόνες διαφάνειας και λογοδοσίας της διοίκησης αυτών;

Για να απαντήσουμε σε αυτά τα ερωτήματα, πρέπει να δούμε τις ιδιαιτερότητες της χώρας μας και τη μορφή των αγορών και επιχειρήσεων εδώ στην Ελλάδα.

Υπάρχει, λοιπόν, η διάκριση των χρηματοπιστωτικών συστημάτων των χωρών με βάση την εξάρτηση της χρηματοδότησης των επιχειρήσεων σε δύο βασικές κατηγορίες, αυτών που είναι βασισμένων στην αγορά, των αγοροκεντρικών και αυτών που είναι βασισμένοι στις τράπεζες, των τραπεζοκεντρικών χρηματοπιστωτικών συστημάτων.

Η Ελλάδα με άλλες ευρωπαϊκές χώρες, όπως η Γαλλία, Ιταλία, Ισπανία, εντάσσονται αδιαμφισβήτητα στα κλασικά τραπεζικά κεντρικά χρηματοπιστωτικά συστήματα.

Ωστόσο, η μεγάλη εξάρτηση από τραπεζικό δανεισμό ακόμα και από για τις μεγάλες μετοχικές επιχειρήσεις, δυστυχώς, αποδείχθηκε μια ακόμα αδυναμία για το ελληνικό οικονομικό αναπτυξιακό πρότυπο. Και αυτό, γιατί τα σοβαρά προβλήματα του τραπεζικού συστήματος που προκλήθηκαν σε ορισμένες περιπτώσεις ή αποκαλύφθηκαν σε άλλες από την τεράστια κρίση της προηγούμενης δεκαετίας, προκάλεσαν και προκαλούν σοβαρές αρρυθμίες σε μια ελληνική αγορά που διψά για ρευστότητα.

Οι εξαιρετικά υψηλοί δείκτες των κόκκινων δανείων παραμένουν ένα τεράστιο εμπόδιο πραγματικά για ένα άλμα προς τα μπροστά.

Από την άλλη πλευρά, η τάση της ελληνικής κεφαλαιαγοράς τα τελευταία χρόνια δεν μπορούσε να μην είναι ανάλογη με τις επιδόσεις της ελληνικής οικονομίας, με χαρακτηριστικά, τη μείωση του αριθμού των εισηγμένων εταιρειών και της σχετικής στασιμότητας της συνολικής χρηματιστηριακής αξίας των μετοχών, τη συρρίκνωση της συναλλακτικής δραστηριότητας στην αγορά αξιών, τη μείωση των αντλούμενων κεφαλαίων από τις εκδόσεις μετοχικών τίτλων και εταιρικών ομολογιακών τίτλων, τις εκροές για το σύνολο των αμοιβαίων κεφαλαίων με την καταγραφή αρνητικών αποδόσεων στις περισσότερες επιμέρους κατηγορίες αμοιβαίων κεφαλαίων.

Από τα βασικά στοιχεία της τελευταίας ετήσιας Έκθεσης της Επιτροπής Κεφαλαιαγοράς για την χρηματιστηριακή αξία των εισηγμένων εταιρειών στο χρηματιστήριο και την κεφαλαιοποίησή τους ως ποσοστό του ΑΕΠ, γίνεται φανερό ότι οι πολιτικές εξελίξεις της τελευταίας δεκαετίας επηρέασαν βαθιά την ελληνική κεφαλαιαγορά και τις ευκαιρίες που πρόσφερε αυτή στις ελληνικές επιχειρήσεις.

Φυσικά σημαντικό πλήγμα στη διεθνή εικόνα της ελληνικής κεφαλαιαγοράς αποτέλεσε η περίπτωση της Folli Follie, αναδεικνύοντας μεταξύ άλλων τη θεσμική ανεπάρκεια της διορισμένης από την προηγούμενη κυβέρνηση Επιτροπής Κεφαλαιαγοράς. Δεν είναι άδικο να πούμε ότι η Επιτροπή Κεφαλαιαγοράς δεν μερίμνησε για την αποτελεσματική προστασία των επενδυτών με συνέπεια η αξιοπιστία της Επιτροπής, αλλά και του χρηματιστηρίου να πληγεί σημαντικά.

Η Επιτροπή θα έπρεπε να είχε ενεργήσει προληπτικά και όχι, εκ των υστέρων, κατασταλτικά. Μάλιστα, ακόμα και όταν έγινε προφανές ότι η εταιρεία δεν ήταν συνεργάσιμη ως προς την παροχή στοιχείων για τις πραγματικές οικονομικές καταστάσεις, η Επιτροπή Κεφαλαιαγοράς καθυστέρησε ένα ολόκληρο μήνα να λάβει απαιτούμενα μέτρα, με αποτέλεσμα χιλιάδες μικροεπενδυτές να χάσουν τα χρήματά τους και η μετοχή να κατρακυλήσει συμπαρασύροντας ταυτόχρονα και το χρηματιστήριο, αλλά βέβαια και την αξιοπιστία της ελληνικής οικονομίας.

Φυσικά, ξέρουμε και δεν ξεχνάμε ότι οι μεγάλες αστοχίες και καταρρεύσεις είναι συστατικό στοιχείο του εταιρικού καπιταλισμού, όπως μας δείχνουν ιστορικά, ηχηρά παραδείγματα από τον 18ο αιώνα με την εταιρεία του Μισισιπή έως τον 21ο τις Enron και Lehman Brothers.

Γι’ αυτό μια προοδευτική πολιτική με κοινωνικό πρόσημο πρέπει πάντα να εστιάζει στην ενίσχυση και τον εκσυγχρονισμό τόσο του πλαισίου της εταιρικής διακυβέρνησης όσο και των εποπτικών αρχών, ώστε αυτές με τη σειρά τους να εξασφαλίζουν τη σταδιακή ανάδειξη της ελληνικής κεφαλαιαγοράς σε μια άλλη βασική πηγή χρηματοδότησης της ελληνικής επιχειρηματικότητας. Αυτό που λέμε εμείς για τη στήριξη και διάχυση της ρευστότητας σε πολλές μικρές και μεσαίες επιχειρήσεις και όχι στην υπερσυγκέντρωση των λίγων επιχειρήσεων σε κάθε κλάδο.

Σήμερα η ελληνική οικονομία βυθίζεται με επιταχυνόμενο ρυθμό σε ύφεση που σύμφωνα με τις προβλέψεις της Ευρωπαϊκής Επιτροπής του Δ.Ν.Τ. και του ΟΟΣΑ για το έτος 2020 θα ξεπεράσει σε βάθος αυτή που σημειώθηκε στις πιο δύσκολες φάσεις της οικονομικής κρίσης της προηγούμενης δεκαετίας και αυτό ανεξάρτητα από τις όποιες προσπάθειες της κυβέρνησης και εσάς προσωπικά, κύριε Υπουργέ, που προσπαθείτε να ξορκίσετε το κακό με δήθεν αυτοεπικυρούμενες προφητείες για χαμηλή ύφεση.

Ωστόσο, είναι θεμιτό και θετικό ότι παρά τα προβλήματα που αντιμετωπίζουμε η κυβέρνηση έστω και τώρα καθυστερημένα, όπως είπα, με αυτό το νομοσχέδιο προσπαθεί να ενισχύσει τον πυλώνα της κεφαλαιαγοράς με μακροπρόθεσμο στόχο την ενίσχυση της ρευστότητας.

Είμαστε θετικοί, λοιπόν, επί της αρχής. Επιφυλασσόμαστε να καταθέσουμε βελτιώσεις για τις ειδικότερες διαδικασίες επί των άρθρων, αφού ακούσουμε, βέβαια, και τις τοποθετήσεις των εμπλεκόμενων φορέων που προτείναμε για τις επιμέρους διατάξεις του παρόντος νομοσχεδίου και αν αυτές επιτυγχάνουν το στόχο που θέτουμε.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε και εμείς τον κύριο Αρβανιτίδη.

Το λόγο έχει τώρα ο κ. Συντυχάκης, Ειδικός Αγορητής του Κ.Κ.Ε., τον οποίο ευχαριστώ και γιατί δέχτηκε να αλλάξουμε την σειρά των Εισηγητών.

Ελάτε, κύριε Συντυχάκη, έχετε το λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Η κυβέρνηση με το παρόν σχέδιο νόμου για την εταιρική διακυβέρνηση ανωνύμων εταιρειών με μετοχές ή άλλες κινητές αξίες, την παράλληλη αναβάθμιση ενίσχυσης της Επιτροπής Κεφαλαιαγοράς, καθώς και την ενσωμάτωση Κοινοτικών Οδηγιών στην ελληνική νομοθεσία για τα αμοιβαία κεφάλαια χρηματαγοράς και εκείνης για τη διευκόλυνση της μακροπρόθεσμης ενεργού συμμετοχής των μετόχων, κάνει ένα ακόμη βήμα αναμόρφωσης και εκσυγχρονισμού του εταιρικού δικαίου που διέπει τη λειτουργία των ανωνύμων εταιρειών στην άρση κάθε εμποδίου για την ενίσχυση της κεφαλαιαγοράς και της ενιαίας λειτουργίας της στην Ευρωπαϊκή Ένωση, καθώς και την προστασία των επενδυτών.

Πρόκειται για Οδηγίες της Ευρωπαϊκής Ένωσης και του ΟΟΣΑ για άμεσα μέτρα ενίσχυσης αυτών των μηχανισμών μπροστά στη νέα καπιταλιστική κρίση για να σωθούν οι χρηματαγορές, να θωρακιστούν οι επιχειρηματικοί όμιλοι από κερδοσκοπικά παιχνίδια, την αποφυγή κραδασμών και μείωσης της κερδοφορίας τους από τον ανταγωνισμό συμφερόντων εντός των ομίλων και νομίζω ότι είναι πάρα πολύ χαρακτηριστικό το παράδειγμα της υπόθεσης της FOLLIE - FOLLIE και η διαμάχη του αμερικάνικου επενδυτικού fund με αντίστοιχο κινέζικο που αποτελεί επεισόδιο ενός ευρύτερου επιχειρηματικού πολέμου με γεωπολιτικές διαστάσεις, όπως συμβαίνει και με άλλες παρόμοιες περιπτώσεις και σκάνδαλα και όλα, βέβαια, σε βάρος των λαών.

Κατά την άποψή μας, πρόκειται για ένα ενιαίο συμπλήρωμα αυτή η σύγχρονη ενιαία αγορά κεφαλαίων, συνιστά προσαρμογή στις νέες ανάγκες του κεφαλαίου και είναι ένα αναγκαίο συμπλήρωμα της τραπεζικής ένωσης που από κοινού επιδιώκουν να διασφαλίσουν ισχυρή και απρόσκοπτη κεφαλαιακή ενίσχυση των επιχειρηματικών ομίλων, δηλαδή, ενίσχυση της κερδοφορίας και της θέσης τους στον ανταγωνισμό τους με ομίλους από άλλες ισχυρές οικονομικές δυνάμεις σε παγκόσμιο επίπεδο.

Κατά την άποψή μας, η ψυχή της Ένωσης Κεφαλαιαγορών είναι να αυξηθούν σημαντικά τα κάθε είδους κεφάλαια που επενδύονται στα Χρηματιστήρια και έξω από αυτά και τα οποία με τη σειρά τους χρηματοδοτούν εντελώς τσάμπα τους εισηγμένους επιχειρηματικούς ομίλους. Βλέπετε ο τραπεζικός δανεισμός των επιχειρήσεων όχι μόνο δυσκολεύεται, αλλά και συνεπάγεται επιβάρυνση με τόκους και δέσμευση της περιουσίας τους σαν εξασφάλιση αυτών των δανείων που παίρνουν.

Όλα αυτά δεν υπάρχουν στην περίπτωση της χρηματοδότησης των επιχειρήσεων από το Χρηματιστήριο, από αυτές τις εξωχρηματιστηριακές συναλλαγές, από τα λεφτά των επενδυτών που παίζουν σε αυτά.

Άρα, όλοι αυτοί οι κανόνες που επικαλείστε αφορούν τις ανώνυμες εταιρείες επενδυτικής διαμεσολάβησης και τους όρους ανταγωνισμού μεταξύ τους και τίποτα περισσότερο και καμία σχέση δεν έχουν με την προστασία των λαϊκών συμφερόντων.

Από αυτή την άποψη, δεν έχει κανένα ιδιαίτερο νόημα για μας, τουλάχιστον, να συζητήσουμε αναλυτικά τις τεχνικές λεπτομέρειες αυτών των Κοινοτικών Οδηγιών που εμπίπτουν στο κάθε άρθρο του συγκεκριμένου νομοσχεδίου, δηλαδή, για το πώς θα λειτουργήσουν αυτές οι χρηματαγορές ή οι πλευρές που αφορούν την εποπτεία και τους κανόνες τους.

Η Κοινοτική Οδηγία για την ενίσχυση της Κεφαλαιαγοράς, προβάλλει προσχηματικά την αναγκαιότητα, δήθεν, διαφάνειας, ελέγχου, εποπτείας των χρηματαγορών και των παραγώγων που διακινούνται με χρηματιστηριακό τρόπο, για να ενισχυθεί η εμπιστοσύνη στις χρηματαγορές. Ισχυρίζεστε, δηλαδή, ότι επιβάλλει, δίκαιους και διαφανείς κανόνες λειτουργίας. Σε ποιον τομέα;

Στο πιο παρασιτικό και κερδοσκοπικό κομμάτι του κεφαλαίου, δηλαδή, στις χρηματιστηριακές αγορές που συγκεντρώνουν συσσωρευμένα κεφάλαια και αποτελούν μηχανισμό τεράστιας αναδιανομής και συγκέντρωσης πλούτου, που παράχθηκε κοινωνικά από τους εργαζόμενους, καταληστεύτηκε μέσω της υπεραξίας για να διαμορφώσει το κέρδος του, μέρος του οποίου οδηγείται στον χρηματιστηριακό τζόγο, πολλαπλασιάζεται ή μειώνεται ή ακόμα και εξαφανίζεται σε περιόδους κρίσης, κυριολεκτικά μέσα σε μια νύχτα. Έτσι έγινε, ως γνωστόν και με το Ελληνικό Χρηματιστήριο και τη φούσκα της δεκαετίας του 1990. Όταν με συστηματική καλλιέργεια κλίματος αναπτυξιακής και χρηματιστηριακής ευφορίας σε φάση καπιταλιστικής ανάπτυξης, παρασύρθηκαν χιλιάδες μικροί αποταμιευτές, που τελικά έχασαν τις αποταμιεύσεις τους με την κρίση.

Καμία εποπτεία, καμία διαφάνεια, ροή πληροφοριών και κανόνες, δεν μπορούν να αλλάξουν αυτή την πραγματικότητα, δεν μπορούν να διασφαλίσουν και να προστατέψουν το λαϊκό αποταμιευτή. Οι μεγάλοι επενδυτές, έχουν έτσι και αλλιώς την προστασία της ισχυρής τους θέσης και την προστασία, βεβαίως, του κάθε κράτους-μέλους της Ευρωπαϊκής Ένωσης, της ίδιας της Ευρωπαϊκής Ένωσης. Ενδεικτική προς αυτήν την κατεύθυνση, είναι η ανακεφαλαιοποίηση των τραπεζών, με χρήματα του ελληνικού λαού, όπως ζήσαμε και ζούμε, το κυνηγητό των κόκκινων δανείων και στην Ελλάδα και σε ολόκληρη την Ευρωπαϊκή Ένωση, αλλά και η βοήθεια, γενικότερα του αστικού κράτους, για την κεφαλαιακή ενίσχυση των τραπεζών. Αποτελεί, λοιπόν, αντίφαση, να ισχυρίζονται όλα τα άλλα Κόμματα, εσείς, ότι κάποιοι κανόνες πληροφόρησης της διαφάνειας στις συναλλαγές μπορούν να αποτρέψουν την απώλεια περιουσιών και λαϊκών αποταμιεύσεων, όταν αυτές οι αποκαλούμενες επενδύσεις, είναι εντελώς ανασφαλείς και ευάλωτες.

Επόμενα, το μόνο σίγουρο είναι, ότι στις χρηματαγορές ο μόνος κερδισμένος είναι το μεγάλο κεφάλαιο. Κι αυτό, γιατί επί της ουσίας, πρόκειται για ένα μηχανισμό που συγκεντρώνει χρήματα, φθηνό χρήμα, φθηνά κεφάλαια, για να τα δώσει στους επιχειρηματικούς ομίλους και να κάνουν επενδύσεις, όπως λέτε εσείς για να αναπτυχθεί η οικονομία, δηλαδή, να μεγεθυνθούν και να διασφαλιστούν, τα κέρδη των επιχειρηματικών ομίλων. Οι χρηματαγορές, με ή χωρίς κανόνες, θα παραμείνουν, ως μηχανισμός για να αντλούν εύκολο και φθηνό χρήμα, οι μεγάλες εταιρείες από το λαό. Θα παραμείνει ένας ληστρικός μηχανισμός, για να γίνονται οι πλούσιοι πλουσιότεροι και οι φτωχοί φτωχότεροι.

Η κλοπή σε βάρος του λαού μέσα από αυτές τις αγορές, θα γίνεται, χάρη στους νόμους της ελεύθερης αγοράς.

Αυτός είναι ο καπιταλισμός που στηρίζεται και μάλιστα, ψηφίζοντας τέτοιου είδους Οδηγίες. Τα λαϊκά στρώματα δεν πρέπει να έχουν καμία απολύτως εμπιστοσύνη, στις χρηματαγορές και τα παράγωγά τους. Τα εύκολα κέρδη που υπόσχονται κατά καιρούς και τα παρουσιάζουν στα μάτια του λαού, είναι το δόλωμα, κάθε φορά που κλείνει ένας κύκλος λειτουργίας του, ο λαός βγαίνει, όπως και να έχει, διπλά και τριπλά χαμένος από αυτήν την ιστορία.

Οι εργαζόμενοι πρέπει να τελειώνουν με τις αυταπάτες, ότι αν σωστά επενδύσουν τις όποιες μικρό-αποταμιεύσεις τους, θα καλυτερεύσει η ζωή τους. Αυτή, μπορεί να καλυτερεύσει, μόνο με την πάλη τη δική τους. Είναι καιρός να βγάλει ο λαός τα δικά του συμπεράσματα, για τις αιτίες της καπιταλιστικής οικονομικής κρίσης, τις χρηματαγορές, το χρηματιστήριο, αλλά και για τις πολιτικές δυνάμεις που υπηρετούν αυτήν την πολιτική, δηλαδή, την κερδοφορία των επιχειρηματικών ομίλων. Να βγάλει συμπεράσματα, γιατί η επίθεση που δέχεται από το κεφάλαιο, την Κυβέρνηση, την Ευρωπαϊκή Ένωση, δεν θα έχει τελειωμό, δηλαδή θα συνεχίζουν να ματώνουν, προκειμένου να ανακάμψουν οι όμιλοι και να συνεχίσει η κερδοφορία τους.

Από αυτή τη σκοπιά, λοιπόν, ο λαός μας δεν έχει να περιμένει απολύτως τίποτα, αντίθετα θα βγει χαμένος. Θωρακίζεται από τη μία με τους μηχανισμούς ενίσχυσης της καπιταλιστικής οικονομίας και παράλληλα ενισχύεται, εσείς ως Κυβέρνηση και οι προηγούμενες φυσικά, όλους εκείνους τους φοροεισπρακτικούς μηχανισμούς για εκατομμύρια νοικοκυριά, με νέα χαράτσια, φόρους, εξευτελιστικούς μισθούς και συντάξεις, επιδόματα φτώχειας και εργασιακή περιπλάνηση, που καταλήγουν, τελικά, στην ανεργία και τη μισή ζωή.

Ενισχύετε το οπλοστάσιο περιστολής απεργιών και διαδηλώσεων, όπως το κατάπτυστο, χουντικής έμπνευσης, σχέδιο νόμου, που ξεκινά σήμερα η συζήτηση του στη Βουλή, για την απαγόρευση των διαδηλώσεων, ενώ είναι ήδη στα σκαριά, η αλλαγή του πτωχευτικού κώδικα, ανακοινώθηκε ήδη, ότι μέσα στον Ιούλιο θα έρθει στη Βουλή με νέους εκβιασμούς και πλειστηριασμούς πρώτης κατοικίας και μαγαζιών.

Μόνο το μήνα Μάρτιο του 2020, περίπου 4 εκατομμύρια φορολογούμενοι, κατά κύριο λόγο λαϊκά νοικοκυριά, βρίσκονται στις λίστες με τα ληξιπρόθεσμα χρέη προς τον φοροεισπρακτικό μηχανισμό. Εκατοντάδες χιλιάδες νοικοκυριά θα βρεθούν τους επόμενους μήνες αντιμέτωπα με τις δόσεις από τα φετινά χαράτσια, όπως τον ΕΝΦΙΑ και τον φόρο εισοδήματος. Τρέχουν παράλληλα και οι δόσεις από παλαιότερες ρυθμίσεις για ληξιπρόθεσμες οφειλές προς την εφορία και προς τα ασφαλιστικά ταμεία για τους αυτοαπασχολούμενους και τους μικρούς επαγγελματίες. Κι εσείς εδώ, με το σχέδιο νόμου, συζητάτε το πώς θα σωθούν οι κεφαλαιαγορές και οι ανώνυμες εταιρείες. Πώς θα διασφαλιστεί η μεγαλύτερη δυνατότητα ρευστότητας στους επιχειρηματικούς ομίλους κι ο λαός, φυσικά, να βρίσκεται στην κόψη της χρεοκοπίας και της φτώχειας. Είναι γεγονός, ότι ήταν να μην πάρει φόρα η κυβέρνηση. Τώρα φυσικά δεν σταματά πουθενά, κατά αντίστοιχο τρόπο όπως έκανε και ο ΣΥΡΙΖΑ φυσικά, την προηγούμενη τετραετία. Γι’ αυτό το λόγο άλλωστε, φέρνει το ένα νομοσχέδιο πίσω από το άλλο, για να διευκολύνει ακριβώς, τη δράση των επιχειρήσεων, τη στήριξη της κερδοφορίας του κεφαλαίου.

Οι όποιες προβλέψεις, στις τελευταίες διατάξεις του σχεδίου νόμου, για την αποπληρωμή των φόρων σε περισσότερες δόσεις, η επαναφορά της έκπτωσης του 2% στην εφάπαξ καταβολή του συμπληρωματικού φόρου μέσα στην πρώτη δόση, η επιμήκυνση των δόσεων του ΕΝΦΙΑ από 5 σε 6, καθώς και η επιμήκυνση των δόσεων των νομικών προσώπων για τον φόρο εισοδήματος από 6 σε 8, δεν πρόκειται να βγάλει από τα σημερινά οικονομικά αδιέξοδα τη συντριπτική πλειοψηφία των εργατικών λαϊκών στρωμάτων. Αντίθετα, κατά την άποψή μας, είναι μέτρα ενίσχυσης της εισπραξιμότητας και τίποτα περισσότερο.

Κατά συνέπεια, το σχέδιο νόμου είναι απορριπτέο από το Κ.Κ.Ε.. Βρίσκεται έξω και πέρα από τις πραγματικές ανάγκες του λαού. Εάν πρέπει να βγει κάποιο συμπέρασμα, από όλη αυτή την ιστορία, είναι, ότι πρέπει γρήγορα οι εργαζόμενοι να απεγκλωβιστούν από όλες τις αυταπάτες, τις οποίες καλλιεργείτε συστηματικά, ότι μπορεί να υπάρξει ένας μηχανισμός, να τον πω «λαϊκού καπιταλισμού», άρα και το σύστημα να γίνει πιο ανθρώπινο και να κερδίσει τη χαμένη του αξιοπιστία, ή ότι όλοι μπορεί να έχουν μερίδιο από τον κοινωνικό καταμερισμό, από τον κοινωνικά παραγόμενο πλούτο. Μετοχική εταιρεία και μονοπώλιο σημαίνει παρασιτισμός. Σημαίνει δημοκρατία των λίγων, να εκμεταλλεύονται και να παρασιτούν εις βάρος των πολλών. Δεν μπορεί να ταιριάξουν εργάτες και μονοπώλια. Έχουν εκ διαμέτρου αντίθετα συμφέροντα και βρίσκονται, προφανώς, σε μία ανειρήνευτη σύγκρουση. Καμία εταιρική διακυβέρνηση δεν μπορεί και δεν πρόκειται να αλλάξει το σιδερένιο νόμο αυτού του συστήματος, για τον χαρακτήρα και το σκοπό του κεφαλαίου, που είναι η επιδίωξη του μέγιστου κέρδους, με την πιο σκληρή εκμετάλλευση της εργατικής δύναμης. Και αυτό, μπορεί να αλλάξει και θα αλλάξει, μόνο όταν η εργατική τάξη αποφασίσει να καταργήσει την εκμετάλλευση ανθρώπου από άνθρωπο .

Ευχαριστώ κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αμυράς Γεώργιος, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Δημοσχάκης Αναστάσιος, Σενετάκης Μάξιμος, Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Σκόνδρα Ασημίνα, Ρουσόπουλος Θεόδωρος, Σαλμάς Μάριος, Παπαδόπουλος Μιχαήλ, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Ζαχαριάδης Κωνσταντίνος, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Τζάκρη Θεοδώρα, Χαρίτσης Αλέξανδρος (Αλέξης), Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Απατζίδη Μαρία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Συντυχάκη. Η Ειδική Αγορήτρια του ΜέΡΑ25, κυρία Αμπατζίδη, απ΄ ότι με ενημέρωσαν, αυτή την ώρα μιλάει στην Ολομέλεια.

Το λόγο έχει ο Υπουργός Οικονομικών, κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών**): Ευχαριστώ, κύριε Πρόεδρε.

Θα ξεκινήσω λίγο ανάποδα, από τον κύριο Συντυχάκη. Κατανοώ να υπάρχει μια διαφορετική προσέγγιση σε ένα σχέδιο νόμου, αλλά δεν έχω κατανοήσει τι προτείνετε. Παγκοσμίως, σε όλες τις χώρες, υπάρχουν κανόνες εταιρικής διακυβέρνησης, για να βοηθήσουν το σύνολο των μετόχων, των stake holders και όλων των άλλων, δηλαδή, οι οποίοι έχουν εμπλοκή σε μια επιχείρηση. Εκεί είναι και οι μικροί μέτοχοι, οι πολύ φτωχοί που λέτε, που έχουν επενδύσει σε μια εταιρεία. Για αυτούς, τι προτείνετε; Γιατί εγώ δεν ξέρω μία χώρα του κόσμου, ακόμα και αυτές που ήταν σε πρώην κομμουνιστικά καθεστώτα, ή οι επιχειρήσεις τους, να μην έχουν κανόνες εταιρικής διακυβέρνησης. Άρα, εγώ θα ήθελα να ακούσω την πρότασή σας επί του σχεδίου νόμου, όχι γενικώς «είμαστε αντίθετοι». «Είμαστε αντίθετοι» και τι προτείνουμε για την εταιρική διακυβέρνηση. Αυτό θα είχε ένα ενδιαφέρον.

Κυρίες και κύριοι, η Κυβέρνηση, στο Υπουργείο Οικονομικών, παράλληλα με την υλοποίηση του σχεδιασμού που έχει για την αντιμετώπιση των οικονομικών επιπτώσεων από την υγειονομική κρίση, συνεχίζει την προώθηση διαρθρωτικών μεταρρυθμίσεων, με σκοπό την ενίσχυση της ανταγωνιστικότητας της ελληνικής οικονομίας. Για αυτό και καταθέτουμε το παρόν σχέδιο νόμου, με σκοπό την αναμόρφωση, την ενίσχυση και τον εκσυγχρονισμό της εταιρικής διακυβέρνησης των ανωνύμων εταιρειών και της αγοράς κεφαλαίου.

Εκ προοιμίου, σας λέω ότι όπως κάναμε με τον Υφυπουργό κ. Ζαββό, στο νομοσχέδιο για τις μικροπιστώσεις, είμαστε ανοικτοί να συζητήσουμε και να ενσωματώσουμε στο σχέδιο νόμου ό τι παρατηρήσεις, λογικές παρατηρήσεις, ακουστούν αύριο, κατά την ακρόαση των φορέων, αλλά, ταυτόχρονα, και από τα κόμματα της αντιπολίτευσης.

Από όσο έχω αντιληφθεί σήμερα, υπάρχει μια καταρχήν θετική διάθεση από αρκετά κόμματα επί της αρχής του νομοσχεδίου, ενώ επιφυλάχθηκαν κάποια κόμματα, όπως ο ΣΥΡΙΖΑ, να δουν συγκεκριμένες διατάξεις. Και αυτό, για εμένα, είναι θετικό και ευχάριστο.

Το προτεινόμενο σχέδιο νόμου διαμορφώθηκε μετά από γόνιμη και εποικοδομητική διαβούλευση με τους φορείς της αγοράς και εκτενή δημόσια διαβούλευση.

Κύριε συνάδελφε, είπατε ότι η διαβούλευση κράτησε 20-25 μέρες. Συνήθως, κρατάνε λιγότερο. Κράτησε πολύ περισσότερο. Ενισχύσαμε τη δημόσια διαβούλευση, ακριβώς επειδή έπεσε σε εκείνη τη χρονική συγκυρία, για να ενσωματώσουμε πολύ περισσότερες παρατηρήσεις που θα μπορούσαν να γίνουν επί αυτού. Άλλωστε, η κρίση του κορωνοϊού και η δημόσια διαβούλευση δεν θέλει πρόσωπο με πρόσωπο επικοινωνία. Γίνεται ηλεκτρονικά. Άρα, σε όποιον πολίτη ήθελε, δώσαμε πολύ περισσότερο χρόνο να καταθέσει τις σκέψεις του. Εδώ, συνεπώς, θα μου επιτρέψετε να διαφωνήσω ότι ήταν βιαστική η δημόσια διαβούλευση. Ίσα ίσα, κράτησε, νομίζω, περισσότερο από οποιοδήποτε άλλο νομοσχέδιο, αυτούς τους έντεκα μήνες.

Επίσης, θα μου επιτρέψετε να σας πω ότι δεν επικαιροποιεί, ειδικώς, νομοθετικό πλαίσιο και έργο. Επικαιροποιεί, εμπλουτίζει και διαμορφώνει ένα καινούργιο θεσμικό πλαίσιο. Τελευταία φορά, θεσμικό πλαίσιο για την εταιρική διακυβέρνηση, ήταν το 2002. Εταιρικό νόμο είχαμε το 2018. Άρα, δεν βρήκαμε στα συρτάρια μας κάποιο σχέδιο για εταιρική διακυβέρνηση. Επειδή, συνεπώς, συγκράτησα ακριβώς ότι επικαιροποιεί δικό μας νομοθετικό έργο, για να είναι ευκρινές ότι εδώ ανταποκρίνεται στις νέες τάσεις που υπάρχει και αναμορφώνει το ισχύον νομοθετικό πλαίσιο, το οποίο υφίσταται από το 2002. Άρα, αλλάζουμε κάτι, που υφίσταται στην Ελλάδα από το 2002. Αυτό και μόνο είναι διαρθρωτική αλλαγή.

Είναι συμβατό, είναι σύγχρονο, όπως σας είπα, γιατί ανταποκρίνεται σε αυτές τις νέες τάσεις παγκοσμίως. Είναι συμβατό με μοντέλα εταιρικής διακυβέρνησης που ισχύουν σε άλλα κράτη μέλη της Ευρωπαϊκής Ένωσης. Είναι συνεκτικό, καθώς ρυθμίζει συνολικά το νομοθετικό πλαίσιο για την εταιρική διακυβέρνηση και εισάγει κανόνες που ανταποκρίνονται στις αυξημένες απαιτήσεις που θέτει η σύγχρονη αγορά κεφαλαίου. Είναι στοχευμένο, ώστε να επιτυγχάνεται αποτελεσματική συμμόρφωση της εταιρείας με το νέο πλαίσιο και να διασφαλίζει τη διαφάνεια. Και είναι ευέλικτο, καθώς παρέχει τις δυνατότητες στις εταιρείες να προσαρμόζουν τις υποχρεώσεις στο μέγεθος και στην πολυπλοκότητα των δραστηριοτήτων τους.

Άκουσα, κύριε συνάδελφε, να λέτε ότι είναι βαρύ και αντίθετο στη λογική της αγοράς. Θέλω να σας τονίσω ότι βασική μας στόχευση είναι να υπάρχει και ευελιξία, αλλά και ασφάλεια. Άρα, ο συνδυασμός αυτός πρέπει να επιτευχθεί μέσα από το τελικό νομοθετικό πόνημα, όταν το ψηφίσουμε στην Ολομέλεια, μετά από περίπου δύο εβδομάδες.

Εκτιμούμε ότι δεν είναι βαρύ. Εκτιμούμε ότι λαμβάνει υπόψη τη λογική της αγοράς. Έχουμε συνομιλήσει με την αγορά.

Βεβαίως, μπορεί να υπάρχουν και άλλες επιδιώξεις αγοράς, θα τις ακούσουμε αύριο και πιθανόν κάποιες από αυτές να ενσωματωθούν, αλλά η στόχευση είναι να υπάρχει και ευελιξία και ασφάλεια.

Και θα μου επιτρέψετε να σας πω, επίσης, γιατί το θίξατε, είπατε ότι έχουμε άλλα, σημαντικά νομοσχέδια, γιατί φέραμε και αυτό τώρα. Η εταιρική διακυβέρνηση είναι ένα σημαντικό νομοθετικό πόνημα. Οι κανόνες εταιρικής διακυβέρνησης, ειδικά όταν οι τελευταίοι εφαρμόζονται το 2002 είναι ένα σημαντικό νομοθετικό πόνημα και έρχεται να συμπληρώσει άλλα σημαντικά νομοθετικά πονήματα που φέρνει η Κυβέρνηση και το Υπουργείο Οικονομικών αυτούς τους δύο τελευταίους μήνες.

Με τις διατάξεις που εισάγονται, επικαιροποιείται το νομοθετικό πλαίσιο για την εταιρική διακυβέρνηση των Ανωνύμων Εταιρειών και αυτό ανταποκρίνεται τόσο στις αυξημένες ανάγκες που θέτει η σύγχρονη αγορά κεφαλαίου και αφετέρου δεν θίγεται η λειτουργική και αποφασιστική αυτονομία της εταιρείας, η οποία διέπεται από την εταιρική νομοθεσία καθώς και από την υφιστάμενη νομοθεσία της κεφαλαιαγοράς. Και παράλληλα, επιδιώκει την διευκρίνηση ζητημάτων, τα οποία έχουν απασχολήσει τόσο την νομική πράξη όσο και τη θεωρία.

Ειδικότερα, θα αναφερθώ στις βασικότερες εξ΄ αυτών τις διατάξεις. Ο Εισηγητής της Πλειοψηφίας τις ανέπτυξε, εγώ λίγο πιο κωδικοποιημένα. Εισάγεται αναλυτικό πλέγμα διατάξεων που διέπει τη λειτουργία του Διοικητικού Συμβουλίου των εισηγμένων εταιρειών. Μεταξύ άλλων, προβλέπεται υποχρέωση των εισηγμένων εταιρειών να διαθέτουν πολιτική καταλληλότητας κατά την επιλογή των μελών του Διοικητικού Συμβουλίου τόσο σε ατομικό όσο και σε συλλογικό επίπεδο. Σκοπός είναι το Διοικητικό Συμβούλιο και νομίζω σε αυτό θα συμφωνήσουμε όλοι, της εταιρείας, να συγκροτείται από πρόσωπα ικανά και κατάλληλα να ασκήσουν τις αρμοδιότητές τους με τον πλέον αποτελεσματικό τρόπο σε σχέση με το μέγεθος και τα επιχειρηματικά χαρακτηριστικά της εκάστοτε εταιρείας.

Υπάρχει αναλυτική πρόβλεψη για συγκεκριμένες αρμοδιότητες και πεδία ευθύνης του Διοικητικού Συμβουλίου και ρητή πρόβλεψη των ελαχίστων υποχρεώσεων και αρμοδιοτήτων που έχουν τόσο τα εκτελεστικά όσο και τα μη εκτελεστικά και τα ανεξάρτητα μη εκτελεστικά μέλη σε ένα Διοικητικό Συμβούλιο, των οποίων ο ρόλος ενισχύεται.

Υπάρχει μια πρόβλεψη ο Πρόεδρος του Διοικητικού Συμβουλίου να μην είναι εκτελεστικό μέλος. Σε περίπτωση που κατά παρέκκλιση δεν είναι, τότε θα πρέπει υποχρεωτικά ο Αντιπρόεδρος να είναι μη εκτελεστικό μέλος. Άρα, εισάγουμε κάποιες έννοιες για την δομή και την σύνθεση του Διοικητικού Συμβουλίου.

Εισάγονται δύο νέες πέραν της Επιτροπής Ελέγχου, Επιτροπές του Διοικητικού Συμβουλίου, που στόχο έχουν να διασφαλίσουν την αποτελεσματική και ορθολογική συμμόρφωση της εταιρείας με το νομοθετικό πλαίσιο. Αν ανοίξετε οποιονδήποτε ετήσιο απολογισμό μιας επιχείρησης, αν ανοίξετε ένα δελτίο εταιρικής διακυβέρνησης μιας επιχείρησης θα δείτε ότι υπάρχουν αυτές οι τρεις επιτροπές, αυτές οι Επιτροπές ελέγχουν, η Επιτροπή Αποδοχών και Επιτροπή Υποψηφιοτήτων.

Εμείς εισάγουμε αυτές τις επιτροπές στο νομοθετικό πλαίσιο της χώρας. Επιτροπή Αποδοχών, της οποίας το έργο είναι η ικανοποίηση των προϋποθέσεων του εταιρικού νόμου περί διαμόρφωσης και ελέγχου της πολιτικής αποδοχών της εταιρείας και η Επιτροπή Υποψηφιοτήτων, της οποίας το έργο έγκειται στη διαμόρφωση και υποβολή προτάσεων προς το Διοικητικό Συμβούλιο για την επιλογή προσώπων ως μελών, λαμβάνοντας υπόψη παράγοντες και κριτήρια κατ΄ εφαρμογή της πολιτικής καταλληλότητας. Άρα, μία ενότητα Διοικητικό Συμβούλιο, σύνθεση Διοικητικού Συμβουλίου, αρμοδιότητες και ευθύνες. Δεύτερη ενότητα, Επιτροπές.

Τρίτη ενότητα, οργανωτικές δομές της εταιρείας. Απαιτείται η εταιρεία να υιοθετεί και να εφαρμόζει σύστημα εταιρικής διακυβέρνησης ανάλογα με το μέγεθος, τη φύση, το εύρος και την πολυπλοκότητα των δραστηριοτήτων της.

Προβλέπεται υποχρέωση θέσπισης κανονισμού λειτουργίας της εταιρείας, περίληψη του οποίου δημοσιεύεται στην ιστοσελίδα της. Κανονισμός λειτουργίας που πρέπει να περιλαμβάνει μεταξύ άλλων την οργανωτική διάρθρωση, τις πολιτικές και διαδικασίες πρόληψης αντιμετώπισης καταστάσεων συγκρούσεων συμφερόντων, τη διαδικασία διαχείρισης προνομιακών πληροφοριών και ορθής ενημέρωσης του κοινού και την πολιτική βιώσιμης ανάπτυξης της εταιρείας.

Και τέλος, προβλέπεται η υποχρέωση της εταιρείας για εφαρμογή κώδικα εταιρικής διακυβέρνησης καταρτισμένου από φορέα εγνωσμένου κύρους.

Η τέταρτη ενότητα, ουσιαστικά, αφορά τις υποχρεώσεις που έχει μια εταιρεία να ενημερώνει τους μετόχους και το επενδυτικό κοινό, άρα, ουσιαστικά, και τους μικρομετόχους και τη μεσαία τάξη και τους εργαζόμενους και όλη την κοινωνία. Προβλέπεται η υποχρέωση της εταιρείας να αναρτά στην ιστοσελίδα της αναλυτικά βιογραφικά των υποψηφίων μελών του διοικητικού συμβουλίου, να εξηγεί τους λόγους για τους οποίους προτείνει αυτά τα μέλη. Αποτυπώνονται οι αρμοδιότητες της μονάδας εξυπηρέτησης μετόχων, η οποία θα μεριμνά για την άμεση, ακριβή και ισότιμη πληροφόρηση των μετόχων και την υποστήριξή τους για την άσκηση των δικαιωμάτων τους. Δημιουργείται μονάδα εταιρικών ανακοινώσεων με αρμοδιότητα την ορθή ενημέρωση του επενδυτικού κοινού σε συμμόρφωση με το ισχύον νομοθετικό πλαίσιο, ενώ καθορίζεται και η εποπτική αρμοδιότητα της Επιτροπής Κεφαλαιαγοράς και προβλέπονται κυρώσεις, δηλαδή χρηματικά πρόστιμα, σε περιπτώσεις διαπίστωσης παράβασης λαμβάνοντας υπόψη, μεταξύ άλλων, τη βαρύτητα της παράβασης, την επίπτωση της παράβασης στην εύρυθμη λειτουργία της αγοράς, τον βαθμό υπαιτιότητας.

Πράγματι, για να είμαστε ειλικρινείς, υπάρχουν φορείς του ιδιωτικού τομέα που θέλουν λιγότερες κυρώσεις. Θα ήθελα να ακούσω την αντιπολίτευση αν είναι υπέρ αυτής της τάσεως. Δηλαδή, η επιχειρηματικότητα να έχει λιγότερες κυρώσεις, αν διαπιστώνονται ότι γίνονται πράξεις και παραλείψεις. Θα είχε ενδιαφέρον για εμάς, για την Κυβέρνηση, να έχω τη θέση της αντιπολίτευσης σε ότι αφορά την επιχειρηματικότητα και τις κυρώσεις. Είναι κάτι το οποίο μας απασχολεί και μας.

Πέραν αυτών των διατάξεων, που αφορούν θέματα εταιρικής διακυβέρνησης που εδράζονται πάνω σε τέσσερις πυλώνες, τέσσερις ενότητες, εισάγονται διατάξεις για την ανάπτυξη της σύγχρονης αγοράς κεφαλαίου, καθώς και διατάξεις που αφορούν θέματα οργάνωσης, διοίκησης και λειτουργίας της Επιτροπής Κεφαλαιαγοράς.

Συμπερασματικά, το παρόν σχέδιο νόμου αποσκοπεί στην πιο αποτελεσματική και διαυγή εταιρική διακυβέρνηση των ανωνύμων εταιρειών, προσαρμόζοντας παράλληλα το υφιστάμενο πλαίσιο λειτουργίας της αγοράς κεφαλαίου στα νεότερα ελληνικά και ευρωπαϊκά δεδομένα ενισχύοντας την ανταγωνιστικότητά της. Επιπλέον, το είπε ο Εισηγητής της Νέας Δημοκρατίας, ο κ. Κεδίκογλου, συμβάλλει στην προστασία μετόχων και επενδυτών, στην προσέλκυση διεθνών επενδυτών, στη διευκόλυνση της σύστασης ευέλικτων μορφών οργανισμών εναλλακτικών επενδύσεων, ώστε, μεταξύ άλλων, όπως πολύ σωστά είπε, να δοθεί ώθηση σε επενδύσεις σε νεοφυείς εταιρείες.

Η Κυβέρνηση αποδεικνύει και με την παρούσα μεταρρυθμιστική προσπάθεια ότι λαμβάνει σοβαρά την υπεύθυνη επιχειρηματική δραστηριότητα. Θα επαναλάβω τον όρο «υπευθυνότητα», υπεύθυνη επιχειρηματική δραστηριότητα. Αντιλαμβανόμενη την καίρια σημασία της εταιρικής διακυβέρνησης, προωθεί ένα σχέδιο νόμου που στοχεύει στην αύξηση εμπιστοσύνης των μετόχων και των ενδιαφερόμενων μερών στην επιχείρηση, που εξασφαλίζει την ορθή λειτουργία και την εμπέδωση αποτελεσματικών πρακτικών διοίκησης και που συνδράμει στην πορεία της εταιρείας προς την μακροπρόθεσμη βιώσιμη ανάπτυξη.

Ευελπιστούμε, θα το λέω σε κάθε νομοσχέδιο, ότι και οι επιχειρήσεις θα αναλάβουν το δικό τους μερίδιο ευθύνης, επιδεικνύοντας τον απαιτούμενο βαθμό συμμόρφωσης στους κανόνες, στους νόμους και στους κώδικες εταιρικής διακυβέρνησης, γιατί υπάρχουν και κώδικες εταιρικής διακυβέρνησης, κάτι που θα ενισχύσει το επενδυτικό κλίμα με απώτερο σκοπό την οικονομική ανάπτυξη της χώρας.

Δεν απάντησα κύριοι συνάδελφοι σε θέματα τα οποία είναι εκτός νομοσχεδίου. Θα κάνουμε άλλη μια συζήτηση εδώ, μετά από τέσσερις ημέρες πάλι, για τη ρευστότητα στην πραγματική οικονομία. Δεν είναι αντικείμενο του σημερινού νομοσχεδίου. Ισχύει ότι έχει πει η Κυβέρνηση για την προκαταβολή φόρου. Μέσα στον Ιούλιο θα υλοποιήσει τη δέσμευσή της με γενναία μείωση της προκαταβολής φόρου, πολύ γενναία μείωση προκαταβολής φόρου για αρκετές επιχειρήσεις. Εκτιμούμε ότι την επόμενη εβδομάδα θα εκταμιευθεί η δεύτερη επιστρεπτέα προκαταβολή. Ήδη είναι θέμα ωρών, το πολύ μίας ημέρας, να υπάρξει δεύτερη ΚΥΑ, που θα βάζει το πλαίσιο κατανομής των πόρων με βάση το ενδιαφέρον που εκδήλωσαν οι επιχειρήσεις για τη δεύτερη επιστρεπτέα προκαταβολή. Εκτιμούμε ότι τελικά δικαιούχες επιχειρήσεις θα είναι, περίπου, 100.000. Ένα κομμάτι αυτών που δήλωσαν για δεύτερη επιστρεπτέα ήταν κερδοφόρες επιχειρήσεις, είχαν αύξηση τζίρου αυτό το χρονικό διάστημα, άρα υπάρχουν συγκεκριμένοι κανόνες που αυτές οι επιχειρήσεις δεν μπορούν να χρηματοδοτηθούν και δεν μπορούν γιατί απαγορεύεται από το ευρωπαϊκό θεσμικό πλαίσιο.

Όπως υπάρχουν και επιχειρήσεις, όχι λίγες, οι οποίες δήλωσαν τζίρο το 2019 κάτω από 500 ευρώ. Αντιλαμβάνεστε, ότι υπάρχει ένα πρόβλημα, να βοηθήσεις αυτές τις επιχειρήσεις, με χρηματικά ποσά της τάξεως των 2 χιλιάδων ευρώ. Υποθέτω και εσείς θα είχατε αντίρρηση σε αυτό. Σε αυτές τις επιχειρήσεις, προφανώς κάτι δεν δηλώνεται. Άρα, προσπαθούμε να βοηθήσουμε τις περισσότερες επιχειρήσεις με κανόνες.

Για τις μικροπιστώσεις, ψηφίστηκε χθες ο νόμος και σε ότι αφορά το τραπεζικό σύστημα, έγινε εκτεταμένη συζήτηση την προηγούμενη εβδομάδα. Πολύ σύντομα θα επανέλθουμε, σε ότι αφορά τον συγχρονισμό του τραπεζικού συστήματος με τον βηματισμό της ελληνικής κυβέρνησης.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον Υπουργό Οικονομικών, κ. Σταϊκούρα. Να ανακοινώσω τους φορείς που έχουμε καλέσει για αύριο. Είναι η Επιτροπή Κεφαλαιαγοράς, η Λέσχη μη Εκτελεστικών Μελών Διοικητικών Συμβουλίων, ο Σύνδεσμος Επιχειρήσεων και Βιομηχανιών, το Ελληνικό Συμβούλιο Εταιρικής Διακυβέρνησης, ο Σύνδεσμος Επαγγελματιών Κανονιστικής Συμμόρφωσης Ελλάδος, η Ένωση Εισηγμένων Εταιρειών, η Επιτροπή Λογιστικής Τυποποίησης και Ελέγχων, η Πανελλήνια Ομοσπονδία Φοροτεχνικών Ελευθέρων Επαγγελματιών, τα Ελληνικά Χρηματιστήρια - Χρηματιστήριο Αθηνών, το Σώμα Ορκωτών Ελεγκτών Λογιστών, το Εμπορικό και Βιομηχανικό Επιμελητήριο Αθηνών, ο Σύνδεσμος Μελών Χρηματιστηρίου Αθηνών, ο Σύλλογος Εργαζομένων της Επιτροπής Κεφαλαιαγοράς.

Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Θέλω να επανέλθω σε μια συζήτηση που είχα χθες με τον Υφυπουργό, τον κ. Ζαββό, για τα ζητήματα που αφορούν στο ενδεχόμενο δημιουργίας μιας λεγόμενης κακής τράπεζας, η οποία θα βοηθήσει στην εξάλειψη του πολύ αρνητικού φαινομένου για την αγορά και για την κοινωνία και για τη χώρα, των μη εξυπηρετούμενων δανείων, των λεγόμενων κόκκινων δανείων. Είχαμε μια πραγματικά παραγωγική συζήτηση και τον ευχαριστώ γι’ αυτό, που μου έδωσε την ευκαιρία να εμβαθύνω στο θέμα και είχα πει και χθες στην Ολομέλεια, ότι θα επανέλθω σήμερα στην επιτροπή.

Αγαπητέ κύριε Υπουργέ, θέσατε χθες τέσσερα θέματα. Το πρώτο, είχε να κάνει με το κόστος, το κόστος του προγράμματος, το δεύτερο, το εποπτικό κόστος, δεν είμαι απολύτως βέβαιος ότι έχω καταλάβει το δεύτερο σημείο, αλλά έτσι ακριβώς το είπατε, το τρίτο είναι η συμβατότητα με την ευρωπαϊκή νομοθεσία και το τέταρτο είναι το πρόβλημα που θα δημιουργηθεί στην αγορά, στους επενδυτές, διότι υπάρχει το σχέδιο «Ηρακλής», θα υπάρχει και αυτό, δεν θα μπορέσει η μία λύση να συμπληρώσει την άλλη. Τα παρουσιάσατε κάπως αντιφατικά.

Αναφέρομαι, καταρχάς, για να προσδιορίσω τους όρους των δικών μου λέξεων, στην εισήγησή του προς τη Βουλή, την έκθεση του διοικητή της Τραπέζης της Ελλάδος, όπου αυτό το Bad Bank, το αποκαλεί εταιρεία διαχείρισης προβληματικών στοιχείων ενεργητικού. Άρα, αντιλαμβανόμαστε, ότι πρόκειται για κάποιο φορέα, για κάποιο σχήμα καλύτερα, που θα αναλάβει αυτό το επίπονο έργο.

Η ερώτηση που με έκανε να περιμένω για την επόμενη συνεδρίαση, προκειμένου να ενημερωθώ, ήταν η αναφορά σας στο Ενωσιακό Δίκαιο, όπου δεν μπορώ να λέω πράγματα που μου κατεβαίνουν εκείνη τη στιγμή σε μία κοινοβουλευτική συζήτηση. Σας ανέφερα, όμως, το δεδομένο, ότι η Ευρωπαϊκή Κεντρική Τράπεζα, το σκέφτεται το σενάριο αυτό, την εκδοχή αυτή και μάλιστα, συγκεκριμένα της στελέχη έχουν κάνει αναφορές, όπως μας προκύπτει εμάς από το ρεπορτάζ.

Τώρα, η πρακτική λέει, ότι τρεις χώρες ακολούθησαν αυτή την εκδοχή και αναφέρομαι στην Ιρλανδία και αναφέρομαι στην Ισπανία και αναφέρομαι στη Σλοβενία. Η επάρκεια των στοιχείων που έχω μου επιτρέπει να αρθρώσω κοινοβουλευτικό λόγο, για την ιρλανδική Nama, την ισπανική Sareb και για την σλοβενική Bank.

Για να υπάρξει τέτοιο σχήμα σε μία χώρα της Ευρωζώνης, είναι αδιανόητο να είναι εκτός των ορίων του Ενωσιακού Δικαίου και αδιανόητο να μην υπάρχει συνεννόηση με την Ευρωπαϊκή Κεντρική Τράπεζα. Τα στοιχεία αυτά διαθέτω μέχρι στιγμής. Άρα, από πλευράς Ενωσιακού Δικαίου απαντά η πρακτική. Δεν απαντώ εγώ, απαντά η πρακτική. Έχω περισσότερα στοιχεία, αλλά θα τα αξιοποιήσω στην Ολομέλεια την επόμενη εβδομάδα.

Τώρα, για τα κεφάλαια. Δεν υπάρχει ένα πρότυπο, απ’ ότι βλέπω από την εμπειρία, δηλαδή, ένα ας πούμε όπως το λέει η καθομιλουμένη της Ελλάδος μοντέλο ένα πρότυπο. Υπάρχουν σχήματα. Ένα σχήμα είναι το παράδειγμα της Ιρλανδίας, 51% από ιδιώτες και 49% από το κράτος. Στην Ισπανία τα ιδιωτικά κεφάλαια ήταν 55%, τα αντίστοιχα κρατικά 45%. Για τη Σλοβενία, που δεν πρόλαβα να έχω απόλυτη ενημέρωση για την συγκέντρωση των κεφαλαίων αυτών, έχω όμως το στοιχείο, ότι εδώ υπήρξε και ρητή έγκριση της Ευρωπαϊκής Κεντρικής Τράπεζας. Αν αυτά είναι τα δεδομένα, το επιχείρημά σας ότι το Ενωσιακό Δίκαιο εμφανίζει προβλήματα, δεν είναι ένα νομικό επιχείρημα που μπορεί να γίνει δεκτό.

Το δεύτερο επιχείρημά σας περί κεφαλαίων. Προσδιορίσατε σε 10 δις το κόστος του εγχειρήματος και το εποπτικό κεφάλαιο δεν το προσδιορίσατε αριθμητικά, αλλά θεωρείται, ότι είναι μεγάλο και μας προτρέπει όλους να καταλάβουμε ποιο είναι το πρόβλημα που έχει χώρα σήμερα. 60 δις ενημερώνομαι, ότι είναι σήμερα τα μη εξυπηρετούμενα, συν πέντε - κατά μία εκτίμηση συνάδελφοι, που θα είναι τα μη εξυπηρετούμενα λόγω πανδημίας. Τα όψιμα, άρα 65. Το σχέδιο «Ηρακλής» όποτε αυτό ολοκληρωθεί αφορά 30, άρα θα μένουνε 35. Πώς θα γίνει πρόσκληση εκδήλωσης ενδιαφέροντος συμμετοχής στο μετοχικό κεφάλαιο επί αυξήσεως; Από ποιόν ιδιώτη; Ποιος ιδιώτης, με τράπεζες με αυτό το παθητικό, θα μπορεί να σκεφθεί, ότι θα μπορέσει να επενδύσει. Νομίζω, πάρα πολύ δύσκολα. Υπερβολικά δύσκολα. Άρα το πρόβλημα των 60 +5 - μπορεί και περισσότερα, εύχομαι λίγο λιγότερα, δισεκατομμυρίων, είναι ένα άλγος της Ελληνικής οικονομίας που επηρεάζει ακόμα και τη διαθεσιμότητα των τραπεζών να παράσχουν δάνεια που πρέπει να το αντιμετωπίσουμε. Εγώ και όλο το κόμμα μας, δεν ψηφίσαμε το σχέδιο «Ηρακλής». Τοποθετήθηκα πολύ αναγνωριστικά στο θέμα, θυμάστε τη συζήτηση μας. Δεν πρέπει να βρούμε εργαλεία; Αυτό είναι ένα εργαλείο, είναι και το τελικό; Το πτωχευτικό δίκαιο και η αναμόρφωση του έχει άμεση επιρροή;

Και μια τελευταία φράση. Σε κακό σενάριο που θα αφορά μία τράπεζα, τι θα γίνει; Ποιο είναι το μήνυμα για την οικονομία, για τη χώρα, για όλους. Δεν θέλω να κάνουμε συγκρίσεις με τα 12 δις των εγγυήσεων του «Ηρακλής», γιατί μαθαίνω, ότι μία τράπεζα έχει ένα θέμα με τις εγγυήσεις αυτές. Λέτε, τα 12 δις δεν θα είναι εγγυήσεις που θα καταθέσουν κάποια από αυτά ίσως. Ναι, αλλά υπάρχουν ήδη φαινόμενα στο ζήτημα.

Εν πάση περιπτώσει, εδώ σταματώ. Κύριε Πρόεδρε, ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Με όλο το σεβασμό κ. συνάδελφε, μου αρέσει πάρα πολύ διάλογος, αλλά θα ήθελα να εξαντλείται επί του θέματος που κάθε φορά έχουμε να συζητήσουμε. Επειδή είπατε, ότι θα το πείτε και στην Ολομέλεια.

Κατά τη διάρκεια της συζήτησης για τις μικροπιστώσεις, σε αντίστοιχο προβληματισμό που εξεδήλωσε ο κ. Τσακαλώτος για το τραπεζικό σύστημα, προκάλεσα και λέω και σήμερα στον κ. Πρόεδρο, να κάνουμε μια αναλυτική συζήτηση για το τραπεζικό σύστημα τέλος Αυγούστου – Σεπτέμβριο. Να έχουμε περισσότερα δεδομένα, να μιλήσουμε για την κερδοφορία του τραπεζικού συστήματος, να μιλήσουμε για την ποιότητα του χαρτοφυλακίου του τραπεζικού συστήματος, να μιλήσουμε για τον τρόπο χρηματοδότησης και ενίσχυσης της ρευστότητας του τραπεζικού συστήματος, να μιλήσουμε για την κεφαλαιακή επάρκεια, να μιλήσουμε για τις προκλήσεις του τραπεζικού συστήματος και ότι το τραπεζικό σύστημα έχει προκλήσεις μπροστά του.

Μία από αυτές, ίσως η πιο σημαντική, είναι η διαχείριση των κόκκινων δανείων. Να υπενθυμίσω, ότι από τον Ιούλιο του 2019, η Κυβέρνηση έχει πει ότι, θα εξαντλήσει όλα τα διαθέσιμα εργαλεία, ώστε να μειώσει το ταχύτερο δυνατόν κατά το μέγιστο βαθμό, το ύψος των κόκκινων δανείων. Επιλέξαμε να προχωρήσουμε με ένα σχήμα, τον «Ηρακλή», και είπαμε ότι είμαστε ανοικτοί σε οποιαδήποτε άλλη συζήτηση για σχήμα, το οποίο να ικανοποιεί συγκεκριμένες προϋποθέσεις που έθεσε, το θυμάμαι χαρακτηριστικά και εγώ και ο κ. Υφυπουργός στη Βουλή. Από τις εγκρίσεις από την Ευρωπαϊκή Επιτροπή Ανταγωνισμού, μέχρι τους επενδυτές, το συμφέρον του Ελληνικού Δημοσίου, το κόστος για τον Κρατικό Προϋπολογισμό κ.ο.κ..

Αυτό που είπαμε τον Ιούλιο του 2019, ισχύει και σήμερα. Αλλά σήμερα, στο τραπέζι υλοποιείται ένα σχήμα. Και υλοποιείται. Και επειδή μιλήσατε για κόκκινα δάνεια, να σας πω ότι, αυτή η Κυβέρνηση παρέλαβε τα κόκκινα δάνεια στα 75,3 δις και σήμερα είναι στα 60,9 δις. Και αν πάμε πιο πίσω, το 2015 ήταν στα 106,5 δις. Άρα, γίνεται μια σοβαρή προσπάθεια, βεβαίως, σε μια πολύ δύσκολη συγκυρία τους τελευταίους μήνες, που πιθανόν να αυξήσει λίγο το ύψος των κόκκινων δανείων, για να μειωθεί αυτό το μεγάλο πρόβλημα στο τραπεζικό σύστημα.

Άρα, θεωρώ, ότι πρέπει να κάνουμε μια σοβαρή, συνολική κουβέντα για το τραπεζικό σύστημα, να επικεντρωθούμε εδώ στις διατάξεις του νομοσχεδίου, ώστε να νομοθετήσουμε το βέλτιστο και είμαι στη διάθεσή σας, κύριε Πρόεδρε, είμαστε στη διάθεσή σας, να μιλήσουμε επί όλων αυτών, παρουσία και του τραπεζικού συστήματος, το Σεπτέμβριο που θα έχουμε περισσότερα δεδομένα. Θα έχετε εικόνα πώς θα υλοποιηθεί το πρόγραμμα - γέφυρα για αυτούς, οι οποίοι έχουν πληγεί από τον κοροναϊό και η Κυβέρνηση θα χρηματοδοτήσει, θα ενισχύσει, θα επιδοτήσει, τις δόσεις των δανείων τους, έτσι ώστε, να μην αυξηθεί από αυτήν την πλευρά το ύψος των κόκκινων δανείων. Θα έχουμε μια πλήρη εικόνα για το πώς πήγε το σχήμα, το οποίο θα έχει υλοποιηθεί μέχρι τέλος Ιουλίου. Το σχήμα ενίσχυσης πολιτών, οι οποίοι επιλέγουν μόνοι τους να ενταχθούν στο πλαίσιο προστασίας πρώτης κατοικίας και έτσι, νομίζω, ότι η κουβέντα θα είναι πιο ολιστική, καλύτερη, με περισσότερα δεδομένα και θα καλύπτει όλο το τραπεζικό σύστημα.

Θα παρακαλούσα να έχουμε τις παρατηρήσεις σας επί της εταιρικής διακυβέρνησης, για να νομοθετήσουμε το βέλτιστο για τη χώρα και για τα επόμενα είκοσι, τουλάχιστον, χρόνια, όπως έγινε το 2002. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Το λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, κατ’ αρχάς, χθες κάναμε μια πολύ ενδιαφέρουσα συζήτηση με τον κ. Υφυπουργό, η οποία συνεχίστηκε σήμερα. Εδώ είναι Κοινοβούλιο, δεν είναι σχολείο και όταν συζητάμε για εργαλεία, όταν συζητάμε για την οικονομία, για το οποιοδήποτε ειδικό της θέμα, στο μυαλό μας έχουμε τη συνολική εικόνα και έχουμε την ίδια αγωνία που έχετε και εσείς. Έχω πει επανειλημμένα στην Ολομέλεια, συζητώντας για οικονομικά θέματα, ότι το Σεπτέμβριο, το οικονομικό θέμα θα γίνει πολιτικό θέμα. Συνεπώς, η γρήγορη και αποτελεσματική λειτουργία είναι ο καλός αγωγός. Η αργοπορία, οι εσωτερικές κυβερνητικές αντιστάσεις και τα προβλήματα και οι διχογνωμίες, δεν βοηθάνε. Άρα, είναι επιτρεπτό και κοινοβουλευτικά δόκιμο, ο κοινοβουλευτικός εκπρόσωπος μιας παράταξης να γενικεύει. Και αυτό έπραξα και χθες, συζητώντας, όμως, για χρηματοδοτικό εργαλείο και αυτό πράττω και σήμερα, συνεχίζοντας τη χθεσινή συζήτηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25) :** Ευχαριστώ κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου περιλαμβάνει διατάξεις που αποσκοπούν στην πιο αποτελεσματική και διαυγή εταιρική διακυβέρνηση των Ανώνυμων Εταιρειών, προσαρμόζοντας, παράλληλα, το υφιστάμενο πλαίσιο λειτουργίας της αγοράς κεφαλαίου, στα νεότερα ελληνικά και ευρωπαϊκά δεδομένα και ενισχύοντας την ανταγωνιστικότητά της.

Επιπλέον, συμβάλλει στην προστασία των μετοχών και των επενδυτών, στην προσέλκυση διεθνών επενδυτών και στη διευκόλυνση της σύστασης ευέλικτων μορφών οργανισμών εναλλακτικών επενδύσεων, ώστε μεταξύ άλλων, να δοθεί ώθηση σε επενδύσεις σε νεοφυείς εταιρείες, startups. Δομείται, κυρίως, σε δύο πυλώνες.

Το μέρος Α΄ στοχεύει στην αναμόρφωση του ισχύοντος νομοθετικού πλαισίου για την εταιρική διακυβέρνηση των εισηγμένων σε ρυθμιζόμενη αγορά εταιρειών, το οποίο μέχρι σήμερα, διέπεται από το ν. 3016/2002. Η εν λόγω επικαιροποίηση καθίσταται επιτακτική, αν λάβει κανείς υπόψη, τόσο την πάροδο σχεδόν δύο δεκαετιών από την είσοδο του ισχύοντος πλαισίου, όσο και την πρόσφατη, με το ν.4548/2018, αναμόρφωση του δικαίου που διέπει τη λειτουργία των ανωνύμων εταιρειών.

Υλοποιούνται τα ακόλουθα. Εισάγεται αναλυτικό πλέγμα διατάξεων που διέπει τη λειτουργία του Διοικητικού Συμβουλίου των εισηγμένων εταιρειών. Στο πλαίσιο αυτό, μεταξύ άλλων, εντάσσονται η υποχρέωση των εισηγμένων εταιριών να διαθέτουν πολιτική καταλληλότητας των μελών του Διοικητικού τους Συμβουλίου, τόσο σε ατομικό, όσο και σε συλλογικό επίπεδο, κατά τρόπον, ώστε να προασπίζεται η συγκρότησή του από πρόσωπα ικανά και κατάλληλα να ασκήσουν τις αρμοδιότητές τους με τον πλέον αποτελεσματικό τρόπο σε σχέση με το μέγεθος και τα επιχειρηματικά χαρακτηριστικά της εκάστοτε εταιρείας.

Η αναλυτική πρόβλεψη συγκεκριμένων αρμοδιοτήτων και πεδίων ευθύνης του Διοικητικού Συμβουλίου. Η ενίσχυση του ρόλου των ανεξάρτητων μελών του Διοικητικού Συμβουλίου και η ρητή πρόβλεψη των ελάχιστων υποχρεώσεων και αρμοδιοτήτων που υπέχουν τα εκτελεστικά και τα μη εκτελεστικά μέλη του Διοικητικού Συμβουλίου. Εισάγονται δύο νέες, δηλαδή, πέραν της Επιτροπής Ελέγχου, του ν.4449/2017, επιτροπές του Διοικητικού Συμβουλίου, που στόχο έχουν να διασφαλίσουν την αποτελεσματική και ορθολογική συμμόρφωση της εταιρείας με το νομοθετικό πλαίσιο.

Πρόκειται για την Επιτροπή Αποδοχών, της οποίας το έργο συνέρχεται με την αποτελεσματική ικανοποίηση των προϋποθέσεων του εταιρικού νόμου περί διαμόρφωσης και ελέγχου της πολιτικής αποδοχών της εταιρίας και την επιτροπή υποψηφιοτήτων, της οποίας, το έργο έγκειται στη διαμόρφωση και υποβολή προτάσεων προς το Διοικητικό Συμβούλιο για την επιλογή προσώπων, ως μελών, κατ’ εφαρμογή της πολιτικής καταλληλότητας. Αναβαθμίζονται ουσιωδώς οι απαιτούμενες οργανωτικές δομές της εταιρείας. Αυτό επιτυγχάνεται με τις εξής παρεμβάσεις: απαιτείται η εταιρία να υιοθετεί σύστημα εταιρικής διακυβέρνησης ανάλογα με το μέγεθος, τη φύση, το εύρος και την πολυπλοκότητα των δραστηριοτήτων της. Προβλέπεται υποχρέωση θέσπισης κανονισμών λειτουργίας της εταιρείας, περίληψη του οποίου δημοσιεύεται στην ιστοσελίδα της. Καθώς, επίσης, υποχρέωση μέριμνας για την κατάρτιση κανονισμού λειτουργίας και των σημαντικών θυγατρικών της και αποτυπώνονται οι αρμοδιότητες της μονάδας εξυπηρέτησης μετόχων, η οποία, θα μεριμνά για την άμεση, ακριβή και ισότιμη πληροφόρηση των μετόχων και την υποστήριξή τους για την άσκηση των δικαιωμάτων τους.

Προβλέπεται, η υποχρέωση της εταιρείας για εφαρμογή κώδικα εταιρικής διακυβέρνησης καταρτισμένο από φορέα εγνωσμένου κύρους. Εισάγονται σαφείς και συγκεκριμένες υποχρεώσεις ενημέρωσης από την εταιρεία προς τους μετόχους και το επενδυτικό κοινό. Προβλέπεται, η υποχρέωση ανάρτησης στην ιστοσελίδα της εταιρείας αιτιολογημένης πρότασης των υποψηφίων να αναλάβουν μέλη του Διοικητικού Συμβουλίου της και εισάγεται μονάδα εταιρικών ανακοινώσεων, με αρμοδιότητα την ορθή ενημέρωση του επενδυτικού κοινού σε συμμόρφωση με το ισχύον νομοθετικό πλαίσιο.

Το μέρος Β΄ στοχεύει την εισαγωγή διατάξεων που συμβάλλουν στην ανάπτυξη της σύγχρονης αγοράς κεφαλαίου, ορισμένες εκ των οποίων, ενσωματώνουν την ελληνική νομοθεσία. Διατάξεις του Ενωσιακού Δικαίου. Ή θεσπίζουν εφαρμοστικά μέτρα για αυτές. Ειδικότερα, εισάγονται διατάξεις για τη σύγχρονη αγορά κεφαλαίου. Στο πλαίσιο αυτό, μεταξύ άλλων, ρυθμίζονται θέματα σύστασης, αδειοδότησης, λειτουργίας και διάθεσης των οργανισμών εναλλακτικών επενδύσεων, OEE. Στόχος των ρυθμίσεων στο πλαίσιο της ανάπτυξης της ελληνικής οικονομίας και της ενίσχυσης της ελληνικής επιχειρηματικότητας είναι η σύσταση και η λειτουργία ΟΕΕ στην Ελλάδα με τη μορφή αμοιβαίου κεφαλαίου, κατά τα πρότυπα και των άλλων κρατών - μελών της Ευρωπαϊκής Ένωσης και αναμορφώνεται το νομοθετικό πλαίσιο σχετικά με τις απαιτήσεις δημοσίευσης δελτίου σε περιπτώσεις δημόσιας προσφοράς κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά.

Επιπλέον, στο νομοσχέδιο περιλαμβάνονται διατάξεις που αφορούν θέματα οργάνωσης, διοίκησης και λειτουργίας της Επιτροπής Κεφαλαιαγοράς. Διατάξεις που ρυθμίζουν το χρόνο καταβολής των δόσεων και τις δηλώσεις φορολογίας εισοδήματος φυσικών νομικών προσώπων και νομικών οντοτήτων για το φορολογικό έτος 2019 και την αύξηση των δόσεων του ΕΝΦΙΑ, από πέντε σε έξι για το έτος 2020.

Υπενθυμίζουμε ότι αυτό που ο ελληνικός λαός αποκαλεί σκάνδαλο του Χρηματιστηρίου υπήρξε μια τεράστιου μεγέθους βίαιη αναδιανομή του εισοδήματος, κατά τα φαινόμενα σχεδιασμένη από μία συγκεκριμένη ομάδα πολιτικών προσώπων, τραπεζιτών ή και επιχειρηματιών. Η τότε κυβέρνηση γνώριζε το κατάλληλο περιβάλλον και εκατοντάδες χιλιάδες συμπολίτες μας έπαιξαν τα χρήματά τους στο χρηματιστηριακό τζόγο, αναμένοντας το σίγουρο κέρδος που τους υπόσχονταν εκατοντάδες ΕΛΔΕ που ξεφύτρωσαν σε ολόκληρη την επικράτεια, την ώρα που ο τότε Πρωθυπουργός και ο Υπουργός Εθνικής Οικονομίας, προέτρεπαν τους πολίτες να επενδύουν στην ισχυρή Ελλάδα. Και τι απέμεινε; Περισσότερα από ένα εκατομμύριο νοικοκυριά απώλεσαν τις οικονομίες και αρκετά περιουσιακά στοιχεία τους. Ένας κύκλος επιχειρηματιών μάζεψαν το χρήμα και το φυγάδευσαν στο εξωτερικό. Μια κλίκα νεόπλουτων δημιουργήθηκε. Άτομα που παριστάναν τους «insiders» διακινώντας μετοχές και πληροφορίες πλούτισαν από το πουθενά. Ένας εσμός δημοσιογράφων και πολιτικών είχε πρωταγωνιστικό ρόλο σε αυτό το παιχνίδι.

Το σκάνδαλο του Χρηματιστηρίου αποδείχτηκε το τέλειο έγκλημα, καθώς σε κανέναν δεν αποδόθηκαν ευθύνες και κανείς δεν τιμωρήθηκε.

Έχοντας μια τέτοια προϊστορία, θα περιμέναμε ότι ένα σχετικό νομοσχέδιο θα ήταν κατά το δυνατό ολοκληρωμένο και εμπεριστατωμένο. Ωστόσο, τέτοιες αρετές δεν φαίνεται να διαθέτει. Αντιθέτως, σε μια πρώτη ανάγνωση, διακρίνεται από πληθώρα ασαφειών και αντιφάσεων στις διατάξεις του, όσον αφορά τη λειτουργία του Διοικητικού Συμβουλίου, τις διαδικασίες περί καταλληλότητας, ρόλου και καταμερισμού αρμοδιοτήτων μεταξύ των μελών του, τη λειτουργία και τις διαδικασίες των επιτροπών που συστήνονται, τον τρόπο θέσπισης συστήματος εταιρικής διακυβέρνησης και κανονισμού λειτουργίας, τον Φορέα κατάρτισης του κώδικα εταιρικής διακυβέρνησης και άλλα.

Πέραν της επιλογής αυτού του φορέα κατάρτισης και των σχετικών κριτηρίων, ο τρόπος ελέγχου της Επιτροπής Κεφαλαιαγοράς με επιπλέον προσωπικό, χρήζει διευκρινίσεων, για αποφυγή του βολέματος ημετέρων, ως είθισται δυστυχώς.

Αναφορικά με τη μετάθεση του χρόνου και την αύξηση του αριθμού των δόσεων και την προκαταβολή φόρου εισοδήματος και ΕΝΦΙΑ, αντιστοίχως, δεν διαφωνούμε μεν αλλά φοβόμαστε ότι δεν επιλύει το πρόβλημα των νοικοκυριών. Σ’ αυτή τη συγκυρία, ίσως χρειάζεται να το επανεξετάσει η Κυβέρνηση.

Βάσει των ανωτέρω, το ΜέΡΑ25 εκφράζει αμφιβολίες ως προς την πληρότητα και τη σαφήνεια των προβλέψεων του εν λόγω σχεδίου νόμου και επιφυλάσσεται για την Ολομέλεια.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Tο λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ πολύ κύριε Πρόεδρε.

Κυρίες και κύριοι συνάδελφοι, δεν ξέρω πού οφείλεται αυτός ο θερινός νομοθετικός οίστρος του Επιτελικού Κράτους της Νέας Δημοκρατίας, αλλά επειδή είναι γνωστά, ως τώρα, τα έργα και οι ημέρες του, είμαι υποχρεωμένη να διερευνήσω αν κάτω από την «προβιά», ενός κατά τα άλλα τυπικού νομοσχεδίου με το οποία εναρμονίζεται ελληνική Νομοθεσία με την ευρωπαϊκή, υποκρύπτεται κάποιος νεοφιλελεύθερος «λύκος».

Έχω σταχυολογήσει, κύριε Υπουργέ, ορισμένες διατάξεις του νομοσχεδίου, πάνω στις οποίες θα ήθελα να υπάρξουν συγκεκριμένες διασαφηνίσεις.

Κατ’ αρχάς, θα ήθελα να μου εξηγήσετε τι εννοείτε όταν λέτε, «αναμόρφωση των Διοικητικών Συμβουλίων των εισηγμένων εταιρειών». Και ξέρετε, ποσώς με ενδιαφέρει για τις αμιγώς ιδιωτικές επιχειρήσεις, αλλά με νοιάζει και με κόφτει ειδικά για τις επιχειρήσεις στρατηγικής σημασίας για την εθνική Οικονομία, την κοινωνική συνοχή και την εθνική Ασφάλεια. Για παράδειγμα, στις επί πολλές φορές σωσμένες μέχρι τώρα, τράπεζες θα συνεχίσουν να μετέχουν και μάλιστα κατά πλειοψηφία, αλλοδαποί ως εκτελεστικά μέλη των Διοικητικών Συμβουλίων και την ίδια στιγμή, θα εκπροσωπείται αναλογικά με τη συμβολή του το ελληνικό Δημόσιο; Και αν ναι, ποιος θα ορίζει και με ποια κριτήρια τους εκπροσώπους του Δημοσίου;

Και να το πάω λίγο πιο πέρα, μπορείτε να μας αποσαφηνίζετε, μετά την ψήφιση του νομοσχεδίου αυτού, έτσι όπως έρχεται μέχρι τώρα, τι είδους σύνθεση και με ποια κριτήρια θα ορίζεται το ΔΣ της ΔΕΗ, της ΕΥΔΑΠ και άλλων δημοσίου συμφέροντος επιχειρήσεων; Θα ήθελα να αποσαφηνιστεί αυτό, κύριε Υπουργέ, γιατί ακριβώς αν ψηφίσουμε αυτό το νομοσχέδιο και σε δύο μήνες βρεθούμε ξαφνικά χωρίς κανένα κοινοβουλευτικό έλεγχο Διοικητικών Συμβουλίων εταιρειών, όπως η ΔΕΗ, η ΕΥΔΑΠ ή η ΛΑΡΚΟ και αρκετές ακόμη, τότε μπορεί μια τεχνοκρατικά διορισμένη διοίκηση να παίξει άσχημα παιχνίδια εις βάρος του δημοσίου συμφέροντος και κάπως έτσι να ιδιωτικοποιηθεί το σύμπαν, με το πρόσχημα συμμετοχής διαφόρων funds και σας ρωτώ ευθέως, κύριε Υπουργέ, μετά την ψήφιση του νομοσχεδίου, έτσι όπως τουλάχιστον αρκετά μέχρι τώρα, θα διατηρήσει το ελληνικό Δημόσιο μάλιστα, ανεξαρτήτως ποσοστού μετοχών αποφασιστικού χαρακτήρα, δικαίωμα σε επιχειρήσεις όπως είναι η ΔΕΗ, η ΕΥΔΑΠ και άλλες εταιρείες, σχετιζόμενες, για παράδειγμα, από τον ορυκτό πλούτο της χώρας.

Το δεύτερο που θέλω να σας ρωτήσω είναι, ότι για τη συγκρότηση και τη λειτουργία αυτών των Οργανισμών εναλλακτικών επενδύσεων, βασίζεστε, ως επί το πλείστον, στη νομοθεσία του 2011 και του 2014, κύριε Υπουργέ και παρακάμπτετε, την ιδρυμένη από το ΣΥΡΙΖΑ, αναπτυξιακή τράπεζα. Είναι προφανές, ότι με αυτό το νομοσχέδιο αποσύρεται από το προσκήνιο η υπάρχουσα αναπτυξιακή τράπεζα, η οποία εποπτεύεται και λογοδοτεί υπέρ του δημοσίου συμφέροντος και φέρνετε στο προσκήνιο κάποια αμοιβαία κεφάλαια, τα οποία μάλιστα απαλλάσσετε από κάθε είδους επιβαρύνσεις και τα οποία δεν λογοδοτούν πουθενά, έχοντας μετόχους περιορισμένης ευθύνης, όπως είναι γνωστό.

Σ’ αυτή την περίπτωση τότε και εγώ, κύριε Υπουργέ, νομιμοποιούμαι να υποθέσω ότι αυτό συνδέεται όχι μόνο με το ανεξέλεγκτο των εταιρειών που θα εμπλέκονται σε όλο το φάσμα από τις μικροπιστώσεις μέχρι και τις κεφαλαιακές συμμετοχές υφιστάμενες και νεοϊδρυόμενες επιχειρήσεις κι επειδή αυτοί οι οργανισμοί εναλλακτικών επενδύσεων δεν θα είναι απλοί αντιπρόσωποι ή εκπρόσωποι funds, αλλά θα προσελκύσουν και ιδιωτικά κεφάλαια από την ελληνική αγορά σ’ ένα καθεστώς ατελείωτου, επιτρέψτε μου να πω, «τζόγου» όπως είναι τα αμοιβαία κεφάλαια, θα ήθελα να καταλάβω πώς το σκέφτεστε. Εάν κάποιος, δηλαδή, θέλει να το τοκίσει ακριβά χρήμα και να πάρει υπεραποδόσεις θα μπαίνει μέτοχος σε ένα τέτοιο αμοιβαίο κεφάλαιο που δε λογοδοτεί πουθενά; Κατ’ αυτήν την έννοια θεωρώ, κύριε Υπουργέ, ότι μπορούν να ζήσουμε ένα χρηματιστηριακό κραχ, όπως αυτό που ζήσαμε το 1999, διότι τότε έσκασαν οι μετοχές φούσκα όπως θυμόμαστε όλοι, γιατί νομίζω ότι με αυτό το νομοσχέδιο ανοίγετε την πόρτα σε αβέβαιης θεμελίωσης επενδυτικές πυραμίδες, κύριε Υπουργέ.

Θέλω να είμαι σαφής. Σε αυτό το νομοσχέδιο οφείλετε να περιγράψετε με σαφήνεια τις προδιαγραφές και τους μηχανισμούς παρακολούθησης και ελέγχου όλων των κεφαλαιακών συμμετοχών, διότι κινδυνεύουμε, πραγματικά, επιτήδειοι ή ακόμα, εάν θέλετε, και καλοπροαίρετοι πολίτες να εμπλακούν σε πραγματικά ανεξέλεγκτες πυραμίδες, οι οποίες θα υπόσχονται μηδενικές επιβαρύνσεις και τέλη και τεράστιες υπεραποδόσεις. Ακόμα εχθές μόλις, κύριε Υπουργέ, ψηφίστηκε αυτό το νομοσχέδιο για τις μικροπιστώσεις, στο οποίο δεν παρενέβη το Υπουργείο καθόλου ορίζοντας έστω κι ένα μέγιστο εύρος διακύμανσης των επιτοκίων των μικροπιστώσεων. Ποιος εγγυάται ότι αυτά τα αμοιβαία κεφάλαια δε θα εξελιχθούν σε μια αμοιβαία συνωμοσία ξεπλύματος μαύρου χρήματος;

Έρχομαι τώρα και στις άλλες διατάξεις που έρχονται σ’ αυτό το φαινομενικά «τεχνοκρατικό» νομοσχέδιο. Φαίνεται να ξεπερνάτε, κύριε Υπουργέ, την παιδική ασθένεια των Πράξεων Νομοθετικού Περιεχομένου και να νομοθετείτε κάποιες εκτάκτου χαρακτήρα ρυθμίσεις που αφορούν τη ροή των δημόσιων εσόδων. Κύριε Υπουργέ, πιστεύετε ότι χρειαζόταν, πραγματικά, νομοθετική πρωτοβουλία για να αυξηθούν οι δόσεις του φόρου εισοδήματος από 6 σε 8 ή του ΕΝΦΙΑ από 5 σε 6; Ακόμη κι εάν δεχτώ ότι θέλετε με αυτό τον τρόπο να μας ενημερώσετε ότι προβλέπετε την είσοδο και την παραμονή μας, για μεγάλο χρονικό διάστημα, σε μια τόσο δύσκολη οικονομική περίοδο, σε μια τόσο μεγάλη ύφεση που απαιτεί την πάγια πρόβλεψη αύξησης των δόσεων εξόφλησης των οφειλών των επιχειρήσεων είτε στις ΔΟΥ είτε στον ΕΦΚΑ, έρχεται η απουσία κρίσιμων προβλέψεων που περιμένει η αγορά που θα νοηματοδοτούσε το ειλικρινές ενδιαφέρον σας για την προστασία πληττόμενων, από την κρίση, επιχειρήσεων.

Για παράδειγμα, νιώθετε την ανάγκη να νομοθετήσουμε λίγες παραπάνω δόσεις για τον φόρο εισοδήματος ή για τον ΕΝΦΙΑ, αλλά δεν νομοθετείτε την πάγια μείωση της προκαταβολής φόρου. Γιατί το κάνετε αυτό, κύριε Υπουργέ; Έχετε τόσο ασθενή επαφή με την πραγματική οικονομία και τις ανάγκες της, ώστε να μην αντιλαμβάνεστε ότι το πρόβλημα αυτή τη στιγμή της αγοράς, των επιχειρήσεων και των επιχειρηματιών δεν είναι η δύο δόσεις παραπάνω στο φόρο εισοδήματος ή μια δόση παραπάνω στον ΕΝΦΙΑ, αλλά είναι η πάγια μείωση της προκαταβολής φόρου στο 50%, όπως ακριβώς είχε προτείνει και ο ΣΥΡΙΖΑ στο πρόγραμμά του και, όπως είναι προφανές, σας το επιτρέπουν και τα εύρωστα δημόσια οικονομικά που σας παραδώσουμε. Η απάντηση νομίζω ότι είναι απλή, κύριε Υπουργέ.

Κρατάτε τη μείωση και, μάλιστα, όπως έχετε εξαγγείλει τη γενναία μείωση προκαταβολής του φόρου ως ένα προεκλογικό πυροτέχνημα και δεν θα εκπλαγώ αν αμελήσετε και άλλες προβλέψεις, όπως είναι η περιφορά των 120 δόσεων που κι αυτή θεωρείται ότι είναι λιγότερο σημαντική από μια παραπάνω δόση στον ΕΝΦΙΑ ή στο φόρο εισοδήματος.

Λυπάμαι που θα το πω, κύριε Υπουργέ, και θα κλείσω μ’ αυτό, κύριε Πρόεδρε, οι γενικές προβλέψεις του νομοσχεδίου για εναρμόνιση της ελληνικής νομοθεσίας με την ευρωπαϊκή, υποκρύπτουν μια στυγνά νεοφιλελεύθερη πρακτική μετάλλαξης του οικονομικού τοπίο σε ένα ροντέο ιδιωτικής οικονομικής κερδοσκοπίας και σε μια αρένα ατέρμονης πολιτικής κερδοσκοπίας, που σας οδηγεί να μην νομοθετείτε για τα αναγκαία, αλλά για τα ασήμαντα. Αυτού του είδους οι χειραγωγήσεις των Διοικητικών Συμβουλίων που επιχειρούνται με το νομοσχέδιο που προτείνετε σήμερα κι αυτού του είδους οι μοχλεύσεις ιδιωτικών κεφαλαίων αγνώστου προελεύσεως, τα οποία θα κερδοσκοπήσουν ασύστολα, έχουν οδηγήσει, μέχρι τώρα, κύριε Υπουργέ, και την καταστροφή της κοινωνίας μας και την καταστροφή κοινωνιών και οικονομιών σε ολόκληρο τον κόσμο.

Περιμένω τις απαντήσεις και τις διασαφηνίσεις σας, κύριε Υπουργέ, και θεωρώ ότι εάν δεν δοθούν αυτές, με τρόπο μάλιστα επαρκώς αιτιολογημένο, νομίζω ότι δεν μπορούν να ψηφιστούν από τον ΣΥΡΙΖΑ.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Υφυπουργός Οικονομικών, κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση αναλαμβάνει πολλές και ουσιαστικές νομοθετικές πρωτοβουλίες οι οποίες δεν εξαντλούνται μόνο σε βραχυπρόθεσμες ρυθμίσεις για την αντιμετώπιση των συνεπειών της πανδημίας στην οικονομία, αλλά συνιστούν και θεσμικές παρεμβάσεις. Μια τέτοια παρέμβαση αποτελεί το νομοσχέδιο που συζητάμε σήμερα και αφορά στην εταιρική διακυβέρνηση των εισηγμένων στο Χρηματιστήριο εταιρειών.

Στόχος του νομοσχεδίου είναι να υπάρξουν αυστηροί κανόνες ελέγχου και διαφάνειας στη λειτουργία και δραστηριότητα των εισηγμένων στο Χρηματιστήριο εταιρειών.

Επιδιώκουμε να καλύψουμε ένα σοβαρό θεσμικό έλλειμμα που υπήρχε μέχρι σήμερα και στοχεύουμε στην αποκατάσταση της εμπιστοσύνης των μικροεπενδυτών στο Χρηματιστήριο, γιατί, όλοι θυμούνται τι συνέβη κατά το παρελθόν και γιατί, όλοι πρέπει να συνειδητοποιήσουν ότι το πολυτιμότερο «κεφάλαιο» για την ανάπτυξη της οικονομίας είναι η εμπιστοσύνη.

Η Επιτροπή Κεφαλαιαγοράς θα έχει, πλέον, αυξημένο ρόλο σε ότι αφορά στον έλεγχο και στην εποπτεία των εισηγμένων εταιρειών, αλλά και στους Ελεγκτές που είναι επιφορτισμένοι με την αρμοδιότητα του ελέγχου.

Διαμορφώνεται ένα πλαίσιο διαφάνειας που θα λειτουργήσει ως εγγύηση για την προσέλκυση ξένων επενδυτών.

Όπως είπα και στην αρχή της ομιλίας μου, σημαντικό μέρος των νομοθετικών πρωτοβουλιών της Κυβέρνησης, καταλαμβάνουν οι άμεσες και βραχυπρόθεσμες θεσμικές παρεμβάσεις για την αντιμετώπιση των συνεπειών της πανδημίας στην οικονομία.

Από το Μάρτιο πήραμε και θα εξακολουθήσουμε να παίρνουμε, μέτρα στήριξης των επιχειρήσεων, των εργαζομένων, αλλά και των φορολογούμενων πολιτών.

Εδώ και περίπου ένα μήνα, έχει ξεκινήσει η προσπάθεια επανεκκίνησης της οικονομίας, η οποία καθημερινά επιταχύνεται.

Η Κυβέρνηση, όπως είπε και ο Πρωθυπουργός δεν έχει ρίξει στη μάχη όλα της τα όπλα. Κρατά εφεδρείες, διότι θέλουμε να αποτυπωθούν με ακρίβεια οι συνέπειες της κρίσης, προκειμένου να προβούμε σε ρεαλιστικές παρεμβάσεις.

Όπως είπε ο Κυριάκος Μητσοτάκης στη Γενική Συνέλευση του ΣΕΤΕ θα υπάρξει και νέα δέσμη μέτρων στήριξης για τον τουρισμό, για τις επιχειρήσεις και τους εργαζομένους, όταν θα έχουμε μια καθαρότερη εικόνα για την πορεία και τα μεγέθη του ελληνικού τουρισμού το επόμενο διάστημα.

Ζούμε σε ιδιαίτερες συνθήκες. Γνωρίζουμε τα προβλήματα που αντιμετωπίζουν οι επαγγελματικές ομάδες, αλλά και όλοι οι φορολογούμενοι πολίτες, αφού οι επιπτώσεις της πανδημίας αγγίζουν, σχεδόν, όλους.

Στόχος μας είναι να «ανακουφίσουμε» και να διευκολύνουμε τους πολίτες και τις επιχειρήσεις σε αυτή τη δύσκολη συγκυρία για να μπορέσουν να «κρατηθούν όρθιοι» και να διευκολυνθούν στην εκπλήρωση των υποχρεώσεών τους.

Σε αυτή την κατεύθυνση, κινείται το άρθρο 83 του νομοσχεδίου που συζητάμε σήμερα, το οποίο επικεντρώνεται στις ρυθμίσεις για την αύξηση του αριθμού των δόσεων για την εξόφληση του φόρου εισοδήματος και του ΕΝΦΙΑ και σε αυτήν, ακριβώς, την κατεύθυνση, έχω, ήδη, δώσει και παράταση για την κατάθεση των φορολογικών δηλώσεων.

Σύμφωνα με τη νομοθετική ρύθμιση που θεσπίζεται με το άρθρο 83, επέρχονται οι εξής αλλαγές: Ο φόρος εισοδήματος τόσο για τα φυσικά όσο και για τα νομικά πρόσωπα θα καταβληθεί σε οκτώ ισόποσες μηνιαίες δόσεις. Μέχρι σήμερα η καταβολή γινόταν σε τρεις ισόποσες διμηνιαίες δόσεις για τα φυσικά πρόσωπα και σε έξι κατ’ ανώτατο όριο, ισόποσες μηνιαίες δόσεις για τα νομικά πρόσωπα και τις νομικές οντότητες.

Ειδικά για φέτος τόσο για τα φυσικά όσο και για τα νομικά πρόσωπα η καταβολή των δόσεων θα γίνει από τον Ιούλιο του 2020 έως και τον Φεβρουάριο του 2021. Ο ΕΝΦΙΑ θα πληρωθεί σε έξι μηνιαίες δόσεις, αντί για πέντε που ίσχυε μέχρι σήμερα, αρχής γενομένης από τον Σεπτέμβριο. Μάλιστα, προβλέπεται ότι σε περίπτωση που η πράξη προσδιορισμού του φόρου εκδοθεί εντός του Σεπτεμβρίου 2020 η πρώτη δόση του ΕΝΦΙΑ θα πρέπει να καταβληθεί μέχρι και τις 30 Σεπτεμβρίου του 2020 και η τελευταία μέχρι και τις 26 Φεβρουαρίου του 2021. Τα φυσικά πρόσωπα, δηλαδή οι φορολογούμενοι πολίτες που θα καταβάλουν εφάπαξ το φόρο εισοδήματος θα έχουν έκπτωση φόρου σε ποσοστό 2%. Έχουμε πλήρη επίγνωση των δυσκολιών που αντιμετωπίζουν οι πολίτες και οι παρεμβάσεις μας θα είναι διαρκείς.

Το επόμενο διάστημα θα ανακοινωθεί η μείωση της προκαταβολής φόρου που θα είναι «γενναία», ιδίως για επιχειρήσεις και επαγγελματίες που έχουν «πληγεί» καίρια από την κρίση.

Πριν από μια εβδομάδα, απαντώντας εδώ στη Βουλή σε επίκαιρη ερώτηση συναδέλφων του Κ.Κ.Ε, ανακοίνωσα μετά από απόφαση του Πρωθυπουργού την αναστολή της εφαρμογής της επιβολής του μέτρου του τέλους επιτηδεύματος για τους κατά κύριο επάγγελμα αγρότες του κανονικού καθεστώτος για το φορολογικό έτος 2019. Και θα επαναλάβω ότι ισχύει στο ακέραιο η δέσμευση της Κυβέρνησης για τη μείωση και τη σταδιακή κατάργηση του τέλους επιτηδεύματος για όλους τους επαγγελματίες.

Όταν υπάρχει δημοσιονομικός χώρος θα αξιοποιείται στην κατεύθυνση της μείωσης ή κατάργησης των φορολογικών βαρών.

Κάποιοι είχαν στον πυρήνα της πολιτικής τους την υπερφορολόγηση. Η δική μας επιλογή είναι η μείωση των φόρων. Έχουμε, ήδη, προετοιμάσει το πλαίσιο των ρυθμίσεων για την εξόφληση των οφειλών που δημιουργήθηκαν από την αρχή της πανδημίας, το οποίο θα έρθει το επόμενο διάστημα στη Βουλή, προκειμένου να καταστεί νόμος του κράτους. Θα είναι ένα ρεαλιστικό πλαίσιο που θα δώσει τη δυνατότητα σε όλους να ρυθμίσουν τις οφειλές τους σε 12 άτοκες ή 24 χαμηλότοκες δόσεις με επιτόκιο που θα κινείται κοντά στο 2,5%. Επαναλαμβάνω ότι αναφέρομαι στις οφειλές που δημιουργήθηκαν από την αρχή της πανδημίας και υπενθυμίζω ότι οι οφειλές αυτές έχουν ανασταλεί έως και τον Οκτώβριο του 2020 με απόφαση του Υπουργού Οικονομικών.

Οι παρεμβάσεις μας θα είναι διαρκείς. Στόχος μας είναι να κρατηθούν ζωντανές οι επιχειρήσεις και να διευκολυνθούν στο μέγιστο βαθμό οι πολίτες. Η ελληνική κοινωνία, όπως έχω πει και άλλες φορές, έχει κατακτήσει ένα υψηλό επίπεδο ωριμότητας. Η καταστροφική διακυβέρνηση ΣΥΡΙΖΑ βοήθησε σε αυτό. Οι πολίτες, πλέον, λειτουργούν πραγματιστικά, κρίνουν αυστηρά, επιδοκιμάζουν πολιτικές που έχουν μετρήσιμο αποτέλεσμα και αποδοκιμάζουν τις ψεύτικες υποσχέσεις, το λαϊκισμό, την ανακολουθία λόγων και έργων. Και αυτό αποτυπώνεται στις μετρήσεις της κοινής γνώμης.

Μίλησα πριν για εμπιστοσύνη. Για εμάς το μεγαλύτερο πολιτικό κεφάλαιο που διαθέτουμε είναι η εμπιστοσύνη των πολιτών και αυτό το κεφάλαιο χτίστηκε με την αλήθεια. Με έργα και πράξεις. Με την επιτυχή διαχείριση κρίσεων, όπως η αντιμετώπιση της πανδημίας . Η αποτίμηση έχει, ήδη, γίνει από τους πολίτες. Έστω και αν δεν αρέσει σε κάποιους, η Κυβέρνηση και ο Πρωθυπουργός, Κυριάκος Μητσοτάκης, έχουν τη στήριξη και την εμπιστοσύνη της πλειοψηφίας των πολιτών.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς, ευχαριστούμε πολύ, κύριε Υπουργέ. Σε ένα θετικό νομοσχέδιο είναι, ιδιαίτερα, θετικές θα έλεγα οι ρυθμίσεις του άρθρου 83, ρυθμίσεις περί καταβολής των δόσεων για φόρο εισοδήματος και ΕΝΦΙΑ για το έτος 2020. Νομίζω ότι, όλοι οι συνάδελφοι θα συμφωνήσουμε σε αυτό. Θα δώσουμε το λόγο στον Υφυπουργό, κ. Γεώργιο Ζαββό, ο οποίος θέλει να τοποθετηθεί για το νομοσχέδιο και να δώσει ορισμένες απαντήσεις σε συναδέλφους.

Έχετε το λόγο κύριε Υφυπουργέ.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ πολύ κύριε Πρόεδρε. Κυρίες και κύριοι βουλευτές, οι προλαλήσαντες και ο Υπουργός κάλυψαν πολλά και σημαντικά σημεία του υπό συζήτηση νομοσχεδίου. Εγώ κύριε Πρόεδρε θα εστιαστώ, και μόνο, σε ορισμένα θέματα τα οποία νομίζω είναι κρίσιμης πολιτικής και νομοθετικής σημασίας. Το προς συζήτηση νομοσχέδιο είναι σημαντικό. Γιατί και για ποιον; Θα έλεγα είναι σημαντικό, ιδιαίτερα, για τον επενδυτή ο οποίος πρέπει να προστατεύεται και ευρύτερα για το χρηματοπιστωτικό σύστημα το οποίο πρέπει να εμπνέει αξιοπιστία, εμπιστοσύνη και ασφάλεια. Κύριε Πρόεδρε, φέρνουμε αυτό το νομοσχέδιο σε μία περίοδο η οποία είναι κρίσιμη και σημαντική λόγω και του ιστορικού της κεφαλαιαγοράς και του χρηματιστηρίου και ιδιαίτερα στην επαύριον ενός σκανδάλου, όπως αυτό της Folli-Follie, που όπως ξέρουμε καταρράκωσε και αμαύρωσε την εικόνα της χώρας μας στη διεθνή επενδυτική κοινότητα. Αυτός είναι ο πραγματικός λόγος. Θέλουμε, σύντομα και με στέρεα βήματα, να αναβαθμίσουμε, να ανατάξουμε την ελληνική κεφαλαιαγορά, το ελληνικό χρηματιστήριο και το ελληνικό χρηματοπιστωτικό σύστημα. Γιατί κύριε Πρόεδρε, για αυτό το σκάνδαλο για το οποίο δεν μίλησαν πολλοί σήμερα, σε αυτή την αίθουσα, μιλάει όμως πολύ ο κόσμος έξω. Πολλοί είναι αυτοί που έχασαν τα λεφτά τους. Στιγμάτισε ολόκληρη την εγχώρια επιχειρηματική και χρηματιστηριακή κοινότητα ιδιαίτερα σε μια συγκυρία που η χώρα μας παλεύει να προσελκύσει διεθνείς επενδυτές.

Είναι ένα σκάνδαλο που τα πρώτα του δείγματα δόθηκαν περίπου 2 χρόνια πριν όπως απέδειξαν τα πορίσματα της εταιρείας Alvarez & Marsal αλλά και της ΕΛΤΕ (Επιτροπή Λογιστικής Τυποποίησης και Ελέγχων). Αυτά δίνουν μερικές σημαντικές πληροφορίες τις οποίες πρέπει τουλάχιστον να τις αξιολογήσουμε στο βαθμό που θέλουμε πραγματικά να κλείσουμε αυτές τις κερκόπορτες στο ελληνικό χρηματοπιστωτικό σύστημα και στο χρηματιστήριο. Γιατί από αυτό το σκάνδαλο προέκυψε ότι υπήρξε απατηλή χρηματοοικονομική αναφορά στις οικονομικές καταστάσεις του ομίλου Folli Follie λόγω της ενοποίησης με τη θυγατρική εταιρεία για τις χρήσεις του 2016, του 2017 αλλά και, όπως λένε τα παραπάνω πορίσματα, ότι ήταν αμφιλεγόμενη η προέλευση κεφαλαίων.

Όπως αντιλαμβανόμαστε τα στοιχεία αυτά είναι άκρως επιβαρυντικά για τη διοίκηση της εταιρείας που διαχειρίστηκε τους λογαριασμούς καθώς οι πωλήσεις που εμφάνιζε δεν ήταν ούτε στη χονδρική, ούτε στη λιανική αγορά. Επίσης σε άλλο σημείο του πορίσματος προέκυψε σωρεία παραβάσεων για την επιτροπή ελέγχου μιας και η σύνθεση της επιτροπής δεν τηρούσε τους κανόνες ανεξαρτησίας. Ο πρόεδρος, όπως γνωρίζουμε, ήταν στενά συνδεδεμένος με την οικογένεια χωρίς παράλληλα να διαθέτει τις κατάλληλες γνώσεις που προέβλεπε η νομοθεσία. Υπήρχαν ανύπαρκτα πρακτικά της επιτροπής ελέγχου και ανύπαρκτη επικοινωνία της τόσο με τη διοίκηση όσο και με ορκωτούς ελεγκτές και λογιστές. Το λέω αυτό κύριε πρόεδρε γιατί έχοντας υπόψη αυτό το ιστορικό πλαίσιο μπορούμε να αντιληφθούμε ευκρινέστερα γιατί θα πρέπει να δώσουμε ουσιαστικές λύσεις σε αυτά τα προβλήματα με τα οποία η δικαιοσύνη ασχολείται σε άλλο πλαίσιο.

Θα μου πείτε είμαστε οι μόνοι;

Όχι βέβαια. Αυτές τις μέρες εμφανίστηκε, όπως ανέφεραν και οι προλαλήσαντες, άλλο σκάνδαλο που συντάραξε τη Γερμανία και το χρηματοπιστωτικό της σύστημα: η κατάρρευση της Wirecard, μιας εταιρείας πληρωμών. Ήταν σκάνδαλο που κι αυτό φαίνεται να οφείλεται σε μεγάλο βαθμό στην ολιγωρία, στις ελλείψεις και σε άλλες παραβάσεις κυρίως του ελεγκτικού, εποπτικού, λογιστικού χαρακτήρα αυτής της εταιρείας.

Τι μας δίνουν σαν πρώτο υλικό προς σκέψη αυτά τα σκάνδαλα που δεν είναι και τα μόνα;

Γιατί είχαμε και παλαιότερα και στην Αμερική το σκάνδαλο της Enron.

Σε όλες αυτές τις περιπτώσεις, «οι φύλακες συνελήφθησαν κοιμώμενοι». Τα λυκόσκυλα δεν ξύπνησαν. Εδώ είδαμε τον ελέφαντα να περνάει και κάναμε πως δεν τον βλέπαμε. Είδαμε να καταρρέουν συστήματα λογιστικού, εποπτικού ελέγχου. Βλέπουμε ότι το αίτημα από μερικούς για αυτορρύθμιση δεν είναι και πολύ σωστό. Ιδιαίτερα σε τέτοιες περιπτώσεις το επενδυτικό κοινό χάνει τα λεφτά του, δηλαδή οι επενδυτές και μερικές φορές οι μικροεπενδυτές.

Κύριε πρόεδρε με τις παρεμβάσεις που κάνουμε ως κυβέρνηση αποσκοπούμε στην προστασία των επενδυτών -όπως είπα και στην αρχή- και στην ενίσχυση της αξιοπιστίας της ελληνικής κεφαλαιαγοράς. Γιατί πιστεύουμε ότι όλη η αλυσίδα εκείνων των παραγόντων που λειτουργεί ως ιμάντας άντλησης πόρων από το χρηματιστήριο πρέπει να διέπεται από κανόνες διαφάνειας και επάρκειας. Μιλάω για τις ίδιες τις εισηγμένες εταιρείες και την ευθύνη που θα έχουν, για τους λογιστές και τους ορκωτούς ελεγκτές, για την ΕΛΤΕ, για το ίδιο το χρηματιστήριο, αλλά και για την εποπτεύουσα αρχή, δηλαδή την Επιτροπή Κεφαλαιαγοράς.

Κύριε πρόεδρε πρόκειται για ένα ζωτικό οικοσύστημα της κεφαλαιαγοράς που θα πρέπει να λειτουργεί με τις βέλτιστες πρακτικές, κανόνες και ρυθμίσεις. Θα έλεγα σαν αυτές που εισάγουμε ή προσπαθούμε αυτή τη στιγμή να εισάγουμε με βάση αυτό το νομοσχέδιο.

Γιατί αντιλαμβανόμαστε, ότι αρκεί και η απλή δυσλειτουργία. Αρκεί «το σπάσιμο και ενός κρίκου αυτής της αλυσίδας», για να δημιουργήσει μία «κρίση συστήματος».

Σκοπός μας ανάμεσα στα άλλα, και εδώ απαντώ σε προηγούμενες αναφορές είναι, να «χτυπηθεί» ο παρασιτικός και κερδοσκοπικός χαρακτήρας του χρηματιστηρίου.

Θέλουμε, να αναδείξουμε τον επενδυτικό και αναπτυξιακό του χαρακτήρα, που θα προστατεύει τους επενδυτές και ιδιαίτερα τους μικρομετόχους μέσω της διαφανούς διασποράς, της υπεραξίας, που μπορεί κάποιος να αντλήσει.

Κύριε Πρόεδρε, τα βασικά χαρακτηριστικά του νομοσχεδίου αναφέρθηκαν και προηγουμένως, αλλά θα ήθελα να επαναλάβω τη σημασία που έχει η διάταξη που προβλέπει ότι στο διοικητικό συμβούλιο των εισηγμένων εταιρειών, πρέπει να υπάρχουν κριτήρια καταλληλότητας, όπως αυτά υπάρχουν στον άλλο χρηματοοικονομικό τομέα, δηλαδή τα λεγόμενα “fit and proper” κριτήρια. Θέλουμε ενισχυμένη την ανεξαρτησία των μελών και διοικητικών συμβουλίων.

Χρειαζόμαστε και εδώ θα επανέλθω διακριτές εσωτερικές επιτροπές για τη διασφάλιση της θεσμικής λειτουργίας των εισηγμένων εταιρειών.

Όσον αφορά την εταιρική διακυβέρνηση αντιλαμβανόμαστε, ότι υπάρχουν δύο σημαντικά επίπεδα - δύο όψεις, ένα μέσα στην ίδια την εταιρεία και ένα έξω ως προς τους μετόχους.

Υπογραμμίζω, ότι με το νομοσχέδιο αυτό ενθαρρύνεται η ισότιμη εκπροσώπηση των φύλων στα διοικητικά συμβούλια με την εισαγωγή ορισμένου ποσοτικού κριτηρίου.

Νομίζω, ότι πρόκειται για μια καινοτόμο ρύθμιση, που θέλει, να ενθαρρύνει και το γυναικείο πληθυσμό, ώστε να ενταχθεί ενεργότερα στην παραγωγική διαδικασία.

Κύριε Πρόεδρε, πολλοί αναφέρθηκαν στις κυρώσεις που προτείνει η Κυβέρνηση που δεν είναι μόνο αστυνομικού χαρακτήρα αλλά -θα έλεγα- πρόκειται για κυρώσεις οι οποίες έχουν αποτρεπτικό χαρακτήρα, ώστε να μην επαναλαμβάνονται αυτά τα σημαντικά ατοπήματα. Ένα σημείο εξαιρετικής σημασίας είναι το θέμα των ορκωτών ελεγκτών, το οποίο έθιξε και ο παρακείμενος συνάδελφός μου.

Κύριε Πρόεδρε, οι ορκωτοί ελεγκτές είναι πιθανόν ο πιο σημαντικός κρίκος αυτής της «αλυσίδας» για την οποία μίλησα, γιατί ασχολούνται με τη διενέργεια των ελέγχων για την τήρηση της λειτουργίας πολλών διατάξεων. Η Επιτροπή Κεφαλαιαγοράς πρέπει να ενισχύεται με τη συνεργασία της ΕΛΤΕ.

Τι προτείνουμε, κύριε Πρόεδρε. Προτείνουμε μια σημαντική μεταρρύθμιση. Ο Πρόεδρος της ΕΛΤΕ, δηλαδή των ορκωτών λογιστών, θα γίνει μέλος του διοικητικού συμβουλίου της Επιτροπής Κεφαλαιαγοράς. Γιατί; Γιατί πρέπει, να υπάρχει μια πολύ στενότερη συνεργασία και συνέργεια για να μπορέσουν να είναι αποτελεσματικοί και να αποφευχθούν στο μέλλον τέτοια βαριά -θα έλεγα- ατοπήματα.

Δεύτερον, έχουμε ζητήσει τόσο από την Επιτροπή Κεφαλαιαγοράς όσο και από την ΕΛΤΕ στο αμέσως επόμενο διάστημα, να ετοιμάσουν “Memorandum of Understanding” μεταξύ των δύο αυτών επιτροπών, δηλαδή μεταξύ της Επιτροπής Κεφαλαιαγοράς και της Επιτροπής Λογιστικής Τυποποίησης και Ελέγχων (ΕΛΤΕ), στο οποίο θα προβλέπονται αυτοματοποιημένοι μηχανισμοί ανταλλαγής πληροφοριών και πορισμάτων ελέγχων, για τη διευκόλυνση του έργου των εποπτικών αρχών.

Κύριε Πρόεδρε, εμείς έχουμε προτείνει ποινές, που φτάνουν το ένα εκατομμύριο για παραβάσεις στις οποίες υποκύπτουν ορκωτοί ελεγκτές. Γιατί το κάναμε αυτό; Το κάναμε γιατί πιστεύουμε, ότι μόνο η ποινή των πενήντα χιλιάδων στην περίπτωση της Folli-Follie ήταν πλήρως ανεπαρκής, για να αποτρέψει τέτοιες μορφές παραβάσεων.

Τελειώνοντας, κύριε Πρόεδρε, θα ήθελα να πω ότι τα σκάνδαλα που έχουν εμφανιστεί μέχρι αυτή τη στιγμή, έχουν τουλάχιστον τρεις ορατές διαστάσεις. Η πρώτη είναι η εθνική, το είδαμε εδώ στην Follie-follie, το είδαμε στη Γερμανία, το είδαμε και αλλού.

Υπάρχει, όμως, μια ευρύτερη ευρωπαϊκή διάσταση, γιατί κανένα έγκλημα δεν συντελείται μόνο του στα στενά όρια κάποιας χώρας και υπάρχει και μια ευρύτερη διεθνής διάσταση, όπως φάνηκε και από την Follie-follie και από τις άλλες εταιρείες.

Τι θέλουμε να κάνουμε;

Η στρατηγική της Κυβέρνησης για την ανάταξη του ελληνικού Χρηματιστηρίου και της Κεφαλαιαγοράς εντάσσεται, επί της ουσίας, στην πορεία της ενοποίησης της ένωσης των ευρωπαϊκών κεφαλαιαγορών. Είναι μια διαδικασία στην οποία συμμετέχουμε ενεργά και καλούμε προς αυτή την κατεύθυνση και τους ευρωπαίους εταίρους μας. Αυτή είναι η πολιτική της Κυβέρνησης, που αποσκοπεί και στην ενίσχυση και ισχυροποίηση της Ευρωπαϊκής Εποπτικής Αρχής, της λεγόμενης ESMA, που βρίσκεται στο Παρίσι, ώστε σε σύντομο χρονικό διάστημα να είναι εξοπλισμένη με πλήρεις εξουσίες και εποπτικά εργαλεία των αγορών, στα πρότυπα του Ευρωπαϊκού Εποπτικού Μηχανισμού της Ευρωπαϊκής Κεντρικής Τράπεζας.

Δεν μπορεί να υπάρξει, κύριε Πρόεδρε, ευρωπαϊκή ένωση κεφαλαιαγορών χωρίς ενιαία ευρωπαϊκή εποπτική αρχή, η οποία θα διασφαλίζει τη διαφάνεια των χρηματιστηριακών διαδικασιών και την προστασία των επενδυτών.

Μην ξεχνάτε ότι η Αμερική έχει μία από τις μεγαλύτερες, από τις καλύτερες λειτουργούσες κεφαλαιαγορές επειδή έχει μία ενιαία εποπτική αρχή. Και μην ξεχνάτε και το από πότε την έχει.

Από το 1934 έχει θεσπιστεί η Securities and Exchange Commission στην Αμερική.

Κλείνοντας, κύριε Πρόεδρε, αν και δεν απαντάω ιδιαιτέρως σε συγκεκριμένα άρθρα, γιατί θα γίνει η κατ’ άρθρον συζήτηση, θα ήθελα να μην αφήσω αναπάντητες τις ασύμμετρες νύξεις, που έκανε προηγουμένως ο κ. Λοβέρδος.

Ο κ. Λοβέρδος, ο οποίος αναφέρθηκε σε ενδεχόμενες λύσεις για τα θέματα των κόκκινων δανείων, είπε ότι μελέτησε εχθές και ήρθε σήμερα με απαντήσεις στα ερωτήματα που έθεσα ευλόγως και έχει θέσει η Κυβέρνηση, ως προς τις αναγκαίες προϋποθέσεις για να υπάρξει κάποια λύση για το θέμα των κόκκινων δανείων.

Μολονότι σημαντικός και διακεκριμένος συνταγματολόγος καθηγητής, ο κ. Λοβέρδος, μου φαίνεται ότι δεν έκανε πλήρως τη μελέτη του και έχει αφήσει πολλά θέματα αναπάντητα που πρέπει να απαντήσει.

Πρώτον, ως προς τη συμβατότητα της οποιασδήποτε ιδέας για λύση bad bank με το ενωσιακό δίκαιο. Ο κ. Λοβέρδος είπε ότι δεν υπάρχει πρόβλημα γιατί η λύση εφαρμόστηκε σε τρεις άλλες ευρωπαϊκές χώρες.

Το ερώτημα είναι, πότε έγινε;

Του θυμίζω ότι έγινε το 2011 – 2012.

Γιατί από τότε δεν έγινε καμία άλλη παρόμοια bad bank στην Ευρώπη και ιδιαίτερα στην Ελλάδα, που το είχε ζητήσει;

Θα σας πω γιατί. Γιατί το 2015 υιοθετήθηκε τότε η περίφημη οδηγία BRRD και στις 23 Ιουλίου 2015 υιοθετήθηκε στην Ελλάδα. Η Οδηγία προβλέπει κατ’αρχήν την υποχρέωση «κουρέματος», σε περίπτωση που υπάρξει κρατική ενίσχυση σε τράπεζα.

Αυτός είναι ο κύριος λόγος για τον οποίον μολονότι η ιδέα υπάρχει και η Ευρωπαϊκή Επιτροπή έχει ετοιμάσει και AMC blueprint εδώ και δύο χρόνια, κανείς μέχρι σήμερα δεν χρησιμοποίησε αυτό το σχήμα.

Δεύτερον, φαίνεται ότι ο κ. Λοβέρδος μάλλον υιοθέτησε την ιδέα ότι «Να, έχουμε μια καλή ιδέα και μπορεί να στοιχίσει πάνω κάτω γύρω στα 10 δισεκατομμύρια. Αλλά είναι τόσο μεγάλος ο όγκος των κόκκινων δανείων και θα άξιζε να δώσουμε αυτή τη χρηματοδότηση».

Ερωτώ τον κ. Λοβέρδο και θα μας απαντήσει άλλη φορά.

Αυτό το κόστος ποιος θα το επωμιστεί; ο Έλληνας φορολογούμενος;

Δηλαδή, τι προτείνει, πού θα βρούμε τα λεφτά, από ποιο τομέα, ποιες συντάξεις και ποιους μισθούς θα πρέπει να κόψουμε και ποιος θα πρέπει να ξενιτευτεί πάλι;

Γενικές ερωτήσεις, αλλά ένα δημοσιονομικό κόστος, κύριε Πρόεδρε, είναι δημοσιονομικό κόστος.

Το άλλο θέμα που είπε είναι ότι δεν αντιλαμβάνεται ο κύριος Λοβέρδος τι σημαίνουν Εποπτικά Κεφάλαια. Εποπτικά κεφάλαια, κύριε Πρόεδρε, σημαίνουν τα κεφάλαια των τραπεζών που όταν μπαίνουν σε μία διεργασία εκκαθάρισης, εξυγίανσης όπως λέμε «καίγονται» και χρειάζεται άντληση νέων κεφαλαίων.

Το τελευταίο σημείο στο οποίο θέλω να αναφερθώ είναι, ότι όπως είπε ο Υπουργός, θα έχουμε τη δυνατότητα να κάνουμε μία συνολική συζήτηση για το τραπεζικό σύστημα το Σεπτέμβριο, όταν θα έχουμε στη διάθεσή μας και άλλα σημαντικά δεδομένα. Θα ήθελα, όμως, να πω, ότι οποιαδήποτε συζήτηση αφορά το ευαίσθητο θέμα του τραπεζικού συστήματος -το οποίο είδατε για ένα χρόνο με τι συνέπεια, συνέχεια, σωφροσύνη και αποτελεσματικότητα χειρίζεται η κυβέρνηση-, οποιαδήποτε τέτοια συζήτηση, θα πρέπει να γίνεται με σοβαρούς όρους δημοσίου διαλόγου και με στέρεα επιχειρήματα, και κυρίως με ρεαλιστικές προτάσεις. Όχι με «λιθοβολισμούς» και ασύμμετρες νύξεις.

Μέχρι στιγμής η κυβέρνηση είναι «ανοιχτή» να ακούσει όλους σε αγαστή συνεργασία με όλους τους φορείς, την Κεντρική Τράπεζα, την Επιτροπή Κεφαλαιαγοράς και οποιονδήποτε άλλο έχει προτάσεις. Θέλουμε, όμως να πούμε, ότι στο τέλος της μέρας, η κυβέρνηση έχει το βάρος της απόφασης για το σχεδιασμό, την υιοθέτηση, την εφαρμογή οποιουδήποτε σχεδίου που αφορά το τραπεζικό σύστημα και τα κόκκινα δάνεια. Ο κάθε φορέας θα πρέπει να περιορίζεται στις αρμοδιότητές του. Είναι μια βασική αρχή, αν θέλετε, και του κράτους Δικαίου.

Σας ευχαριστώ πολύ, κύριε Πρόεδρε, και νομίζω, θα έχουμε την ευκαιρία αύριο και την επόμενη βδομάδα, να συζητήσουμε σε λεπτομέρεια τις διατάξεις, και πιο συγκεκριμένες παρατηρήσεις τις οποίες έχουν κάνει οι κύριοι Βουλευτές.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Κεδίκογλου.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

Θα ήθελα να αναφερθώ στο θέμα των Ορκωτών Ελεγκτών. Φυσικά καλωσορίζω την αύξηση των ορίων, είναι αστείο να σκεφθεί κανείς ότι στην υπόθεση της Folie-Folie, ο Ορκωτός Ελεγκτής, η ανώτατη ποινή ήταν μόλις 50.000 ευρώ. Διερωτώμαι, όμως, αν και αυτό το αυξημένο όριο του ενός εκατομμυρίου σε μεγάλες υποθέσεις, μήπως θα έπρεπε να είναι σε συνάρτηση του οφέλους ή της ζημίας, αντίστοιχα, διότι όταν ωφελείται κάποιος, έχει ζημιωθεί κάποιος άλλος. Μήπως θα πρέπει να είναι σαν ένα ποσοστό της συνολικής ζημίας που έχει επέλθει στους μετόχους και τους επενδυτές. Γιατί, στη περίπτωση της Folie-Folie, πολύ φοβάμαι ότι και το 1 εκατομμύριο ευρώ δεν θα ήταν αρκετό αντικίνητρο.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ. Το λόγο έχει ο κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Κύριε Πρόεδρε, νομίζω ότι ο Εισηγητής της Πλειοψηφίας έχει να συνεισφέρει ένα στοιχείο στο διάλογο που μας κάνει να σκεφτούμε, και θα έλεγα μαζί με όλες τις άλλες παρατάξεις, δηλαδή αν ενδεχομένως, μπορούμε να βρούμε μία μεθοδολογία πέραν αυτής την οποία προτείναμε, δηλαδή το πλαφόν στην τιμή του ενός εκατομμυρίου για τον προσδιορισμό των ποινών.

Μπορούμε να το σκεφτούμε, και θα έλεγα εδώ θα είμαστε, αφού είμαστε ανοιχτοί σε προτάσεις. Βρίσκω αρκετά θετική την πρότασή σας και μαζί με όλες τις παρατάξεις, νομίζω, μπορούμε να το συζητήσουμε τις επόμενες μέρες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ και πάλι, τους συναδέρφους, τους κυρίους Υπουργούς.

Η συνεδρίαση η αυριανή, θυμίζω είναι στις 11:30 ίδια αίθουσα, με φυσική παρουσία παρακαλώ, οι εκπρόσωποι φορέων θα μετέχουν με τηλεδιάσκεψη.

Ευχαριστώ πάρα πολύ.

Λύεται η συνεδρίαση

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ.: Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Καλογιάννης Σταύρος, Κατσαφάδος Κωνσταντίνος, Κεδίκογλου Συμεών (Σίμος), Σαλμάς Μάριος, Παπαδόπουλος Μιχαήλ, Ζαχαριάδης Κωνσταντίνος, Μωραΐτης Αθανάσιος (Θάνος), Τζάκρη Θεοδώρα, Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Συντυχάκης Εμμανουήλ, Χήτας Κωνσταντίνος, Αρσένης Ηλίας - Κρίτων και Απατζίδη Μαρία.

Τέλος, και περί ώρα 13.55 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**